
RAI JAKKERINTYTÄR


Romaani uskollisesta


Kirj.


JOEL LEHTONEN


Helsingissä,
Kustannusosakeyhtiö Otava,
1927.


KERTOMUKSEN LUVUT.


Ennen kertomuksen alkua.


Kaksi ihmistä haeskelee itselleen koiraa. Ystävä aikoo antaa lahjan.


Rai ilmestyy taloon. Fransiskus esittelee hänet.


Entinen isäntä — lensi taivaaseen. — Tappelu.


Kaikki koirat eivät voi kuolla herransa haudalla. — Kauhu ja
    ikävyys tekevät uusista ihmisistä isäntiä.


Isäntä ja Rai löylynlyöminä; Rai näkee kärpäsiä.


Rai lunastetaan sian takajalalla. On sitä tapahtunut suuremmillekin.


"Yksi hullu kysyy enemmän kuin yhdeksän viisasta osaa vastata."


    — Johan nyt kummia: koira ihmisen viereen!




Mitä siviili-ihminen huvilakylässä koiralla tekee? Ei oikeastaan


    mitään.




Uusia temppuja. Mitä kaikkea Rai huomaa, — mikäli ihminen hänen


    huomioitaan huomaa.




Karkuri. — "Poliisikoira ei saa käyttäytyä rakkikoiran tavoin,


    joka ei ole saanut hienompaa kasvatusta, sanoo Wilhelm II."




Kosijat: Kekku, Jokke ja Ruti'bracka, Pim, Pom, Golgat y.m:t.


Rai lihoo ja — saa selkäänsä kissalta.


Mutakuoppa, josta tuskin tuli Betesdan lammikko.


Kuvastin. Siitä ei aina näy Narkissos, klassillinen itserakkaus!


"Ota vuotees ja käy!" — Noli-me-tangere, joka on saari.


Koira pysyy koirana: "Lihaa, paljon veristä lihaa!"


Typöhäntäinen Don Quijote, tuulimyllyinä junat ja autot. Paatosta,
    jonkinlaista aatteellisuutta, — eikö siis järkiolento?


Ihminen on — totinen Jumala: parantaa kädenkosketuksella.


Koira on vuorostaan jumalallinen; se näyttää, että muistaa vielä
    läksynsä. — Isäntä yötä muuripadassa.


"Minut lunastaneen siankinkun kautta!" — "Kaikki loppuu aikanaan."


Ennen kertomuksen alkua.


    Matt. 5: 22.


Polku on pitkä ja suora. Syystaivas kalpean sininen. Hopeiset pilvet
liitelevät.


Kaksi ihmistä, melkein nuoria vielä, rientää polkua, jonka ylitse
vaahterain lehvistö kaartuu kultaisena kattona.


Mies kulkee pystypäin, hattu koomillisesti takaraivolla. Tyttö hänen
kainaloonsa kiintyneenä, silmissä selkeä äly, poskilla terveyden ja
innostuksen hohde.


Mies suunnittelee yhtä ja toista, aikamoisen paljon. Eivätkö hänen
mielialansa ja hyvät aikeensa tarttuisi toiseenkin?


Kihlatut rakentavat tänne kotia ja kaikkea mitä siihen liittyy. Oikeita
pilvilinnoja…


Silloin kävelee tuolta vastaan kaksi vanhaa neitiä, — kantaen molemmat
sylissään pientä villakoiraa. Lumivalkeita koiria, kaulassa kummallakin
punaiset silkkinauhat!


Neidit ovat kumaraisia, kasvot lakastuneet, katse alakuloinen, —
ikäänkuin tuijottava.


He joutuvat kohdalle.


"Mokomia — verisilmäisiä rakkeja", sanoo nuorimies.


"Hyst", nuhtelee tyttö. "Tuo punainen koirain silmien ympärillä kuuluu
olevan rotumerkki…"


"Olkoon", vastaa mies. "Mutta minua äitelöi että ihmiset kiintyvät —
koiriin! Niinkuin maailmassa ei olisi parempia hoidon tarvitsijoita, —
jos tahtoo jakaa rakkauttaan… Ja se on sairasta, — melkein
perverssiä…"


"Niin, hieman totta kylläkin", myöntää tyttö arvelevasti. "Nytkin, kun
ihmiset tuskin saavat tilkan maitoa, nämä kaksi antavat melkein koko
oman osuutensa noille koirilleen…"


Silloin olivat maailmansodan ensimmäiset vuodet.


"Ja lihakaupan myyjätär suuttui, kun he pyysivät sieltä ostaa — koiran
lihaa", jatkoi tyttö. "Eihän siellä ollut — koiranlihaa. — No, nämä
vanhat olivat tarkoittaneet oikein hyvää lihaa, vasikanlihaa,
koirilleen."


"Naurettavaa! Abnormia", ihmetteli mies.


Ja sitten seurasi hullunkurisia juttuja valtavista koirasairaaloista,
joita kuuluu olevan esimerkiksi Englannissa, eläkesäätiöistä ja kai
stipendeistäkin koirille…


"Kuinka — sairaaloista!" toisti mies. "Nämä neidit…! Kai heidän
koirillaan on sängytkin ja kahdet lakanat, leukalappu syödessä
kaulassa. Lapussa: Mamman pikku kultu."


Ihmisparka! Jokainen sana, jonka olet lähimmäisestäsi loukkaavasti
sanonut, pitää sinun ottaman takaisin omaan suuhusi! Ja siitä koituu
paljon nielemistä: saat maistaa miten katkeraksi sanasi olit
myrkyttänyt!


Odotahan! Sinä, joka uneksit silloin hieman liikaa, odota vielä
kymmenisen vuotta!


Ja — nyt ne vuodet ovat kuluneet…


Etköhän silloin edes kiitä — koirasta?


Kaksi ihmistä haeskelee itselleen koiraa — toisiltaan salaa. Ystävä
aikoo antaa lahjan.


    Tantum homo habet de scientia,


    Quantum operatur.




                      P. Fransiskus,


Kun huvilan isäntä palasi kotiinsa maalta, jossa hänkin muuten oli
tiedustellut koiraa, sen vaimolleen yllätyksenä hankkiakseen, kertoi
vaimo melkein kohta:


"Ja kuules, Fransiskus kävi täällä. Hän tarjosi meille koiraansa…


Jonkinlaiselle ruokolle…"




Fransiskus on tietysti salanimi, hän on muudan emännän ja isännän
ystävä. Aikoinaan selviää miksi hänestä käytetään moista nimeä.


Emäntä jatkoi:


"Eihän Fransiskus saata itse pitää eläimiä, kun hänen täytyy ammattinsa
vuoksi viipyä viikkojakin poissa kotoa. Eihän hänellä ole minkäänlaista
kotimiestä; ei naisihmistä huvilassaan. Kissansa on hän jo saanutkin
muualle hoitoon. Ajatteles, sen kauniin angorakissan, jota hän melkein
jumaloi! Koiraa ei hän tunnu rakastavan aivan niin paljoa…"


"Rakastavan!" toisti isäntä. "Rakastaisitko sinä sitten — koiraa? Sana
tuntuu minusta yhä hiukan äitelältä: rakastaa eläintä! Tai
rakastaisitko sinä tuollaista koiraa, joka tungettelee siellä
ateljeessa aina tiellä? Tahtoo yhtä mittaa että sille joitakin esineitä
heiteltäisiin: poliisikoiran apporteeraustottumusta! Kantaa sisään
likaisia kiviä ja kalikoita. Työntäytyy leikkimään muka! Haukkuu,
karjuu niin että vierailta menee korvat lukkoon. Juoksee, hotkalehtii.
Hyppii kattoon asti, pomppii seinille! Vastus kynnyksellä, ovissa,
lattialla. Makailee sohvilla…"


"Se on kyllä arvokas koira", vastasi puoliso omituisen innokkaasti.


"Sietämätön koira", väitti isäntä. "Ilmeinen heittiö! Kiusallinen
ketale! Turmeltu… Ei, toisenlaisen koiran minä tahdon! Pystykorvan,
joka nukkuu ulkona, vaikka hangessa… eikä sohvalla. Oleilee siivosti
yksikseen…"


"Tahtoisitko sinäkin sitten koiran?" kysyi emäntä yht'äkkiä.


Ja hän jatkoi:


"Niin, sietämätön se Rai kyllä on… Mutta kun Fransiskus niin
toivoi… Hän antaisi Rain juuri meille, toistaiseksi… Haluaisi
tietysti sittenkin saada sen hyvään paikkaan.


"— Ja kenties — ei Rai niin kelvoton olekaan — tavallisissa
oloissa… Sinä et luonnollisestikaan suvaitse koiraa…"


"No niin… En oikein tiedä…"


"Tahtoisitko sinä siis koiran? — Ja, hyvänen aika, mitä nyt olenkaan
tehnyt!"


"Entä sinä? Kysyin äsken, tahtoisitko sinä sitten koiran?"


"Kuinka niin? En kai… Mutta kun Fransiskus tahtoi! Ja ehkä hän
antaisi koiran jäädä tänne pitemmäksikin aikaa. Nyt minä olen kenties
tehnyt luvattomia."


"Mitä sitten nyt olet tehnyt?" nauroi isäntä. "Ja mitä puhut pitemmästä
ajasta? Eikö riitä koira ruokolle? Omaksiko pitäisi tulla? Omaksi!
Siinä taika: omistus kaunistaa kaiken. Oma koti on komea, — toisen
kodissa on paljon arvostelemista. Omat lapset niin kilttejä, — kenellä
lapsia on… Toisilla ne ovat niin ja näin. Mutta asiaan. Mitä siis
olet tehnyt? Tunnusta pois! — Niin, minustakin alkaa nyt tuntua että
se Rai olisi paitsi kallis ja kaunis poliisikoira myöskin… kuinka
sanoisin… erikoisen uskollinen, uljas ja viisas koira! Verraton
koira, — jos se olisi meidän oma koiramme…


"Mitäpä Fransiskus sillä vastakaan tekisi?" tarinoi jälleen vaimo. "Ja
vaikka hän tarjosi koiraa meille ainoastaan toistaiseksi, ruokolle,
niin ehkäpä… Ja kun Fransiskus on niin kiltti ja avokätinen! Että hän
tarjosikin koiraa juuri meille!"


"Totta puhut", innostui isäntä ja poikkesi puheenaineesta. "Häneen
sopii todellakin mielestäni nimi, jonka olemme hänelle antaneet —
Assisin Fransiskuksen mukaan. Ei silti että hän olisi laisinkaan aivan
vannoutunut Assisin Pyhän Fransiskuksen kolmelle säännölle, jotka ovat
köyhyys, siveys ja ilo. Kaukana se meistä! Pistääpä hän toimeksi
silloin tällöin esimerkiksi aikamoiset remut. Mutta — niinhän tuo
pyhimyskin teki nuorena. Jaa, meidän Fransiskus ei suinkaan ripottele
ruokaansa tuhkaa, jos se maistuu liian hyvälle. Hän pitää
sydämellisesti rasvaisista ja voimakkaista syötävistä, tokihan. Enkä
tarkoita että hän matkustaisi Viroon suutelemaan spitaalisten haavoja,
kuten tuo pyhimys suuteli, joskin hän kyllä antaisi kenties vaikkapa
ainoan takkinsa tarvitsevalle. J.n.e. Mutta eräitä Fransiskuksen
suloisia hyveitä löytäisi hänestä kuitenkin, — kuten jo takkijutullani
tarkoitin sanoa. Hän on kiltti ja avokätinen, totta puhuit. Ja hän on
iloinen! Nähtävästi vähästä onnellinen: aurinkoisesta taivaasta,
harmaan viihdyttävistä sumuista, surumielisistä suolakeuksistakin… Ne
ilahduttavat hänen taiteilijasieluaan niin että hän sammuttanee
enimmäkseen melko tyytyväisenä nälkänsä Rouva Köyhyyden pöydässä, kuten
pyhä Fransiskus sanoo. Miksi hän sitten on köyhä, vaikka on lahjakas?
Paljon siksi ettei hän — häärää ja honglaa. Ei viitsi juosta
kumartamassa, etujaan valvomassa, itseään esille työntämässä. Ei
yleensä alene kulkemaan halpamaisia ja ahnastelevia teitä. Ei pysty
häikäisemään, imponeeraamaan. Hän — unohtuu hiljaisiin
kauneusnäkyihinsä… Sellainen ihminen on sangen vähän luotu tätä
maailmaa varten! Hän jää syrjään, hänellä ei ole nokkaa vahvasti
menestymään, rikastumaan, kunniamerkkejä rintaansa keräämään. Siinä
suhteessa oikea — simplex et idiota, kuten Assisin Fransiskus sanoo.
— Mutta uskonpa sittenkin että juuri tuo vaatimattomuus, sanoisinko
hyvä omatunto, täyttääkin hänet suurella onnella. Se sallii hänen
varmaan useinkin nähdä, miten hänen huoltensa ja vaivainsa vuoteen
ääreen astuu parvi taivaallisia olentoja kultaiset kruunut päässä,
kuten pyhimys Fransiskukselle kerran kävi. Ja yksi noista
taivaallisista loistaa niin että koko työhuone valaistuu. Ken hän on?
Kuvittele itse mikä kelpaisi nykyajan madonnaksi! Se onni on
ystävällemme suotu. Miksi hän muuten olisi niin — iloinen? Aina
veikeileviä sukkeluuksia suu täynnä! — Tosiaan, kolmesta Assisin
pyhästä kukasta, ruususta, orvokista ja liljasta, on meidän
ystävällämme omanaan vähintään viimeinen: orvokki, nöyryys. Se tuo
mukanaan paljon muuta… Mutta viimeinkin asiaan! Fransiskus, joka ei
osaa maailmassa ottaa itselleen mitään, antaisi siis meille nyt
koiransa? Oletko sinä sen luvannut ottaa?"


Emäntä huudahti:


"Älä nyt suutu! Minä lupasin, — vaikka sinä tuskin koirista pidät!"


Nyt tunnusti pikku isäntä nauraen että hänkin oli matkallaan
tiedustellut taloon koiraa, mutta yritys ei ollut oikein onnistunut: se
puolittainen koiratilaus voitaisiin helposti peruuttaa.


Rai ilmestyy taloon. Fransiskus esittelee hänet.


Fransiskukselle kirjoitettiin, suostuttiin ruokkoesitykseen.


Ja eräänä todella kauniina päivänä asteli Fransiskus sitten huvilaan,
taluttaen vitjoissa koiraansa. Se oli dobermann pincher.


Ystävä oli pitkä ja komea, siinä ei mitään vikaa!


Pää hiukan alakuloisesti kallellaan. Selkä kumarassa. Silmissä lauhkea
ystävällisyys ja veikeä hymy.


Toisessa kainalossaan kantoi hän suurta mustaa konttorikirjaa.


Asetuttiin pienoiseen ruokasaliin. Juteltiin maailman uutisia. Mitäpä
niissä tärkeää? Tavallista menoa vain: maanjäristyksiä, diplomatiaa,
radiota, taidetta, murhia ja sotia… Vanhoja asioita oikeastaan.


Koira seisoi isäntänsä vierellä hintelänä ja laihana, niin, suorastaan
litteänä, — kuten oikean poliisikoiran pitääkin olla. Ikäänkuin
neuvottomana tässä uudessa paikassa. Ehkä levottomasti aavistellen että
se oli jo aivan kuin — hylätty.


Ja nyt alettiin puhella koirasta, joka täten annettiin täyshoitoon,
ruokolle.


Fransiskus kehoitti käyttämään Raille ahkerasti piiskaa, — sillä niin
vaadittiin muka tuossa mustassa konttorikirjassa, joka oli samalla sekä
oppikirja poliisikoiran opettajalle että Rain ansioluettelo. Tuokion
leikkiä laskettuaan sanoi Fransiskus:


"Totta puhuen se on hyvä koira. Sitä kannattaisi vielä opettaakin tai
palauttaa entisiin taitoihinsa, sillä se on päässyt vähän pilaantumaan
seurustelusta lasten ja — naisten kanssa."


Koira oli vähän ennen ollut eräässä lapsiperheessä. Fransiskus oli
saanut sen taulusta.


"Se on kyllä jo neljän vuoden vanha, mutta se on Suomen ensimmäisen
poliisikoiran tyttären tytär. Se oli alkuaan N:n kaupungin
poliisimestarin koira. Siirtyi myöhemmin yhdelle ja toiselle, — kuten
sanottu, naisillekin! Ja naisethan turmelevat kaiken mihin ikinä
sormillaan koskevat!" — Fransiskus, naisten ystävä, virnakoi
tavalliseen tapaansa. "Mutta sitä ennen se pisti aikoinaan,
poliisimestarin koirana, kuritushuoneeseen parikymmentä varasta tai
murhapolttajaa ja rapsutteli kainommille kehveleille sievoisia sakkoja!
Sen kurittamissa oli, kuten tämä aapiskirja todistaa, murhaajien
lisäksi salametsästäjiä ja lohivarkaita, — lohi on hieno kala, joten
sen varastaminen tuntuukin törkeältä… Sitä paitsi hevosvarkaita,
suksenvarkaita, kukkarovarkaita, hattuvarkaita ja kananvarkaita. Siinä
sällejä, torppareita, talollisia. — Voisitte niinollen tosiaan
katsella tätä aapista, tätä mustaa konttoristinkirjaa. Ynnä opettaa Rai
jälleen sellaiseksi hyödylliseksi kansalaiseksi kuin se oli ennen
muinoin, — jos viitsisitte. Mutta kukapa sitä kaikkea viitsisi",
lopetti Fransiskus.


"Kaunistuksena, mööbelinä se kyllä huoneessa menee", jatkoi hän sitten.
"Paitsi että sen koko on niinkuin tällaisilla nartuilla pitääkin olla,
— korkeus siinä 50 cm, — on sillä esimerkiksi pitkä selkä ja jalat
suorat. Ja varpaat samoin pitkät; takajaloista sudenkynnet pois
leikattu. Niin, paitsi että sen mitat ja suhteet ovat täysin comme il
faut, eikä sen musta ja silkkinen ihopaita ole liian pitkävillainen,
omistaa se — ihanat huulet! Katsokaa näitä huulia! Miten ne
rotkottavat! Mustat, kiiltävät ja — nystyräiset. Oikean —
kauppaneuvoksettaren huulet — vanhalla iällä nimittäin. — Ja se on
veitikka, harlekiini, klovni: sillä on takalistossa sydämenkuva
ylösalaisin… Sirkuspuku."


"Hyi, kuinka pilkkaat lasta!" sanoi emäntä.


Ystävä nauroi katketakseen. Ja sitten alkoi hän jälleen
tuosta konttorikirjasta. Ensin sen alkupuolesta, joka sisälsi
koirankasvatusoppia.


"Tämä on todella aapinen ja filosofinen tutkielma", väitti hän. Ja
kirjaa alettiin nyt selailla.


Paksu aapinen. Jaettu 70-80 lukuun tai sääntöön, määräykseen. Suomennos
jostakin saksalaisesta, jonkun poliisin kopioima. Ensinnäkään ei siinä
näkynyt ainakaan liikoja pisteitä… Sitten todettiin että kaikki d:t
oli suomennettu t:ksi.


"Kummakos tuo", kujeili ystävä Fransiskus. "Kansakoulutyttöjenkin on
sanottava: äidin. Se on hienoa, muodinmukaista. Mutta vaaditaan
sanomaan: akatemia. Se on jälleen rahvaankielen kunnioittamista. No
niin, tätä kirjaa kaunistavat lisäksi monet suomennetut b:t ja g:t.
Katsellaanhan nyt."


Jokaisen luvun alkuun oli pistetty syvämielinen pedagoginen
johtolauselma, jonkun kuuluisan ajattelijan suusta otettu:


"Plato sanoo…"


"Ankararyhtinen Senega sanoo…"


"Rangaistus on mitattava vian mukaan. Torguato Tassi."


"Jos tottelevaisuus on lähellä, ei rakkaus ole kaukana. Köthe."


"Kuinka köyhiä ovat ne, joilla ei ole kärsivällisyyttä. Shakesberg."


"Ei virkapukusi, vaan timanttia kovempi mielenmalttisi tekee sinusta
opettajan. Keisari Wilhelm II."


Fransiskus jatkoi:


"Ja hieno ihminen pieksää koiraansa, niin sanoo keisari Wilhelm II
myöskin. Hän potkaisee koiraansa. Paiskii sitä seiniin. Naputtelee sitä
pääkalloon kapustalla!"


Siitäkös emäntä huudahtaa:


"Kuka niin on sanonut? Ei suinkaan keisari Wilhelm?"


Emäntä ei ole vielä oikein hennonut koskea Raihin, kun entinen isäntä
on yhä läsnä. Eikä ole aivan tohtinutkaan, sillä Rai kuuluu saattavan
olla vihainen isännälleenkin. Mutta nyt hän — ikäänkuin suuttuu —
koiransa puolesta: "Pieksää? Potkaisee! Rai, tule tänne. Sinulle täytyy
antaa maitoa! Sinulle ollaan pahoja."


Ja Fransiskus nauraa onnellisena koiransa puolesta.


Mutta toistaa kuitenkin yhä mitä kaikkea muka suuri ajattelija keisari


Wilhelm on esittänyt koirille:




"Piiskaa! Saappaankärkeä! Rottinkia! Ketjua…"


Ja — sitten täytyykin Fransiskuksen lähteä. Poistuessaan
ruokahuoneesta, jonne Rai hänen komennuksestaan jää, sipaisee hän vielä
koiraansa hiukan vavahtavalla kädellä, sen mustan ja keltaisen
kirjavaa, silkinhienoa päätä… Ja kun Rai katselee häneen
hätääntyneenä silmillään, jotka uusista isännistä näyttävät ihmeellisen
kauniilta, niin hän ilmeisesti huokaisee… Ja alkaa sitten taas laskea
leikkiä.


Ja siten hän poistuu… Pitkänä ja kumaraisena, kasvoiltaan hiukan
harmaana, — kuin mikäkin harmaaveljes, fransiskaani, huulillaan hymy
ja sydämessään antajan ilo.


Entinen isäntä — lensi taivaaseen. — Tappelu.


Fransiskus oli lähtiessään sanonut:


"Pitäkäähän nyt sitä muutama päivä kiinni. Parasta jos oikein
ketjuissa. Ehkä se karkaisi ja tulisi perästäni."


"Ketjuissa?" vastasi emäntä. "Ne ovat liian lyhyet, se kituisi niissä.
Mutta meillä on sille jo pitkä köysi, sinkkivaijeri. Siinä sen tulee
mukavampi: se pääsee pitemmälle juoksemaan, leikkimään…"


Näytettiin hienoista sinkkisuortuvista punottua köyttä, joka oli
solmittu toisesta päästä rautakoukkuun lasikuistin oven pieleen.
Toisessa päässä jälleen killui teräshaka kaulanauhan rengasta varten.


"Kestää pitämään jaalojen mastot pystyssä myrskyllä", kehui isäntä.


"Kai se kestää Rainkin", myönsi Fransiskus köyttä
tunnustellen, heilautti hattuaan ja lähti hyvin pitkin harppauksin
raitiovaunupysäkille.


Rai Jakkerintytär, — Jakker jälleen oli muka Suomen ensimmäisen
poliisikoiran, Sillan, vävy vai mikä lienee ollut, — jäi ruokasaliin.


Se loikoi ovella, kaunis kuono etutassujen päällä. Se odotti
isäntäänsä, onneton.


Tuosta ovesta oli isäntä poistunut, — eikä palannut vieläkään.


Koko päivään ei Rai huolinut syödä eikä juoda mitään, vaikka oli pitkän
kävelyn jälkeen saanut ainoastaan tilkkasen maitoa.


Se ärähti tarjouksillekin.


Se makasi vain — valveilla, silmät puoliummessa. Ja vähän väliä, yhä
useammin, tunkeutui sen korkeasta rinnasta pihisevää, hiljaista
vinkunaa, — kuin itkua. Sitten epätoivoisia, kiihkeitä huokauksia.


Se täytyi panna puutarhaan köyteen, tuohon sinkkivaijeriin. Se alistui
neuvottomana, mekaanisesti, typöhäntäänsä heiluttamatta.


Mutta kun se huomasi portailla isäntänsä hajua, — entisen ja vielä
toistaiseksi nykyisenkin isäntänsä jälkiä, niin siinäpä touhu: kuono
kiinni näkymättömiin jälkiin, häntä tutisemaan ja koko ruumis
vapisemaan. Suu omituiseen ilmeeseen, joka oli ikäänkuin naurua.
Silmiin leimu.


Nyt silmitön ryntäys! Köysi tempaisi sen takaisin, se kimposi pystyyn
kaulanauhan nostamana. Köysi piti. Vimmattu haukunta helisti ilmaa kuin
hopeakellon sävel.


Juoksua edestakaisin pienellä alalla. Kuono kiinni maassa,
näkymättömissä merkeissä. Isännän jälet siinä kiertävät varmasti!


Taas ryntäys, köysi vongahtaa, koira huiskahtaa taaksepäin ja sivulle.


"Hyvä on", sanoi uusi isäntä, joka ei vielä oikeastaan isäntä
ollutkaan. "Et karkaa!"


Rai peräytyy paikoilleen. Se nuuskii, tutkii maata; häntä räpyttää
ilosta, karvatkin kohoavat pystyyn, — näkyvät kohoavan koiralla
muustakin kuin vihasta.


Ja jälleen hyökkäys, sokea, mitään laskematon. Ulvahdus kaiuttaa pihaa.


Raksis: poikki köysi! Poikki uusi sinkkivaijeri!




Koira lentää ilmassa muutaman sylen, se kaatuu, kiepsahtaa pystyyn, ei
kuule kehoituksia… Se nuuskii tuokion. Lentää nuolena pakoon,
huiskahtaa yhdellä hyppäyksellä portin yli. Ja on kadonnut.


"Kas petoa! Miten hirvittävän vahva noin siroksi koiraksi.
Raitiovaunulle päin se varmaankin meni", huudahtaa isäntä, ja ei kuin
alkaa juosta pysäkille.


Pysäkki on tyhjä sikäli ettei siellä ole raitiovaunua eikä ihmisiä,
mutta koira on.


Onneton isäntänsä hylkäämä juoksee kehässä paikalla. Ei tottele
kutsuja, — mitä hän vieraiden neuvoista? Juoksee ensin pienessä
kehässä, kuono maassa. Välistä hiukan pysähtyen, vavisten. Ja nyt se
livistää kauemmaksi. Siellä se alkaa suurempaa piiriä. Kiertää sitä,
nuuskii niin että sieraimet tohisevat.


Ja joskus se vingahtaa tuskissaan:


— Ei löydy pelastusta, isäntää!


Rai supistaa yhä piiriä. Joutuu yhteen pisteeseen ja kiljahtaa:


— Siinä ovat isännän jälet.


Sitten se laajentaa jälleen kehää pienen pisteen ympäriltä:


— Ei löydy isäntää… Hulluksi tästä tulee! Mihin hän joutui? Isäntä
tuli tähän, tässä ovat hänen jälkensä. Tästä hän ei ole mennyt pois, ja
on kuitenkin mennyt — kuin puhaltamalla…


Rai ei tottele kieltoa.


Se ei välitä maanitteluista, vaikka uusi ihminen maahan kyyristyen sitä
luokseen pyytää.


— Isäntä on kadonnut.


Koko elämä on mennyt Railta!


Mutta Rain kaulaan jäi pitkä kappale katkennutta vaijeria. Siitä saa
uusi harmillinen olento Rain kiinni. Vetää puoleensa, tuo vihattu, —
aikoo väkisten viedä hänet tästä isännän paikasta, pyhyyden häiritsijä.


Rai asettuu vastasukaan: tästä hän ei lähde vaikka pää irtautuisi!


Vihattava uusi olento kohottaa vaijeria lyödäkseen tottelematonta
koiraa, — vitsaa ei hän tänne juostessaan ennättänyt talttaakaan.
Raitiovaunu tulee pian takaisin, ja Fransiskus on sanonut, että Rai
karkailee moisten ajoneuvojen kimppuun ja voisi helposti jäädä niiden
alle. Junakin on sitä äskettäin pökkäissyt, oikein korvan kipeäksi. Rai
on siis saatava täältä pois. Vaijeri kohoaa, — kumminkin vasta
uhkauksena. Silloin paljastaa Rai hampaansa, sen harjakset kohoavat, se
asettuu puolustukseen ja hyökkäykseen. Se kumartuu, valmiina iskemään
kurkkuun. Se murisee, irvistää.


Tämä uhkaus koiran puolelta manaa ihmisen uhkauksen iskuksi. Tuskin
isku sattuu, niin Rai kimpoaa päin. Silmänräpäys ärjynää, temmellystä,
pientä sadattelua, ja uuden isännän ranteesta vuotaa veri.


Isäntäkin on tavallaan eläin, koska suuttuu helposti. Eläimistä ylin,
ihminen, mutta ei ylimmistä parhaita: siksi hänkin kiivastuu,
vimmastuu. Ja tästä nousee nyt oikea pikku tappelu. Koira ärjyy
lyötynä, puree yhä uudestaan, ja ihminen yltyy sikäli kuin kipu hänen
käsissään kasvaa. Ihminen tuntee että hänen silmissään kipenöi eläin,
mutta ei hän eläimelle itsessään mitään voi! Hänen silmänsä hehkuvat
nyt varmaan samalla tavoin kuin Rain vimmatut silmät! Miltä ilolta
maistuukin sysätä kätensä koiran ärisevään suuhun, hillittömästi
lokaisevien ja raivoisasti purevien hampaiden väliin! Se teko —
ilmaisee voittajaa!


"No, pure nyt! Yhäkö puret?"


Vuoroin lätkäys köydellä koiralle, joka ei siitä vielä välitä, vaan
kimpoaa päin yhä ärtyneempänä.


"Pure! Pure!"


Ihminen tyrkyttää veristä kättänsä koiran kitaan.


Ja katsos: koiran hampaiden kosketus käy aremmaksi, heikommaksi…


Ja siinä ihminen, joka on antanut itsensä kiihtyä eläimeksi, melkein
vihaan, — rähäkkään niin hillittömään ettei ruumista kohdannut kipu
koske, — siinä ihminen alkaa vihdoin hävetä. Hän, eläin tosin, mutta
ylin eläin, jonka syvin kaipuu sentään on rauha ja jolle kiihtymys,
melkein kaikki innostuskin, on kartettavin asia, hän on näin tyhmä.


Raitiovaunuja on tullut ja mennyt. He kaksi ottelijaa ovat tuskin
huomanneet ihmisiä. Isäntä on vain kuullut jonkun nauravan tai
moittivan miestä, joka kiusaa koiraa.


— Kiusaa…?


Nyt hän päästää nolona ja Raita lohduttaakseen jälleen köyden irti.


Ja koira rientää etsimään oikeaa isäntäänsä.


Se kiertää taas ahdasta piiriä. Sitten isompaa, jonka se supistaa
pieneksi, — niinkuin koirakoulussa aikoinaan opetettiin. Se kiertää
vavisten, tulisessa innossa… Joskus valittamaan pysähtyen.


— Toivotonta: isäntä oli tässä, hän tuli tähän, isäntä ei mennyt
tästä mihinkään, ja kuitenkaan ei hän tässä ole, — vaikka on tästä
poistunut!


Poistunut?


Näin ihmeellistä lähtöä Rai tuskin lienee ennen huomannut, taikka ei
sellaista enää muista.


Näin kummallisia jälkiä: vielä tuoreita isännän jälkiä, jotka yht'äkkiä
katkeavat, loppuvat, häviävät… Eivät jatku minnekään eivätkä käänny
takaisin.


Koira tutkii jälet kymmenet kerrat.


— Ne tulevat juuri tähän, ne eivät mene takaisin… Ja ne katoavat.


Etsiessään Rai samoaa melkoisen kauas. Nyt se kiljahtelee tuolla
metsässä kallion takana. Sitten se kiitää jälleen pysäkille, johon
isännän haju on hiekkaan asettunut.


Siihen Rai istahtaa, hylätty ja orpo koira. Pää riipuksissa se istuu.


Se näyttää miettivän. Ja sitten se katsoo — ylös ilmaan!


Kesäiseen säteilevään ilmaan, jota näkymästä ei mikään estä, kun
paikalla ei kasva puita. Yksitoikkoisesti suhisevat tuolla loitolla
koivut ja läpisevät haavat.


"Niin, eläin-raukka, isäntäsi on kadonnut, lentänyt taivaaseen!"


Vähäksi aikaa uusi isäntä istahtaa odottamaan, sallimaan ja ymmärtämään
Rain surua. Eikö hän itsekin ole itkenyt, ja saanut rauhassa itkeä
kadonneitaan? Itkenyt hetken.


Koira asettuu pysäkille maata, isäntänsä viimeiselle paikalle. Asettuu
odottamaan.


Ja sitten se jälleen kavahtaa istumaan ja katselee taivaaseen.


Aivanko se luulee isännän sinne menneen?


Raitiovaunu tulee pian takaisin, ja kuten sanottu, Fransiskus on
kertonut, että Rai kimpoilee junien ja kaiken kiitävän ja jyrisevän
kimppuun ja on äskettäin saanut veturista sellaisen kolahduksen että
korvakin on vielä kipeä.


Ja kotona odottaa emäntä. Rai täytyy saada tästä pois!


Kumma: kun Raita nyt köydestä kiskotaan, ei se enää yritä purra. Ja jos
haavoitettua kättä tyrkytetään sen purtavaksi, niin se painuu kyyryyn
ihmettelevin, arvelevin silmin.


Tämä uusi ihminen houkutteleekin sitä nyt hyvillä sanoilla…


Avuttomana, nolona ja peläten Rai tottelee vetoa. Antaa itseään
taluttaa ja tulee takaisin sisälle, outoihin oloihin.


Mutta vielä ei se syö. Ei voileipää, ei sokeria eikä huoli maitoakaan:


— Jumalatonta olisi sellainen näin jumalan katoamisen jälkeen!


Rai makaa sille varatulla matolla eteisessä, näyttää torkahtavan, mutta
heräilee vähän väliä ja alkaa hiljaa sieraimillaan viheltää. Ja se
huokaa raskaasti.


— Miten saattaa edelleen elää? Kun ei isäntää ole? Kun isäntä katosi
raitiotiepysäkiltä taivaaseen.


Kaikki koirat eivät voi kuolla herransa haudalla. — Kauhu ja ikävyys
tekevät uusista ihmisistä isäntiä.


Rai ikävöi de jure-isäntäänsä — vähän aikaa.


Mutta ensin tuntui kuin ei sen ikävä olisi loppunut milloinkaan. Se ei
syönyt eikä juonut kahteen päivään.


Ei kosketa voileipään, joka asetetaan sen kuonon viereen, kun se makaa
ulko-oven edessä odottaen vapautusta. Se ei lähde vadin luo, jossa
ihana maito hohtaa.


Se vikisee hiljaa. Huokaa tuskallisesti.


Välistä vaipuu se unenhorteeseen. Mutta herää yht'äkkiä, varmaankin
kipeään tietoon ettei isäntää enää olekaan! Ja silloin se parahtaa:
omituinen parkaisu, joka kuulostaa mielisairaalan hoidokin ääneltä.


Keskellä yötä herää uusi isäntäväki siihen että eteisestä kajahtaa
valitus. Niin kolkko että istutaan hiukset pystyssä. Sellaista
mielipuolista tuskan ääntä! Kuin jonkin manalan hengen parkunaa!


Ja lisäksi kuuluu yöllä joskus pitkä, surullinen, toivoton jollotus.


Silloin Rai päästetään eteisestä ruokasaliin — ettei vielä kenties
vilukin sitä vaivaisi.


Oikeastaan tässä tapahtui pieni erehdys. Naapurin uusi koira se
jollotti noin, pihalle vartioimaan sidottuna. Sen ääntä luultiin Rain
ääneksi, tätä valituksista kaikkein alakuloisinta.


Ja se ääni pelasti Rain sisälle.


Niin, entinen isäntä ja entiset olot eivät hälvene Rain mielestä —
vähään aikaan.


Vähään?


Kuinka on tämä puolustettavissa? Vähäänkö aikaan?


Täytyy muistaa että Rai oli ollut, kuten entinen isäntä kertoi, jo
monellakin omistajalla. Ja — naisilla, kuten Fransiskus naureskeli.


Sekö mahtoi tehdä sille isännän kuitenkin sellaiseksi, ettei se ollut
sitä lajia koiria, joka olisi herransa haudalla suorastaan kuollut. Ja
eihän Railla herransa hautaa ollutkaan!


Totuus kuin totuus: Jakkerintyttärestä huomattiin viimein, ettei
isännän menetys merkinnytkään sille enää kaiken luhistumista, sen
itsensä hajoamista tyhjään, jotain loputonta, kauheaa, — koko maailman
sortumista, kuolemaa.


Talonpoikainen sananparsi sanoo: "Kolmessa päivässä koira kotiutuu."


Muutama päivä sen jälkeen kuin entinen isäntä oli kadonnut taivaaseen,
täytyi huvilan asukkaiden lähteä kaupunkiin ja jättää koira yksin
kotiin. He sulkivat Rain punaiseen kamariin. Outoon huoneeseen, jossa
se ei ollut vielä käynyt ja joka oli melkein tyhjä.


Permantoa peitti punainen matto… Ovet kaikkialle kiinni…


Valo väikkyi täällä vieraasta ikkunasta, jonka laudalle jaloin
noustessa ja ulos kurkistaessa kaikki, mitä näkyi, oli vierasta…


Kuinka kuvittelisimme Rain olotilaa siellä? Kuvittelisimme? Kaikki jää
todellakin kuvittelun varaan, ja se lieneekin — psykologiaa: luulla
tuntevansa toista, — mikä mahdottomuus.


Rai yksinään tässä tilassa… Outo kamari. Tosin oli lattialle tuotu
iso vati, jossa oli sitä ihanaa maitoa. Ja maidon viereen voileipä,
jonka päälle oli asetettu — sokeripala: emännän asettama.


Mutta hänkö voisi syödä tai juoda, kun entinen isäntä asuu yhä
mielessä… Syödä täällä, näin yksin jätettynä, näin oudossa olossa!
Syödä vieraita ruokia…


Minne hän oli joutunut?


Mikä tämä matto? Miksi ovat ovet kiinni…?


Ja ympärillä hiiskumaton hiljaisuus! Jos kuuntelee korva tarkkana, ei
mitään ääntä, ei todellakaan mitään.


Jos hätääntyy ja haukkuu epätoivossa: yhtäkaikki, — ei mikään vastaa.


Ei tullut isäntää, sitä entistä.


Jos ulvoi, kun tuska ja epätoivo sydäntä raatelivat, ei apua! Ei kukaan
välittänyt hänestä mitään.


— Mikä onnettomuus hänelle olikaan varattu?


Pitikö hänen tänne yksikseen — tikahtua? Nyt se vasta viimeinen tuho
oli tullut! Hänen täytyisi nikistyä tänne yksinään, lukottujen ovien
taakse… Kuin elävältä haudattuna.


Eikö tosiaan kukaan tullut pelastamaan? Lohduttamaan, auttamaan?


Ottamaan hänet omakseen.




Hätä kasvoi niin julmaksi että Rai oli aivan sairas. Sairas ja
raivohullu. Vuoroin se haukkui, vuoroin valitti leuka lattiaa vasten,
väsyneenä, sortuneena. Vaipui kuunteluun, joka jälleen päättyi
raivokkaaseen avunhuutoon.


— Olisi joku ihminen…!


Tulisivatpa — ne uudet ja vieraat! Joku, joka auttaisi, — pelastaisi
elämään.


No niin: kun uusi isäntäväki sitten parin tunnin kuluttua tuli
takaisin, oli Rain ilo siitä, että joku hänet vielä muisti, ettei hän
ollut vielä aivan tuomittu nääntymään ja kuolemaan tähän outoon ja
kolkkoon huoneeseen, jossa punainen paistoi lattialla, — Rain ilo oli
niin suuri, että se, päästänsä sekaisin mennen, unohti opetetun koiran
ehkä kaikkein tärkeimmän säännön: tunteitten kiihkeästä järkytyksestä
Rai… no niin… kohteli mattoa kuten puutarhurit ruohikoita tai
kukkia: kastellevat niitä. Sellainen hätä ja ilo yhtaikaa. — Ja sitten
alkoi se juosta punaisesta kamarista toiseen ja sinne takaisin kuin
hullu. Hulluna ilosta. Edestakaisin. Suu selvästi nauravassa
irvistyksessä. — Nyt se — loikahti uusia isäntiään vastaan ja —
nuolaisikin heitä! Nuolaisi! Sitten se taas juoksi niin että löi pari
kertaa päänsä seinään ja kaatui. Välipä tällä! Nyt oli riemua! Rai
kavahti pystyyn, juoksi yhä, töytäili. Ja aivasteli!


Se sai pienen kokeilevan huomautuksen, mikä skandaali punaista mattoa
oli kohdannut. Se köyristyi maahan, häveten, anteeksi anellen, —
ikäänkuin selittäen:


— Mutta ymmärrättehän: olin niin onneton, niin yksin! Luulin kuolevani
kaikessa tässä… Olin ilman minkäänlaista isäntää… Sairas. Antakaa
anteeksi… Ymmärtäkää, hyvät isännät.


Se sai anteeksi: tuskin ennätti istahtaa häpeäänsä piiloon, niin jo
kutsuttiin luokse. Se asia unohtui, ja unohtui ainaiseksi. — Nyt
jatkui äskeistä iloa. Juoksua edestakaisin. Siitä riemusta ei tahtonut
tulla loppuakaan.


Ja sitten Rai joi vapisevassa, liikutetussa ilossa maitonsa ja söi
voileipänsä ja sokerinsa…


Uudet ystävät oli löydetty! Uudet suojelijat ja nuhtelijat!


— Tässä nyt olivat isännät!


— Eureka!


Seuraavalla kerralla, kun se jätettiin yksinään kotiin, ei se, kuten
sanottu, enää tehnyt isäntien palatessa skandaalia. Se oli kai jo liian
rauhallinen. Se uskoi ja tiesi että ihmiset, — nämä omistajat, —
kyllä tulisivat takaisin, — että he olivat jo hänellä. Piti vain
kestää odotuksen ikävä. Ikävä — uutta isäntäväkeä.


Nyt eivät tosin herkkupalat maistuneet heidän poissa ollessaan. Niihin
ei koskettu, vaikka he olisivat viipyneet neljätoista tuntia. Vettäkään
ei käynyt juominen. Lihanmurukin oli kielletty: sen kielsi koiran
moraali ja ikävä. Mutta epätoivoa ei tämä enää liene ollut: — Täytyi
vain odottaa, — kyllä he tulisivat. Tulisi ilo aikanaan sitä suurempi.


Sitä suurempi nautinto oli syödä ja juoda sitten kuin isännät olivat
kotona.


Isäntä ja Rai löylynlyöminä. Rai näkee kärpäsiä ja tekee katkeria
huomioita.


Jakkerintytär oli siis päässyt aikoinaan hiukan pilaantumaan.
Poliisimestarilta se oli siirtynyt toisille, jopa joutunut lastenkin
leikkitoveriksi, — mikä ei poliisikonstaapelille liene terveellistä!


Ja viimeksi se oli saanut, Fransiskuksen samoillessa poissa kotoaan,
etsiskellä itse huvinsa ja kenties välistä ruokansakin. Siten oli se
tartuttanut hienoon silkkipukuunsa niitä pieniä mustia ja vikkeliä,
joita väitetään sellaisiksi hyppyurheilijoiksi että huiskahtavat
kirkontorniakin korkeammalle.


"Rai, tämä on sietämätöntä! Sinussa oli viime yönä kolme
hyppyurheilijaa! Mainioita loikkijoita! Ihmeellisiä sankareita
alallaan. Sinut täytyy asettaa karanteeniin! Niistä meidän on päästävä.
Emme tahdo niiden tähden viettää huolten painamia öitä. Sellaisista
öistä olen saanut tarpeeksi — Savossa! Se, joka on joutunut muutaman
kerran vuoteelle, joita sinun akrobaattisi punaiset ammattiveljet
hiilloksena pohjustavat, saattaa lausua rehellisesti, hiki otsalla
kiusallisista muistoista, aivan kuin azteekkien muinainen kuningas, kun
Espanjan kullanhimoiset uskonsankarit tuota pakanaa halstaroivat,
ministerilleen, kohtalotoverilleen: Oi miksi valitat? Luuletko minun
sitten ruusuilla makaavan! — Sinä, Rai, lienet nyt melkein
kohtalotoverini. Miksi muuten niin raivoissasi yöllä pehkuroisit? Ja
minä sinut vapautan, niin totta kuin aavistan mikä inhottava kidutus
sinulla lienee! Inhottava tosiaankin. Vaikka olen hokenut joskus näitä
evankelistan sanoja: Jokainen, joka tyhmästi vihastuu veljellensä ja
sanoo hänelle: Sinä raaka tai tyhmä! — hänen pitää helvetin tuleen
vikapää oleman, niin vastaapa tähän eräs runoilijoistamme, eikä varsin
pienimpiä, vanhalla sananparrella: Totuus ei pala tulessakaan. Eikä se
näykään palavan: iäti karmii pikku isäntääsi muisto niistä vanhoista
maalaishalstaroimisista! Siitä ei pääse mihinkään: poltettu varoo
tulta. Niin, oman koetun kiusani tähden minä sinut vapautan.


"Rai! Enkä siinä kerskaa, vaikka olenkin savolaisia, joiden tapana on
luvata, mutta… Luvata! Nauraa röhöttää! Antaa kättä hellästi!
Katsella killistellä maireasti silmiin! Saada kyynelet silmiin omasta
mielenliikutuksesta! Laskea leikkiä, savolaista lallutusta, iänikuisia
sukkeluuksia! Yleensä lörpötellä jonninjoutavaa. Ja — lipsis, livistää
nokkelasti karkuun sanoistaan kuin repo tyhmyrin raudoista! Sanoja,
sanoja. Sukkeluuksia muka: Kuka näitä nyt voisi todeksi ottaa? Kun ette
ymmärrä — leikkiä, te muut suomalaiset! Ette ymmärrä sanoja! Joutavia
sanoja, hupaisaa suunsoittoa. — Kyllä tämä tiedetään. Jo kerrankin
riittää! — Mutta kai liioittelen… Ketä on kerta ja pari kelpo
tavalla arimpaan leikelty, tekee vääryyttä niille, jotka eivät suinkaan
leikkaa! Muista, ihminen, edes Fransiskusta, ja onhan niitä muitakin
yhtä kelpoja heimolaisiasi. No niin, mutta löysinpä, kerrankin löysin
sanattoman olennon, sinut, Rai! Suloisesti hämäläistäkin mykemmän! Se
nyt on jotakin! Tehdä, eikä kehua. — Sitäpä sopii — kerskua! Kerskua;
ja silti koetetaan kuitenkin purra hammasta ja pitää ikämme se mitä on
kerran päätetty ja sovittu. Minä nujerran — kirput!


"Sauna on lämmitetty kaikella taidolla, Rai. Leppä- ja haapanalikoilla,
pihkattomilla, tikurattomilla. Vesi kuumennettu. Kirpeä saippua
varattu. Katso, Rai, tämä tässä on saunalyhty. Ja tämä reikäisempi
vaippa on sinua varten. Nyt me päästään urheilijoista,
hyppytaitureista! Sitä paitsi on korvasi vielä kipeä
junayhteentörmäyksestä. Kukapa käski iskemään päätäsi veturiin!
Yritetäänpä sitäkin vammaa parannella. Kylpyyn siis! Sauna
kansanomaisuutta vastaan: homeopaattinen lääke…"


Rai lähtee mukaan valtavan iloisin mielin, kuten ainakin se, joka ei
synkkää kohtaloaan aavista.


Siellä suihkun alla saa se haaleaa vettä niskaansa. Johan nyt ihmeet
tuli!


Tästä pääsee kuitenkin vielä karistamalla veden ihotakistaan pois.


"Älähän luule näin vähällä selviäväsi!"


Nyt saippuoidaan eläin — ilkeällä tervasaippualla, joka maistuu
kirpeältä, jos koettaa sitä kupeistaan nuoleskella.


Eikä siten saippuoida ainoastaan selkää, vaan vatsanpuolikin, kaikkein
arimmat paikat. Kellistetään Rai nurin ja — aletaan hangata tuolla
inhottavalla mustalla saippualla. Silloin se puree. Ja syntyy rytäkkä.
Pikku isäntä voittaa kuitenkin, työntämällä jälleen hiukan
haavoittunutta kättään koiran suuhun. Silloin Rai alistuu kellottamaan
missä asennossa tahansa, sallimaan itseään käännellä kuin taikinaa ja
voidella itseään valkeaksi joka taholta. Mutta se on tuskallista. Koira
huokaa, huohottelee. Koettaa matelemalla nopeasti pujahtaa ovelle.
Turhaan! Mistä ei isännän käsi sitä kiinni saisi? Vaikka koiralla olisi
aamuruskon siivet, niin…


Mutta kansanomaisuudesta Rai pääsee! Nyt se on taas hieno koira,
ylimyskoira asultaankin. Ja se on välkkyvä kuin uimamaisterineiti,
jolla on musta ihokas yllään. Se on kuin laineista kohoutuva
merileijona. Tai pyöreäpäinen hyle, niin ovat sen karvat pitkin niskaa.


Se on kuin mikäkin merenvaahdosta syntyvä koira-Venus!


Sitten parannellaan korvaa.


Kaiketi olisi veri kiihoitettava kipeässä korvassa kiertämään?


Sitä varten täytyisi koira saada kuumaksi, ainakin sen pää.


"Ehkä tämä on löylynlyömän päähänpistoa ja lapsellista halua nähdä mitä
koira löylystä arvelee, mutta muuta en nyt keksi…"


Niinpä Rai kutsutaan ylös lavolle, isännän viereen istumaan. Lyödään
tilkka löylyä. Istutaan kuin ystävykset ainakin; hikoillaan kaikessa
rauhassa.


Sitten tulee aika lyödä oikea löyly. Kiuas kohahtaa, makea huuru tunkee
perukan ihanaan pimeyteen asti. Suomalaisuuden pyhin huone "täytetään
pyhällä savulla". Rai istuu vielä. Se tottelee. Mutta sitten se alkaa,
kun löyly kiihtyy, varmaankin ajatella:


— Täällä on kärpäsiä ja ampiaisia! Sillä se ryhtyy nopeasti haukkomaan
ilmaa ympäriltään, naksuttelemaan sinne ja tänne leuoillaan niinkuin
jotakin tavoitellen. Nyt ylhäältä päänsä päältä, nyt oikealta tai
vasemmalta, — niinkuin kärpäsiä, jotka kesällä sen korviin
työntäytyvät.


Se tavoittelee kupeitaan ja selkäänsä, joihin löyly pistää. Se
ärähtelee kuin ampiaisille, joita se vihaa; se on verannallakin nähty.


Ja se kaappii niitä olemattomia käpälällään ja haukkuu vihasta, — niin
se haukkuu ampiaiselle.


Se käyttäytyy kuin täydellinen löylynlyömä.


Lopulta tulee pako: hyppy kiukaalle. Nyt isännälle kiire pelastaa koira
permannolle.


Sitten vielä lämpöistä vettä huuhteluksi korvaan. Se ei käy helposti:
siinä kiljutaan kivusta ja kiukusta, tapellaan ja rähistään.


Ja viimein on puoskarointi tehty. Rai saa mennä saunakamariin,
kuivaamaan itsensä mattoihin. Siinä se piehtaroi vimmoissaan pintansa
märkyydestä. Siellä käy aika jyske.


Tulos on hyvä. Urheiluhulluista loikkijoista ei ole ainoaakaan jälellä.
Rain ei tarvitse kaapustella itseään. Se on puhdas koira. Tyynenä ja
majesteettisena lepää se nyt välihuoneen punaisella matolla. Se on
siinä todellinen koriste, — kuin mustaa, kiiltävää porsliinia. Tai
oikeastaan sen sinimusta pinta välkähtelee kauniisti mille värille
tahansa. Oikea donna, siro ja notkea. Toinen takajalka elegantisti
suoraksi ojennettuna.


Ja parin päivän kuluttua ei se enää valita eikä ärähdä, kun sen korvaan
koskettaa.


Siitä alkaen ei parannus- ja sivistyssaunaa enää kaivattukaan.


Mutta sen sijaan on tapana pyytää Raita saunakamariin mukaan
vartijaksi.


Se tottelee ja tulee. Mutta se ei koskaan sinne oikein tahtoisi.


Se on tehnyt ensimmäisestä saunamatkasta omat huomionsa.


— Sauna… kauhea paikka! Siellä töhritään saippualla. Siellä
pistävät näkymättömät kärpäset ja ampiaiset. Niitä viuhuu ja suhisee
aivan suunnattomina parvina.


"Rai, lähde mukaan!"


Rai on jo tehnyt lähtöhuomionsa. Se istuu jo piilossa pöydän alla.


Kuinka nopeat ja selvät huomiot! Muisto ensimmäisestä saunaanlähdöstä.


Se näkee tänäkin iltana että isäntäväellä on käsivarrella saunavaipat
ja toisella heistä kädessä sytytetty saunalyhty.


Muuta ei tarvita: parasta mennä pöydän alle, — sinne eivät ihmiset
mahdu.


Sitä houkutellaan. Ja eihän auta: lopulta tulee Raille kuitenkin pakko.


Välistä se koettaa pelastua saunasta vilpillä ja jöröydellä. Se ei
piiloudu pöydän alle, vaan heittäytyy patjalleen ikäänkuin nukkumaan,
milloin näkee saunamekot tai tuntee että saunalyhty keittiössä käryää.
Se on makaavinaan sikeässä unessa — ettei sitä hennottaisi herättää.


Mutta se herätetään! Poliisi kuin poliisi, vartiointi saunassa kuuluu


Rain päivystyksiin!




Se pelko saunaa kohtaan ei katoa aivan heti.


Siihen tarvitaan uusi kokemus.


Kerran se viedään saunaan päivällä, jolloin tuo kauhun huone on
lämmittämätön, viileä.


Rai ei usko ensin silmiään. Raahaamalla se täytyy vetää saunakamarista,
jossa se nyt on tottunut vartioimaan, sisälle saunaan.


Se katselee, haistelee, tunnustelee. Ja sitten se nousee lavolle, josta
sillä on paha kokemus, räpyttää typöhäntäänsä ja alkaa — aivastella.


On jo nähty, että koira nauraa ääneen aivastelemalla. Se aivastelee
aina milloin huomaa ympäristössään jotain hämmästyttävän iloista,
jotain uutta; aivastelee, kun ihmiset kujeilevat sen kanssa; aivastelee
havaitessaan itsessään jotain koomillista.


— Miten koomillista… että se oli luullut saunan olevan aina tulisen
kuin horna!


Tämän havainto-opetuksen jälkeen kävi verrattain helpoksi houkutella


Rai vartiotoimeensa saunakamariin.




Rai lunastetaan sian takajalalla. On sitä tapahtunut suuremmillekin.


Kului vähän aikaa, niin emäntä, josta koirat muutama vuosi sitten
olivat olleet vastuksellisia, ja isäntä, vielä tuonnottain Raita
kiusalliseksi ketaleeksi haukkunut, — isäntä, joka oli nauranut
vanhoille neideille ja heidän villakoirilleen, — niin, isäntä ja
emäntä kirjoittivat Fransiskukselle ja kysyivät eikö Rai saisi jäädä
nykyiseen paikkaansa oikein ainaiseksi.


Jopa tarjoutuivat Raista jotain muka maksamaankin. Epähieno tarjous,


Jumala paratkoon, ken Fransiskusta tuntee.




"Sitähän minä tarkoitinkin että koira jäisi teille", vastasi
Fransiskus. "Halusin ensin jättää sen ainoastaan ikäänkuin kokeelle,
että kelpaisiko se teille…"


No, täytyihän siitä sitten kuitenkin jotain esittää ellei hinnaksi,
niin edes pikku lahjaksi.


Ja tohdittiin ehdottaa että koirasta toimitettaisiin Fransiskukselle
pieni — siankinkku. Ensi jouluksi, kun sika lakkaisi elämästä.


Sian takakoipi siis… Halpahan se, arvoton, vaatimaton takaliston
osa… Mutta…


Ja siihen Fransiskus suostui. Hän nyt suostuu melkein kaikkeen.


Täten tuli Rai lunastetuksi — sian takajalalla. On sitä ennenkin
tapahtunut: muistaaksemme vannoo esimerkiksi Kiplingin viidakkopoika
Mowgli joillakin sellaisilla sanoilla kuin:


"Minut lunastaneen mullin kautta."


Emme muista kyllin tarkoin miksi mulli joutui hänen päänsä hinnaksi.


Mutta nyt olisi Rai saattanut jokaisessa mahtavassa ja uljaassa
tilanteessa vannoa:


"Minut lunastaneen siankinkun kautta!"


Sellaista se on, yhden leipä toisen kuolema. Nöskö tuomittiin antamaan


Jakkerintyttärestä toinen takakoipensa.




Ja sitten oli Rai kahden yksinäisen ihmisen oma. Oikein de facto,
kiitos olkoon Fransiskuksen ystävyyden.


"Yksi hullu kysyy enemmän kuin yhdeksän viisasta osaa vastata." —


Johan nyt kummia: koira ihmisen viereen!




Aika meni hiljalleen.


Se mitä tässä nyt jutellaan, on itse kertomukseen nähden kovin
vähäpätöistä. Sehän koskee ihmistä, vähemmän koiraa.


Ja kuitenkin se kuuluu Rainkin elämään; se selittää — miksi koira
pääsi ihmisen viereen.


Pikku isännällä oli siihen aikaan jonkinmoinen tuskallinen tauti, joka
ennen muinoin tunnettiin ja jolle kai nykyään on seerumi löydetty. Sen
nimi oli niin naurettava kuin Weltschmerz. Ihminen — kyseli
itseltään kaikenmoista! Hänen omaa olemustaan ja — koko maailmaa
koskevaa. Narrittelua! Miksi ei olla iloinen, keksiä hullutuksia, jos
jotakin! Kepposia, loruta… Taistella edukseen. Elää raitista,
ihanaa elämää! — Eikö joku saksalainen runoilija ole lausunut
maailmanarvoitukseen selvää vastausta: "Narri odottaa vastausta"?


Narri kyselee sellaista mikä on aina ollut ja tulee olemaan ihmiselle
arvoitus.


Ja kuitenkin tämä ihminen kyseli.


Kyselynaiheet voisi jakaa kahteen lahkoon.


Miksi hän tunsi lähimmän ympäristönsä sisällöltään näinä vuosina niin
muuttuneen?


Sellaisesta muuttumisesta hän kyllä salaisesti oikeastaan iloitsi:
sekin todisti muka jonkinlaista elämää, se etsintä.


Mutta etsinnän hetkillä ei aina ollut helppoa.


Kuten ei lavantauti sairaalle, vaikka se antaakin hänelle myöhemmin —
uuden ja kauniimman tukan.


Miksi! Ja miksi?


Lapsihan kysyy: Miksi!


Minne olikaan kadonnut hän, joka lakki takaraivolla — nauroi vanhoille
villakoiraneideille?


Missä hän, joka riemuiten rustasi pesäänsä, huvilaansa? Fantisoi
jonkinlaisia torneja niinkuin Ibsenin sekava Solness? Istutti
puutarhaansa kukkia.


Koti — muuttui totutuksi, samaksi.


Sama äänetön tuijotti vastaan salin suuresta kuvastimesta, varsin
vaivalla hankitusta. Vaivalla: sehän oli oikeinpa kullattu.


Lukemattomat kukkaset puutarhassa vaativat ainaisen uuden työnsä,
vaikka olivatkin perennoita, aina kestäviksi aiottuja. Yksin
niidenkin puolesta täytyi käydä — lakkaamatonta sotaa, takkiaisia ja
polttiaisia vastaan. Siinä ne perennat!


Niitä ei enää sitten hoidettu. Syynä siihen se että ne — menettivät
isännän ja kai emännänkin mielestä uutuuden lumonsa.


Alkoi tuntua — yksitoikkoiselta.


Koti, pesä. Olihan se valmis. Mutta siihen se pysähtyi.


Kottaraisilla ja rastailla oli jatkoa elämälleen: niillä oli
poikasensa.


"No niin, meillä on Rai."


Mutta suurempikin, ja narrillisempi, aihe tuli pikku isännälle
aprikointiin. Ei pitäisi hänelle nauraa, vaikka kysymys onkin tuosta
joutavasta nimeltä Weltschmerz. Ovathan suuremmatkin herrat siitä
kärsineet.


Ja mistä mokomasta se syntyi!


Sellaisesta vähäisestä kuin jokin — maailmansota.


Se oli muka tuhonnut kaiken mitä parhainta hänkin menneen polven
ihmisenä oli uneksinut.


Sen menneen polven, jota sanoisimme 80-luvun polveksi, ehkä varsin
huonosti määritellen.


Nykyisen terveen polven täytyisi poloista tosiaan armahtaa: muistaa
että hän oli menneen polven mies.


Se polvi oli haihatellut jos jotakin. Se oli maalaillut kilpeensä
sellaisia sanoja kuin maailmanrauha, kansojen lähentyminen, — mikä
mahdottomuus, yhtä suuri kuin ihmisten keskinäinenkin ystävyys; —
henkinen ja uskonnollinen vapaus, hyväkin tavoiteltava; rakkaus
rahvaaseen; heikko annos sosialismia; taiteen ja kauneuden
yhteiskunta…


Sellaisista se polvi oli puhellut kovin vilpittömin ja avoimin silmin.


Nyt putkahti kaikesta vaivalla haaveksitusta esille totuus kuin totuus.
Taloudellisen pakon tekemä sota, ja sen mukana rotujen luonnollinen
inhimillinen viha toisiaan vastaan. — Ja henkistä vapauttako
kaivattiin? Sehän on haitta elämäntaistelussa… Soturi ei tarvinne
henkeä kuin sen verran että osaa tapella ja heittää reimasti henkensä.


Sattui siihen aikaan se kuuluisa kapinammekin. Kuinka kävi rakkauden
rahvaaseen, tuohon, joka oli nyt niin valmis raatelemaan, — kuten
ainakin nälkään joutunut ja ärsytetty peto?


Tärkeitä asioita muka! Esimerkiksi taide: mitä se merkitsi lopultakin
tällaisten rinnalla, leipä- ja rotutaistelun? Taide on hyvin heikko,
hyvin imaginääri, narrillinen voima. Se ei ollut kyennyt jalostamaan
ihmisiä — edes sitä rahtua kuin kristillisyys oli heitä tuhansina
vuosina muuttanut; ja se ei ole tosiaan paljon! Vai kuinka…?


Nyt vallitsi rauta, hoiteli reaaliasioita! Ja tulisi varmaankin
vallitsemaan ainakin seuraavan polven ajan.


Tässä nyt miehellemme syntipukin osaa!


Pakkoko oli sitä huolia? Yksi hullu kyselee enemmän kuin yhdeksän
filosofia taitaa vastata. Ja lopulta eivät filosofien vastaukset tehoa
maailmassa mihinkään, eivät vaikuta mitään.


Mutta, kuten sanottu, tauti ei asianomaista naurata, olkoonpa vaikka
lavantautia, joka antaa kenties uuden ja rehevämmän tukan.


Sellaiselle ihmiselle on — koira tervetullut.


Hänellä on koira, hänellä, joka tuntee itsensä alennetuksi hieman
koiran tasolle.


Ensin hän ylpeilee koirastaan. Ajanratoksi. Omasta koirastaan.


Kauniista poliisikoirasta.




Onhan sen pitäminen tosin rahtu niitä entisen polven ihanteita vastaan:
se on ylellisyyttä, etenkin aikana, jolloin niin monet nääntyvät
ilmeiseen nälkään, syödään akanoita ja juodaan ohrakahvi mustana.


Ja kumminkin hän koiransa pitää… Ei hän ole sen ihmeellisempi kuin
muutkaan ihmiset!


Koiralla hän lapsellisesti ylpeilee. Kävelee sen kanssa metsissä ja
maanteillä. Koettelee vieläköhän Rai osaisi yliopistonsa luennoita.


Osasipas! Käveli rinnalla säntillisesti kuin sotamies.


Kantoi käskettynä keppiä, hattua.


Kantoi omasta alotteestaankin kaukaa isoja kiviä kotiin.


Kadonneen tai tahallaan pudotetun nenäliinan se etsi ja toi takaisin
kilometrien päästä.


Maantien hiekasta se nuuski ja kaivoi esille puukon, jonka oli annettu
siihen tipahtaa, jopa vanhan penninrahankin tai kynänterän.


Sitten sai isäntä huoletta nakata revolverinsa metsään ja jättää sinne.


Kun Raille selitti, mitä isännän kädestä puuttui, niin koira etsi ja
kantoi ladatun revolverin kiltisti takaisin kotiin.


Olihan sillä kujeitakin… Se antoi ajanrattoa.


Se jäi makaamaan kauas taakse tienvarteen. Niin oli komennettu. Ja
kiiti sitten nuolena luokse, kun isäntä etäältä ja näkymättömistä
vihelsi tutut merkkinsä.


Raita olisi todellakin kannattanut palauttaa entisiin taitoihinsa,
kuten Fransiskus oli vihjaillut, ja kehittää sitä ehkä edelleenkin.


Olisi pitänyt selailla tuota mustaa konttorikirjaa, poliisikonstaapelin
aapista!


Mutta — mitä varten oikeastaan?


Pelkäksi ajanratoksi!


Tämä mies ei vielä käsittänyt että elämä taitaneekin olla juuri sitä
pelkkää ajanrattoa! Muusta on ainakin sangen lyhytaikainen hyöty. Vai
— kuinka lienee.


Ajanrattoa silloin siis! Mies-parka leikitteli koira-parkansa kanssa.


Marssitti sitä rinnallaan. Komensi keppiä ja kiviä kantamaan.




Tai oltiin ikävinä iltoina piilosilla. Kätkettiin tulitikkulaatikko
johonkin huoneista, nurkkaan permannolle, ikkunalaudalle, sohvalle
tyynyn alle. Jonkinlaista "kuurupiilosilla" leikkimistä.


Rai "kuuruttaa": asettuu tulisen etsintäintonsa tähden vastahakoisesti
maahan toisessa huoneessa. Sitten sille huudetaan: "Nyt saat tulla!" Se
hyökkää hakemaan esinettä. Juoksee edestakaisin, nuuskii seinänvieret
ja nurkat, tutkii sohvain ja kaappien alukset, tarkastaa askel
askelelta. Ensin hajanaisesti, sitten järjestyksessä. Kiipeää
tuoleille. Kapuaa tirkistämään ulos ikkunastakin. Tuskastuu, vinkuu.
Kiertelee, supistaa ja laajentaa piiriä. Kuono vetää kuitenkin yhä
lähemmäksi esinettä. Se työntelee sohvan tyynyjä paikaltaan. — Tyhjä
oli siellä! — Se loikkaa lattialle, kaivelee jokaisen sopen, on kaataa
kukkatelineet ja veistosjalustan. Viimein se laukkaa edestakaisin niin
että käänteissä kaatuu. Jo pääsee varmuuteen! Jopas pääsi: se sieppaa
tulitikkulaatikon kamiinin komerosta. Se heittää esineen ihmisen käteen
tai jalkoihin, saa palkintonsa ja haukkuu innosta: tahtoo uudestaan
leikkiin, joka on sille työtä.


Tällaisilla ajanvietteillä masennetaan ja hämmennetään pois mielestä
sitä kauheaa vihollista, jolla on narrillinen nimi Weltschmerz.


Koiralla leikkiminen on silloin avuksi.


Mutta välistä ei Raikaan, tämä hieno ystävä, hienoin, koska on sanaton,
auta. Eihän sellaisessa kukaan voi toista auttaa.


Ja kumminkin isäntä hakee siihen apua!


Eräillä hetkillä käy Rai hänelle kovin tärkeäksi. Mystillisen
tärkeäksi.


Ja tästä johtui seuraava tapaus, joka on kennelmiehistä mitä
naurettavin, varmaan suorastaan halveksittava.


Isäntä loikoo sohvalla. Onhan herroilla vaivansa! Miestä, jonka ei ole
oikeastaan pakko tehdä mitään, sillä kaikkein tärkeimmän, leivän,
hankinta on verrattain helppoa, tätä miestä kiusaavat ikävyys ja se
äskeinen vamma, jonka nimeä ei kannata enää mainitakaan. Se on uudelle
polvelle epämiehekäs asia!


Kamari on puolihämärä. Heinäkuun aurinko kuultaa ulkona ihanasti,
sattumatta kuitenkaan sisään… Taivas siellä säteilee, ikäänkuin
sähköilee.


Rai loikoo sohvan vieressä permannolla.


Silloin tekee isäntä sellaista merkillistä että kutsuu poliisikoiran
hyppäämään seuraansa sohvalle:


"Hopp! À la hopp!"


Käskee sen viereensä keveän peitteen alle.


Ja Rai hyppää. Se näyttää isännästä ensin hämmästyneeltä, niin, se
vitkastelee. Sitten se hyppää ylös. Se pujahtaa peiton alle… isännän
viereen — hulluna ilosta: se ojentautuu takajaloin suoraksi kuin
ihminen, joka nauttien vetäytyy ystävän luo nukkumaan kylki kylkeen.
Niin, se puree hellästi isännän käsiä, korvia, nenää. Se urisee,
piehtaroi ikäänkuin ei tahtoisi uskoa omia aistejaan. Ei uskoa
todellisuutta todeksi: päästä ihmisen, isännän viereen nukkumaan! —
Yhä se piehtaroi, potkii, yrisee. Ja viimein laskee päänsä isännän
käsivarrelle ja — huokaa yhtä mittaa, yhä uudestaan, niinkuin rintaa
pakahduttaisi.


— Oi onnea! Ihmisen vieressä!


Ja sitten se makaa hyvin siististi, liikkumatta. Ja samalla virkkuna:
valmiina aukaisemaan silmänsä heti kuin pieninkin merkki annettaisiin,
— valmiina kuuntelemaan tarkoin teetettäisiinkö jotain tai uhkaisiko
ehkä jokin vaara — sitä itseään ja isäntää.


Mitä siviili-ihminen huvilakylässä koiralla tekee? Ei oikeastaan
mitään.


Mikä vaara tässä uhkaisi?


Ja mitä Railla olisi tekemistä?


"Rai-parka! Minun käy sinua sääliksi. Olet joutunut isännälle, joka ei
voi antaa sinulle edes kuvitelmaa elämän tärkeydestä. Ja ehkä siihen
lopullisesti lienee syynä isännän — laiskuus!


"Rai-parka, tuomittu samaan, tosin mukavaan, mutta välistä melkoisen
tuskalliseen seisahtumiseen kuin isäntäsi itse.


"Siinä poliisikonstaapelin laatimassa aapisessa, jossa siteerataan
Goetheä ja keisari Wilhelmiä, sanotaan, että koira tarvitsee liikettä,
työtä ja hommaa ettei se ruumiillisesti ja sielullisesti surkastuisi.
— Se paikka soveltuisi ehkä isäntääsikin. — Mutta kuinka saattaisi
hän toista kasvattaa? Sanoohan keisari Wilhelm että ken tahtoo sitä
tehdä, hänen tulee itsensä saada kasvatusta!


"Kuka isäntääsi sitten kasvattaa? Tuleeko siitä hommasta mitään?


"Hänen oma järkensäkö?


"Mihin ovat ihmiset järellään päässeet? Samaa myllyä tässä on eletty
maailman alusta asti.


"Työtä ja liikettä siis pitäisi sinulle olla, Rai! Liikettä: kävelyitä
metsissä, joissa ei ole isännän mielestä enää mitään uutta näkemistä.
Ei uusia maisemia. Ja — vaikka pääsisin Indiaan, en enää sinne menisi,
uskoisin sen maistuvan — liian vanhalta, nähdyltä. Olen saanut —
liiaksi matkustaakin. Olen saanut maistaa yhtä ja toista…


"Mitä kuvittelet metsästä löytäväsi, Rai? Siellä ei ole sinulle muuta
riistaa kuin ehkä joku myyrä, päästäinen tai kissa. — Ja olisipa tämä
minulle näky: sietää sinun taas repivän luonnon julmassa vimmassa
myyrää tai sisiliskoa, kiusaavan sitä pelkästä julmuuden halusta! Sillä
sinä olet liian hieno syömään nälkääsi moista moskaa.


"Ei, sitä sallimaan en ole vielä oikein alentunut.


"Sinulle en voi tarjota työtä, Rai. Meillä on nyt suuri työttömyys.


Se on meidän yhteiskuntamme ehkä ankarin ja mullistavin kysymys.




"No niin, saattaisinhan tosin tarjota sinua poliisikamarin
palvelukseen: ottaisimme kiinni sen ja sen varkaan, jätkän,
puukkosankarin, oikean suomalaisen. Kyllähän niitä Suomessa vilisee —
suomalaisia!


"Se olisi oikea teko. Ja siihen isännälläsi olisi aikaa!


"Hänellä on yleensä aikaa liiankin paljon."


Mutta isäntä keksii itselleen sen verukkeen, että poliisikamarilla on
oma koiransa, oma paimenkoira Carlo.


"Sekin tie on siis tukittu.


"Sinun täytyy muuttua lopullisesti poliisikoirasta — kamari- ja
sohvakoiraksi. Poliisit ja Carlo vartioivat meitä kyllä.


"Ja isäntäsi kyllästyy ainaiseen kävelyyn ja leikkimiseen.


"Sohvakoiraksi! Surkastumaan! Se on kohtalo, johon sallima on suonut
meidän päästä.


"Mutta kipeältä se tuntuu. Haikealta ajatella, mitä varten tässä sitten
ollaan olemassa.


"Tekisi mieleni avata itsellenikin uusi elämä. Mutta mistä saan
koiraisännän, joka minut siihen pakottaa?…


"Elämään — kenties niiden hyväksi, joilla ei ole edes aineellista
onnea.


"En siihen jaksa, kurja mies.


"Siksi kärsin. Ja siksi vedän sinut viereeni sohvalle, Rai!
Ajatellen ja säälien luonnotonta, mukavaa elämääsi, Rai-parka! Hiljaa
hivuttavaa kohtaloasi.


"Tunnen sinut kohtalotoverikseni, koira!


"Sen tähden yllytän sinut hyppäämään viereeni leposijalle ja silitän
hellästi päätäsi. Tahdon tähystää silmiisi, joissa kuultaa sama
aprikoiva, ulkonaista huolta puuttuva ja kumminkin tuskallinen ihmetys
kuin varmaan minun omissanikin. Painan päätäsi olkaani vasten, säälien
sinua kipeästi kuin omaa itseäni. Säälien etten jaksa sinua auttaa, —
kun en itseänikään jaksa. Onneton: sidottu kohtaloon minun kauttani."


Kennelmiehet tälle kyllä nauravat. Ja metsästäjät, jotka ovat
mielestään kehnoja elleivät henno ampua omaa koiraansa, jos se ajaa
huonosti. "Mutta — mikä ei olisi maailmassa naurettavaa?" sanoi isäntä
— vielä siihen aikaan.


Uusia temppuja. Mitä kaikkea Rai huomaa, mikäli ihminen hänen
huomioitaan huomaa.


Niin kuluteltiin emännän ja isännän kanssa yhdessä tätä rauhallista ja
salaa välistä tuskallista elämää, jossa Railla oli vielä vähemmän
vaihtelua kuin esimerkiksi isäntä saattoi tai halusikaan itselleen
toivoa.


Koira, jalojen ja aina niin sanoaksemme sankarikuolemalla loppuvien
petojen jälkeläinen, kuinka vähän sille kertyi ulkonaisia iloja! Tai
oikeastaan kuinka paljon!


Paljon: sillä niin syvästi näytti se kiintyvän noihin vähäisiin
iloihinsa.


Ja miten tarkoin se melkein ensi kokemuksestaan muisti sekä tulevat
ilot että surut.


Se on toki iloista suurin, kun isäntä ottaa ylleen kuluneen takkinsa,
vetää jalkaansa kömpelöt saappaat ja sanoo:


"Nyt lähdetään!"


— Silloin päästään kävelylle, maanteille ja metsään.


Tuskin se sana kuuluu, niin Rai kallistaa päänsä vinoon, kuten on
varmaankin koulussa liinan eli talutushihnan nykäisystä tottunut. Se
kuuntelee, tummanruskeat silmät tarkastavat puhujaa terävästi. Ja
tuokion päästä alkaa se hoputtaa, hyppiä.


Kävelylle! Maanteille! Tai vielä paremmin metsään, sillä maantiellä
joudutaan ainaiseen rähäkkään autojen ja hevosten tähden, joiden
kimppuun Rain täytyy suin päin karata.


Metsään! Täydelliseen vapauteen! Alkumatka tosin vitjoissa, joissa ei
saa riuhtoa eikä kiskoa, vaan pitää kävellä kepsutella kauniisti ja
säntillisesti. Astella aivan tässä isännän vieressä, pää hänen polvensa
kohdalla. Oma tahtonsa tyystin hilliten ja maltillisesti masentaen…
Muuten häpäisee koira itsensä ja saa rangaistukseksi rapsun
raipastakin.


Mutta sitten lopulta metsässä oikein vapaana!


Ensin ei Rai tietysti sitä iloa tuntenut. Ei siis isännän lausumana
"lähteä"-sanaa ymmärtänyt: vietiin minne vietiin.


Mutta sen sanan merkitys painui heti mieleen. Silloin kuin se
lausuttiin, lähdettiin ulos, päästiin samoamaan poluille, nummille,
kallioille ja soille, jotka ovat Raille aina ihmeitä tulvillaan, —
niinkuin koko maapallo nuorelle ihmiselle.


Seuraavan kerran kävelylle ja puiden humisevaan kätköön hankittaessa
Rai jo tietää melkoisen selvästi, mitä merkitsee tuo yksi ainoa kaunis
sana: "Lähdetään!"


Kolmannella, neljännellä kerralla tieto siitä salaperäisiä lupauksia
antavasta pikku sanasta vahvistuu. Se sana merkitsee kahleitten
kirvoittamista, — vaikka juuri silloin pannaankin kahleet aluksi
kaulaan, eikä niitä joskus koko matkalla hellitetä, jos kävellään
maantietä, autojen ja hevosten vitsauksella täytettyä. Mutta pelkkä
vapauden toivokin on vapautta, autuutta!


Isäntä tai emäntä lausuu nyt eleettömällä äänellä tuon sanan, tai
virkkaa sen ikäänkuin itsekseen: kohta koiran kaunis, viisas pää
keikahtaa vinoon ja sen suuret ruskeat silmät katselevat äärimmäisen
tarkkaavasti ihmistä silmiin:


— Mitä sanoitkaan? Ethän vain sanonut että lähdemme? Olen hyvin
valmis…


Pian ei sitä sanaa tarvitse lausua kokonaankaan.


Riittää pelkästään yksi tavu:


"Lä…", niin Rain pää kavahtaa ylös keskellä nukkumistakin, silmät
tähtäävät vakavina isäntää tai emäntää, koira on kepsahtanut makuulta
pystyyn.


Ja kun se tunnussana tai -tavu vielä kerran toistuu, mikä riemu! Mikä
onni palvelukseen ja iloon kutsutulle! Juoksu ovelle ja siitä takaisin!
Mikä hoputtaminen, hillitön kuin pienen lapsen, jolle kaiken täytyy
joutua valmiiksi heti, aivan tuossa paikassa. Eläin on kuin —
kolmivuotias lapsi:


— Joudu! Heti! Joutukaa! Pistäkää minut kahleisiin: vapauttakaa minut!


Ilon kiiltely koiran silmissä. Ja ilmeinen nauru suulla!


Jos isäntä vielä leikillään piiloutuu, mikä vimmattu ja kujeileva
vingunta, kirkas haukunta! Äänen erottaa sen soinnusta kujeilevaksi, se
on kimeää, vikisevää, hieman naukaisevaa. Tietäähän Rai että tämä
isännän vehkeily on leikkiä, mutta hiukan ilkeää leikkiä.


Sitten muistaa Rai että vitjat tai talutusremmi kuuluvat aina
lähdettäessä asiaan. Eteisessä huomauttaa se niistä: hyppii niitä
tavoitellen seinälle, näyttää niitä kuonollaan:


— Vitjat, vitjat! Ne on välttämättä otettava mukaan. Muuten ei
kävelystä tule mitään.


Entäpä jos isäntä teeskentelee yhä pahemmin: ettei hän muka Raita
otakaan seuraansa, vaan komentaa poliisikansan kielellä:


"Ablegen! Sinä jäätkin kotiin!"


Jörösti, kylmästi.


Uskooko Rai sitä?


Kyllä se vaistollaan huomaa, milloin tosi on kysymyksessä.


Silloin kuin isäntä ainoastaan laskee leikkiä, asettuu se tosin maata
lattialle, mutta loikoo läähättäen, silmissä ilveilevä ja innosta
kuumeinen kiilto. Ja sen mustat, nystyräiset huulet ovat selvästi
naurussa. Varmuuden vuoksi on se nyt erikoisen tottelevainen, — kuin
lapsi jouluaattona. Se koettaa odottaa, se nauraa:


— Tottelenhan minä… Näetkö, miten kiltti ja nöyrä juuri nyt olen…
että pääsen mukaan. Armahda jo, älä viitsi enää kiusata minua! Avaa
ovi… Tämä leikki käy jo liian julmaksi. Tiedänhän että sinä kuitenkin
otat minut mukaan, että kieltosi on suloista leikkiä.


Ja — sitten lopulta mennäänkin.


Toisilla kerroilla ei mennä, vaikka isäntä pukeutuisikin sarkatakkiinsa
ja saappaisiin.


Isäntä tahtoo kävellä yksinään, koira, joka välistä vetää liian kovasti
vitjoista, etenkin auton nähdessään, kiusoittaa isäntää. Rai tutkii
kävelypukuisen ilmeitä, mutta ei oikein jaksa ymmärtää.


       *       *       *       *       *


Mutta ainakaan silloin ei lähdetä, kun isäntä työntää kaulaansa
valkean kaulapannan, pukeutuen sitä ennen parempiin vaatteisiinsa ja
harvinaisempiin kenkiinsä. Silloin ei isäntä koskaan sano: "Lähdetään."


Silloin täytyy Rain todellakin tyytyä jäämään kotiin.


— Panta kaulaan herralle merkitsee herran lähtöä ulos ilman koiraa.
Mutta kun koiralle pistetään kaulus kaulaan, — se on nimittäin alettu
jo ottaa siltä sisällä pois että sen olisi mukavampi viettää aikaansa,
— niin, kaulus koiralle merkitsee lähtöä kävelylle, ilonpitoon.


Heti kun Rai huomaa isännän kädessä ihmiskauluksen, tarkastelee se
lyhyen tuokion isännän hommia ja hyppää sitten sohvalle makaamaan.
Onhan se siihen vähitellen saanut luvan. Kunhan välttää vain salin
sohvaa ja tuoleja, — eikä se niille koskaan mene: se on kielletty! Nyt
se kääntyy kieppuun, pitkäaikaiseen makuuasentoon, painaa leukansa
tiiviisti sohvaan, — närkästyksen ja suuttumuksen merkki, — ja
murahtaa:


— Lähdet taas. Jätät yksin. Kyläluuta olet… Et huoli mukaan.


Sen on käynyt ikäväksi olla ilman isäntää. Ikävä on isäntää silloinkin
kun emäntä jää kotiin.


Välistä niinkin ikävä, että se hermostuu emännän lohdutuksista ja
hyväilyistä, ja puraisee emäntäänsä: — Miksi en saa rauhassa ajatella
isäntääni?


Niin on välistä.


Mutta yleensä: hätäpä vielä vaikka isäntä lähteekin! Jäähän emäntä.


Paljon pahemmin käy, kun emäntäkin lähtee.


Silloin ei sohvalle hypätessä enää murahdeta tyytymättömästi harmista.


Silloin siinä huokaistaan, syvästi, — oikein todellisesta ikävästä.


Silloin ei nosteta kuonoakaan, vaikka sokerilla houkuteltaisiin, —
niin on surullista ja raskasta jäädä ihan yksin.


Kuluu jonkin aikaa, ja Rai huomaa isännän lähtöaikeiden laadun jo
paitsi kauluksesta myöskin partaveitsen käsille ottamisesta.


Muuta ei tarvita kuin nähdä erehdyksessä se veitsi, niin kupsis
sohvalle, ja tyytymätön urahdus:


— Taas lähtee, ei kelpaa ottaa mukaan!


Ja emännän lähtö jälleen ymmärretään käherryssaksista ja spriilampusta:
kupsis sohvalle, ja mörötys.


Molempien, sekä emännän että isännän, poistuminen todetaan sitten
kaikenmoisesta muustakin: toisesta leningistä, toisten kenkien
kiilloittamisesta, yleensä koko käytöksen merkillisistä, Raille
vastenmielisistä salavivahteista. Nyt ei sarkatakkikaan ja saappaat
takaa mitään: täytyy tutkia isännän ilmeitä. Ja ne aavistetaan,
nähdään hyvin pian.


       *       *       *       *       *


Kumpaisenkin ihmisen lähteminen on, kuten sanottu, kaikkein vaikeinta.


Ennenkuin kiivetään sohvalle, anellaan vielä kerta. Niitä silmiä!
Kuinka ne ruskeat, suuret silmät, jotka ovat kuin ihmisen, ovat nöyrät,
lohduttomat.


Ne ovat aivan sameat, niissä näkyy sielu:


— Tiedän kyllä että teidän täytyy lähteä. Ja että ikäänkuin hylkäätte
minut… Hennotte minut jättää! Minulla on niin sanomattoman ikävä
teitä, kun menette molemmat! Mutta ettehän unohda — halpaa, nöyrää
koiraanne? Tulettehan pian takaisin? Sitä vain odotan. Sitä ennen minä
en syö enkä juo. En voi koskea herkkuihin, joita ystävällisesti
jätätte. Mitä ne minulle merkitsevät, kun te olette poissa?


Sitten Rai kiipeää hitaasti sohvalle. Hitaasti. Pää, joka surusta
pannaan hieman sohvan reunalta riippumaan, ei liikahda, vaikka sitä
kuinka silitettäisi. Tuskin silmäkulmien keltaiset pilkutkaan, nuo
ikäänkuin pyöreällä siveltimellä pistetyt kultaläiskät, värähtävät.
Eikä enää tyytymätöntä murinaa: vain viheltävä, tuskallinen pihinä soi
kuonosta. Tai purkautuu joku huokaus, hyvin harva, mutta syvältä,
syvältä rinnasta.


Silmien ilme on vakava, kovin päättäväinen, kun sanotaan:


"Odota, odota! Kyllä tullaan, vahdi kotia! Vahdi, vahdi!"


Rai kuuntelee typisteltyjä korviaan värähdyttäen, kuonoaan nostamatta.


Ja varmaan se vahtii, vartioi, — vaikkei tähän huvilaan, jossa ei
kultia kulise, liioin tarvinnekaan varkaita pelätä.


Rai vartioi, niin ajattelevat nämä pikku ihmiset. Sillä tuskin ovat he
poistuneet ovesta, niin koira hyppää sohvalta pöydälle; ikkunasta
näkyvät nyt ulos sen ikäänkuin mustalla naamiolla peitetyt ja siten
mystilliset, julmanmuotoiset kasvot.


Tiedetään, että jos ken vieras tulee pihalle, alkaa koira haukkua,
selkä yhtenä ainoana pystyyn piikitettynä harjana, ja se antaa isojen,
ilkeäin hampaittensa näkyä.


"Katsos mokomaa haukkumakonetta!" sanovat ohitsekulkevat sällit ja
kiroilevat suurella taidolla.


"Oikein peloittaa", kertoi kaupustelija. "Ajattelin että — kunhan ei
vain ruutujen läpi ryntäisi ulos!"


Kukapa tietää, vaikka Rai olisi täten jonkun varkaankin pihalta pois
peloitellut.


Vihasta se kyllä siellä ikkunassa haukkuu.


Mutta kyllä se haukkuu pelostakin.


Valoisana aikana karjuu se aina ikkunassa, jos näkee tai kuulee jotain
liikettä pihalla tai puutarhassa. Ärjyy karvat pystyssä: selkä kuin
suunnaton kenkäharja. Mutta on huomattu, että se haukkuu ihmisten kotoa
lähdettyä pimeässä, vaikkei liikettä kuulisikaan, ja että sen harjakset
ovat silloinkin pystyssä. Ilmeisesti pelosta…


Ja ehkä surukin karmii sen pintaa niin että suka pystytetään.


Ilta hämärtyy, — ja, oi synkeyttä, jos ei koiralle ole muistettu
lähdettäessä sytyttää lamppua! Sekin onnettomuus välistä sattuu:
emäntä, koiralleen liiankin hellä, unohtaa sen. Silloin Rai karjuu
pimeässä kahta uhemmin kuin valoisassa. Hellittämättä. Surkeaan
äänenmurtumiseen asti!


Varsinkin jos joku outo käy portaissa kolkkimassa, ovikellon nastaa
hyrräämässä.


Mutta oman väkensä askelet se pian tuntee!


Tuskin osaavat emäntä ja isäntä hiipiä niin hiljaa ylös portaita ettei
haukku, joka melkein keskeytymättä heidän poissa ollessaan raiutti
huvilakukkulaa, vaikene. Ja sitten kajahtaa sisältä heleitä
riemunkiljahduksia. Hätäisiä! Maltittomuudesta tuskallisen kimeitä.


Nyt näpräytyvät monien ovien lukuisat lukot auki. Yksi toisensa
jälkeen. Nyt tervehtivät ihmisten äänet jo keittiöstä iloisesti. Ja
sitten pääsee Rai luokse. Se ryntää kimppuun. Loikkaa vuorotellen
kumpaakin ihmistä vasten. Suutelee hätäisesti nuolaisten heidän
molempien käsiä. Pureskelee joskus korvia. Tai yltyy hyökkäilemään
mielettömänä edestakaisin.


Lopulta se vain seisoo edessä ja katselee, ilojuoksusta väsyneenä,
omiaan ihailevasti silmiin.


Se katselee suorastaan jumaloiden!


Jälleen niitä silmiä! Nuorukainen, viaton poika tai neito, joka on ensi
kertaa rakastunut ja kohdistaa armaaseensa katseellaan sielunsa koko
nöyrän, palavan, kipeän ja puhtaan kaipuun ja jumalointinsa, ei voi
katsella ihmistä niinkuin nuo — koiran silmät: ne silmät ovat aivan
soikeat, ilosta, hurmautumisesta. Oikeat mantelisilmät! Ne kiiltävät
sokeina, järettöminä, eivät tiedä mitään niin suloista ja korkeaa kuin
oma isäntäväki.


Ne ovat nyt yhtä autuaat kuin ne joku tunti sitten, ystävien kotoa
poistuessa, olivat lohduttomat ja syvästi onnettomat.


Menee vähän aikaa, niin Rai oppii huomaamaan isäntäväkensä paluun
muustakin kuin kuuluvista tai kuulumattomista askelista.


Vanhat maalaisihmiset sanovat, että koira tietää, tuntee, aavistaa
isännistään paljon kummempaakin kuin heidän odottamattoman
kotiintulonsa. Paljon pahempaakin: aavistaa muka jos heille on
tapahtunut onnettomuus… Tietää milloin he kuolevat, tai milloin heitä
kuolema lähestyy. Silloin ne saattavat ilmaista aavistuksensa kolkolla,
alakuloisella ulvonnalla, kuoleman laululla.


Kuinka lienee, — kansa uskoo monenmoista, sekä varmaa että epävarmaa,
paremminkin viimeksimainittua… Mutta mahtaahan ihmiseltä olla paljon
salattu sellaistakin, jonka eläin tietää. Ja sitä onkin, ellei muuta
niin seikkoja, jotka eläin tietää n.s. kuudennella aistillaan.


Miksi me ihmiset ylpeilisimme? Emmehän oikeastaan tiedä mistään paljon
mitään. Kuinka saattaisimme siis väittää mitään varmaa asioista, jotka
myönnämme itseltämme salatuiksi? Jospa nyt myöntyisimme uskomattomilta
tuntuvista asioista sanomaan ainoastaan, että ainakaan me emme ole
mokomaa ennen kuulleet…


Isäntäväelle ei tapahtunut mitään onnettomuuksia. Heillä oli yleensä
varsin hyvä elää. Siksi eivät he voineet tehdä huomioita, näkikö Rai
heidän onnettomuuksiaan tai aavisteliko muka niitä.


Mutta ainakin se pikku seikka on varmaa, että Rai huomasi — heidän
kotiin palaamisensa sellaisesta kuin — raitiovaunuista.


No niin, mutta, tämähän ei ole koirassa esimerkiksi sitä kuudetta
aistia, joka auttaa sen löytämään peninkulmien päästä suoraan kotiinsa;
sen vähemmän kai jotain mystillistä aavistelua, sellaista kuin kuoleman
lähestymisen; vaan se on — vain järkeä.


Rai sulettiin lämpöisillä ilmoilla lasiverannalle odottamaan ja
vartioimaan.


Siitä se näki raitiovaunujen liikkeet.


Jonkun kerran sai se lähteä pysäkillekin, — sille, mistä sen entinen
isäntä katosi taivaaseen, — pysäkille, josta isäntä tai emäntä
nousivat raitiovaunuun.


Ja sitten on Rai huomannut muutamia uudistuvia kertoja, — näin
isäntäväki olettaa, — että tuo raitiovaunu, joka kolkkeellaan,
räminällään ja kellonkilistyksellä herättää koiran sikeimmästäkin
unesta, on jonkinlaisessa yhteydessä sen omain ihmisten kotiinpaluun
kanssa. Kun vaunu rymisee lähellä, ilmestyy isäntä tai emäntä pian
kotimäen rinteelle, jos nimittäin toinen heistä tai he molemmat ovat
lähteneet pois.


Vaunun tullessa on siis katsottava ulos verannan ikkunasta,
tarkastettava, näkyykö nyt tulijoita.


Rai makaa verannan penkillä parhaalla auringonpaiste- ja
tähystyspaikalla, jonka se on itselleen valinnut. Siitä on niin hauska
katsella, siitä näkee ihmisiä, isoja ja pieniä, näkee kaikenmoisia
pikku tapahtumiakin, lasten tappeluita, ämmiä, hevosia… Siinä saa
ajanvietettä. Ja siitä näkee raitiovaunulinjalle.


Milloin Railla on joku odotettava, se pitää varansa joka kerta kuin
vaunun ääni kuuluu. Se kavahtaa loikomasta ja kurkistaa varmuuden
vuoksi ulos ikkunasta. Se tähystelee hyvin tarkoin, vakavin silmin
raitiovaunua.


Lopulta aina! Jokaista vaunua.


Sitä saa se tehdä välistä tuntikausia.


Se kavahtaa istumaan, tuijottaa: ei tullut odotettua vieläkään. Se
huokaisee ja asettuu takaisin loikomaan, yhä tuskallisemmin pihisten…


Jopa hermostuen niin että, — jos isäntä on poissa, — puree
emäntäänsä: — Miksi minua taas häiritään!


Ei tullut odotettua. Rai makaa edelleen ja odottaa.


Seuraavan vaununkolinan lähetessä taas katsomaan. Nyt vaunu pysähtyy.


Rai tähystelee verannaltaan rinteelle.




— Jo tulee! Jo näkyy… Tuo pieni, kumara, harmaa hahmo on varmasti
hän.


Hillitön, villi, kirkas kiljuna ilmaisee ruokasaliin, keittiöön,
yläkertaan, että Rai tervehtii isäntää. Tai toisilla kerroilla emäntää.


Välistä isäntäväki matkustaa junassa, lähtee huvilasta toista tietä.
Jos Rai näkee minne päin he menivät, ei se odota heitä
raitiotiepysäkiltä…


Älkää pahastuko, että nämä ovat vain pieniä huomioita. Emme tarkoita
pieniä koiran huomioiksi, — sillä ne olisivat kai suuriakin, jos
meillä olisi ollut silmää huomioida niin paljon ihmisenä kuin Rai
eläimenä.


Karkuri. — "Poliisikoira ei saa käyttäytyä rakkikoiran tavoin, joka ei
ole saanut hienompaa kasvatusta, sanoo Wilhelm II".


    Better to reign in Hell,


    than serve in Heaven.




    John Milton, Kadotettu paradiisi, I kirja, 254 v.


Isäntä kyhäilee kirjoituspöytänsä ääressä. Jonkinmoista… tuollaista
vain… On kyhäillyt pari tuntia. Koira on loikonut lähellä sohvalla.
Kääntelehtinyt. Kuorsannutkin joskus: se on uutuus, kyllä tässä talossa
kuorsaamaan tottuu! Kuorsannut niin kovasti että on saanut jörön
isännän vihastuneita varoituksia, oikein saksan kielellä: eihän hieno
poliisikoira suomea tietysti ymmärrä:


"Ablegen! Still — snarchen!"


Koira avaa silmänsä, kun tämä vieraskielisyydessään koomillinen
komennus ärjäistään.


Mutta totta on että se ymmärtää parhaiten sanan "ablegen". Ja vaikka se
lepää jo ablegen-asennossaan, parantaa se nyt yhä sitä, loikoo
hetkisen entistä tukevammin.


Ja — alkaa sitten kuorsata: kohina ja korina kuuluu sohvalta.


Tällaista se on Raille se ihana — kirjaileminen! Vähän väliä vihaisia
ärähdyksiä, joilla sikeä, makea uni ja kuorsaus keskeytetään. Koira
herätetään parhaasta onnesta — ilman mitään tarkoitusta.


Viimein, kun Rai on jo tuokion katsellut isännän puuhailua silmät auki,
se yht'äkkiä loiskahtaa sohvalta lattialle.


Se tulee luokse, ihan pöydän viereen.


Se haukottelee suorastaan demonstratiivisesti. Näkyvästi, pitkästi,
kimeästi inisten, näyttäen kitansa koko sen syvyydeltä.


Se notkistelee selkäänsä. Ojentelee koipiaan. Ryhtyy "mylleröimään":
voimistelemaan — hieman kuin Myllerin-systeemin mukaan. Ensin
painetaan leuka ja kaula melkein permantoon kiinni, Sydämenkuva on
pystyssä. Siinä oikaistaan ja väännellään vielä niskaa. Ja sitten
lasketaan vuorostaan takajalat maahan, kun taas etumaiset seisovat
tanakasti.


Takajalkoja vedetään hitaasti perästä pitkin permantoa, muutama metri.


Ja kun nämä liikkeet on tehty, muristaan kuin kyllästynyt ihminen:


— Uh, mitä tämä toimittaa! Viisastelevaa ja vätystelevää — muka minun
psykologiaani. Kun pääsisi ulos, elämään.


"Oikeassa olet", vastaa isäntä. "Mutta älähän pahastu! Ymmärrä että
täytyyhän minunkin jotain tehdä. En sinua tunne. Kuka voisi kehua
syvästi toista tuntevansa? Erehdys, tyttöseni! Sitä en tavoitakaan,
niin toivotonta. Oikeastaan tämä on minulle paljon paremmin
ajanvietettä kuin muuta. Älä vain luule, irvihammas, että tätä
pelkästään rahan tähden teen! Ihmisellähän on ainoastaan yksi vatsa, ja
sekin pienehkö, siihen ei paljoa mahdu. Vaatetuksella ja pesällä ei
suurta väliä. Ihmisen ei tarvitsisi ahmia nielu auki kultaa, jos hän
olisi viisas. Mutta Midas söi kultaa niin että — lopulta rukoili
jumalia ettei tukehtuisi… Ohoi, sekään ei maksa vaivaa, viimeisin
ihmisten intohimoista, ja siis n:o 1! Mutta ajanviete, se on toista.
Kultaa ei nimittäin kuuluta hautaan mukaan pantavan. Eikä siellä —
mitään kaivatakaan: ei kerrassa mitään, ei edes hautapaatta, ei nimeä,
ei muistoa, ei kukkia. Ajanratto, siinä saaliimme täällä. Pelkkä
ajanratto. Kuinka köyhää, tappaa aikaansa, — tappaa ajatuksiaan!
Riittääkin tämä nyt. Sinun on vuorosi saada ajanrattoa. Lähdetään siis!
Lähdetään! Auringonpaisteeseen tai tuttujen viidakkojen tuoksuvaan
hämyyn. — Apporteeraa hattu. Ja vie sanomalehdet mennessäsi alas."


Rai kahmaisee pöydältä sanomalehdet. Se riepottelee niitä yhtä hoputen
kuin ne usein ovat kirjoitetutkin, — kirjoitetut yleensä hetkeä
varten. Toinen kuvittelee kai että hän itse sitten tekisi muuta…
Rai hätäilee, ryntää ovea vasten. Pääsee portaille. Juoksee alas ja vie
keittiön halkolaatikkoon lehdet, nuo hälytapausten himoitsijat, pikku
skandaalien kaipaajat, tuokiotunteiden herättäjät, joilla kuitenkin
lienee tärkeäkin ja kunniakas tehtävänsä: nykyaikaisten ihmisten
herättäminen hoitamaan oikeuksiaan itse, — kukapa koiranhännän nostaa
ellei se itse.


Saatuaan uutiset kahvitulen sytykkeinä poltettaviksi Rai tulla jytisee
yläkerran portaita takaisin, — sille tarvitsee vain avata ylin ovi,
joka pidetään kiinni… Luultavasti sillä on hattu suussa.


Se nimittäin osaa kaapata nukkavierun kävelyhatun alhaalta eteisen
pöydältä, aivan itsestään. Jos sitä ääressä neuvoo, sieppaa se hatun
yhdellä mahtavalla hyppäyksellä naulakkohyllyltäkin.


Nyt se tuo hattua. Riepottaa sitä reunoista. Ravistelee kunnottomasti.


"Mutta Rai!" — Isäntä hiukan sadattelee. "Sinähän toit emännän hatun!


Anna heti pois."




Pientä ottelua, eikä niin pientäkään. Jopas joutui emännän parempi
hattu löylyyn.


"Kuinkahan nyt tästä vastaamme?"


Raille ei uskota enää tällä kertaa hatun tuomista. Painutaan yhdessä
alakertaan.


Ja sitten tuo mainio sanantynkä:


"Lä…!"


"Mennään oikeihin unelmiimme, Rai! Jonkinlaisille alkulähteille: edes
luontoon. Ei voida äskeisissä asioissa tosiaan työllä paljon aikaan
saada. Ymmärrän sinut, Rai, että kyllästyt, kun toinen niin kauan
kyhäilee, jauhaa, hioo ja hieroo, etkä sinä saisi edes ääressä
kuorsata! Mitä tällainen on sinulle, elävälle olennolle? Rai-parka!
Missä ovat ne ajat, jolloin touhusit työintoisena oman jumalasi,
punakan ja pönäkän, tuikeasilmäisen poliisikonstaapelin apulaisena?
Konstaapelin, joka siteerasi Goetheä ja muita neroja! Sait tehdä työtä:
haistella lurjusten jälkiä, ovelien varkaiden, hävyttömien ryöväreiden,
ehkä tunnottomien murhamiesten. Zur Spur! sinua komennettiin. Se soi
kuin sotatorvi sankarille. Vedottiin tuliseen rohkeuteesi ja
tavattomaan voimaksi: Wehr dich! Kimposit silmittömänä pakenijan
niskaan, istuit siinä kuin kärppä kukon kaulassa kiinni. Voitit hänet,
siivottoman, kaadoit maahan. Jos yritti jälleen nousta, so so,
karkasit käteen kiinni hampailla kuin pajapihdeillä. Siinä vartioit
silmä valppaana, kunnes sankari saapui, pönäkkä ja punakka
poliisikonstaapeli. — Puhumattakaan sitäkin etäisemmistä ajoista,
jolloin olit, esivanhempiesi susi- tai shakaalimuodossa, vieläkin
elävämpi, vieläkin aidompi, vapaampi. Olit oikea peto: söit pelkkää
lihaa, joko veristä, omin hampain riistan kupeesta repäistyä tai
nokkelasti varkain saatua. Vihollisen armasta, iki-ihanaa lihaa! Tai —
haavoittuneen petoveikkosi lihaa. — Nyt maata hiljaisena paikallasi,
kuunnella teennäistä estetiikkaa. Eikö siinä kuorsaisi! Inhimillisesti
on sinua kohdeltu: koiramaisesti, liian mukavalla elämällä. Sinua,
poliisikoiraa! Olisitpa syntynyt edes piskiksi tai avuttomaksi
syli- tahi puuhkakoiraksi. Poliisikoiran pitäminen sisällä, sohvalla,
sehän on eläinrääkkäystä! Mielelläni sallin siis sinulle sen kuvitelman
että kävelyillä muka jotain tapahtuu…"


Mitä siellä tapahtuu?


Enintään kannetaan kiviä kilometrittäin. Uidaan rapakoissa. Jopa
leikitellään revolverillakin: Raille suuri kiihkoutumisen hetki, sillä
se on opetettu sen aseen laukauksesta ymmärtämään että on karattava
jonkun roiston kimppuun. Nyt se karjuu ja kiehuu vimmaa, kun revolveri
ojentuu puunrunkoa kohti. Ja se hyökkää kiinni leppään:


— Minut lunastaneen siankinkun kautta, minä puren lepän kappaleiksi!


Se raivoaa, puree paksunkin oksan poikki, — niinkuin se kenties ennen
sai tarttua rikollisen ranteeseen.


Sitten… takaisin sisään, kotiin. Kuorsaamaan, — turmeltumaan!


Isännältä ei vaadita suinkaan paljoa ymmärtääkseen miksi Rai joskus ei
tule aivan heti takaisin ulkoa, kun se sinne lasketaan. Välistä
sellaista myöhästymistäkin sattuu.


— Olisi silloin tällöin päästävä vaikkapa edes — roskapaikoille,
missä saa tehdä oman mielensä mukaan jotain. Ottaa sieltä luita tai
nahkariekaleita itse! Kaivella itse, rypeä työssä. Penkoa oikein
omaansa. Syödä omaansa, nauttia omasta saaliistaan. Olla oikein omassa
ilossaan, ilman hyvän ihmisen lauhkeaa armoa.


Siitä syystä, mystillisen, voittamattoman "paheen" ajamana, lähtee
Jakkerintytär siis välistä tunkiolle. Ei usein, mutta joskus atavismi
voittaa. Yleensä hän on tottelevainen. Entä kuinka nirsu ruokiin
nähden! Tai herkkusuu: on oppinut juomaan huvilassa kahvia mustana,
pelkän koffeiininautinnon vuoksi. Ja lihapalansa päällä se nauttii
ranskalaista sinappiakin…


Mutta nyt maistuu tunkio!


Kerran Rai ei tullut ulkoa heti takaisin. Tämä oli ensi kerta.


Luvallisen käyntinsä ohella se oli livistänyt.




Nyt se oli viipynyt jo kaksi tuntia. Sydänyö lähestyy tuossa paikassa.
Siitäkös emännälle harmi. Surusta emme vielä viitsi puhua. Ja
isännällekin harmi.


Neuvottomuus hiipi jo sydämiin.


Vihdoin se lurjus palasi: nyt se haukahti ulko-oven takana iloisesti ja
raisusti niinkuin ainakin milloin sen asiat olivat all right.


Se oli, kuten sanottu, viipynyt ensi kertaa luvattomasti.


Ovella annettiin sille uhkaus pölyviuhkasta. Ainoastaan uhkaus,
huomatkaa: siihenhän ne emännän kuritukset aina loppuvat. Siksipä Rai
emäntää pureekin, kun on hermostunut. Emäntään saa huoletta puskea
kiukkuaan, isäntään ei; isäntä on kuin kiukkuinen koira!


Meni muutama viikko. Sitten Rai erehtyi jälleen vähän viipymään. Ei
tosin enää kahta tuntia, vaan parikymmentä minuttia. Vähän, vähän
vain… Edellisellä kerralla oli heristetty pölyviuhkalla ja sanottu
rakkimaiseksi koiraksi, joka ei ole saanut sivistystä.


Se on siis nytkin myöhästynyt. Mutta muistaen edellisen tapauksen, ei
se enää uskalla pyrkiä rehellisesti sisään, kovasti ja iloisesti
haukkumalla.


Ei, kauan, monta minuttia, on se jo kävellyt hiljaa edestakaisin
kuistilla. Kävellyt, hissutellut, kuunnellut mitä sisällä ehkä
arveltaisiin… Ja pelännyt kovasti. Mutta lopulta se vinkuu kuitenkin
sen verran että sisään kuuluu.


— Jospa tulisivat avaamaan ovea sattumalta. Silloin livahdan sisään,
enkä ole tietävinänikään, Menen pöydän alle ja murjottelen siellä.
Tuntoni on nyt kyllä huono, kovin huono. Se muistuttaa, kalvaa ja
nalkuttaa että viivyin tänä iltana luvattomilla teillä. Huh, tunkiolla.
Se oli hyvää. — Eivätkö ne jo satu tulemaan kuistille?…


Rai kävelee, hissuttelee, vikisee hiljaa.


Ja vasta viimeisessä epätoivossaan, kun kylmäkin tulee, se haukahtaa.


Silloinkin heikosti.




Ovi avataan lukemattomista ruopeistaan. Rai sukellaikse eteiseen.


Tuskin ennättää ihmisen lätkäys takalistoon osua:




"Hyi sinua! Tunkiolla taas, kauhea koira! Ei missään ole koskaan nähty
noin rumaa ja joutavaa koiraa! Kukaan ei uskoisi että poliisikoira voi
alentua noin roskamaisesti. Ja kannattipa tämä! Huomenna olet taas
kipeä rotanlihasta ja mistä lienetkin…"


Häpeä tuli. Rai on livistänyt pöydän alle. Sieltä se tirkistelee pää
kuurussa ja vuoroin murisee ja vuoroin lipoo hätääntyneenä kieltään. Se
lipoo nolona ollessaan kielellä huuliaan.


Sitä pilkataan, nolataan edelleen. Osoitetaan sormella. Se aikoo
puraista, kimmota pullikoimaan, puolustautumaan.


Mitä se auttoi? Ei voi purra nyt! Ja yhä isäntäväki nauraa, hohottaa,
pilkkaa. Se saa Rain silmät viimein pyörimään surusta sekavina päässä.
Ei tiedä enää mitä tässä tekisi…


Sitten lepytään ja annetaan anteeksi. Ja kaikki kodissa on jälleen niin
hyvää. Oikea paradiisi.


Mutta — kuitenkin Rai jonkun ajan kuluttua jälleen karkaa, vaikka vain
lyhyeksi tuokioksi, ei niin pitkäksi aikaa kuin ensin. Täytyy langeta,
täytyy karata!


Siinä ei auta se että jo parilla kerralla oppi tuntemaan seuraukset.


       *       *       *       *       *


Oikeat koiramiehet sanovat että on lapsellista puhua koiran järestä,
ajatuksesta. Jostakin muusta on kysymys: koirakirjatkin selittävät että
kysymys on muistista, toistuvasta kokemuksesta.


Mitä tieteellistä saivartelua tämä lienee? Ja mitä se itse asiassa
merkitsee?


Hyvä muisti ja jokaisen entisen kokemuksen varteenotto nykyisissä
tilaisuuksissa omaksi edukseen ja varovammaksi muuttuminen, eivätkö
nämä ominaisuudet sitten ole — järkeä?


"Varsin heikkoälyisenä isäntänä sallin sinulle, Rai, pienen annoksen
selvää, kirkasta järkeä… Tai sielua: kenties se on sama kuin järki,
koskapa kerran esimerkiksi taivas on luvattu ainoastaan järellisille
hyville olennoille, ihmisille. Niin, sen nojalla, että uskon sinua
hiukan järelliseksi, — ja hyvähän olet, ainakin etusi mukaan, niinkuin
ihminenkin, — ennustaisin sinulle pienen sohvannurkan paradiisissa.
Tai koska sinusta roskankaatopaikkakin on välistä parempi kuin
esimerkiksi nykyisen elämäsi taivas, uskon sinulle siellä joka aamu
pienen punertavan kasan niiden mustien olentojen lihaa, jotka
kärventyvät tai kärventelevät toisia taivaan lattian alla. Ne olennot
lienevät sinusta varmaankin nokikolarin tai kirjeenkantajan näköisiä.
Nokikolari! Kuinka mokomaa katolla kolistelijaa vihaat! Vihaat kuin —
paholaista. — Ja konttikainalo jälleen tunkee kotiin joka aamu
joutavia papereita. Hänkin on paholainen. Osaa ihmeitä temppuja:
työntää uutisensa ja kirjeensä läpi seinän: kirjeluukusta."


Kosijat. Sulhasia paljon: Kekku, Jokke ja Ruti'bracka, Pim, Pom, Tipsa,


Golgat y.m.




Rakkaus, — tarkoittaisimme tällä sitä, jota kielessämme tulkitaan
lempi-sanalla, vaikka sekin vastaa käsitettään yhtä huonosti kuin sen
vastakohdaksi lähinnä soveltuva: se rakkaus, jolle latinalainen
caritas on sukua. Rakkaus, — no niin, liian vanha asia!


Liian vanhanaikaista — vanheneville.


Ja kuitenkin uutta — nuorelle.


Rakkaus, riemuisa ja tuskallinen. Ihana ja nolaava.


Silti petos, joka häikäisee aikanaan. Tarkoitamme sitä, joka tulkitaan
lempi-sanalla.


Vanhenevalle niinkuin ehkä kaikki muu: huokaisee helpotuksesta, kun sen
häikäisystä viimein pääsee.


Jos se nimittäin ei ole läheistä sille, jota sana caritas hiukkasen
tulkitsee.


Ohoi, mitä tämä koiraan kuuluu?


No niin, se ainakin siihen kuuluu että viime yönä satoi ensimmäisen
lumen. Puhtaan, raikkaan lumen, jossa koiran kuono, ihmiselle
herkkyyden ihmelaite, aivan kuin näkee monenmoisia merkkejään. Lukee
niitä tarkemmin kuin paljaalla maalla. Siihen lumeen on hyvä jättää
kirjeitään, omia merkkejään.


Nyt päivällä se lumi sulaa. Ja mitä uutta tulee, on räntää: raskaita
lumenrepaleita, ilkeitä, tarttuvia hiutaleita jääkylmän veden seassa.


Taivas kuin harmaa, risainen riepu. Sen rei'istä räntää valuu.


Mutta tämä on Rain kosinta-aika. Tuon — lemmen aika, tuon
höperryttävän leikin. Mesikuukausi. Hunajakuu. Kuherrusta ja
silmänvilskettä! Sulhojen kilpakisat ja ansiotyöt.


Siitä ei nyt vain pääse, enemmän kuin kellon vetämisestä ajallaan.


Hilpeät häät, — joista ei tule kerrassa mitään!


Miksi Rai-parkaa vartioidaan kuin lohikäärmeet?


Miksi se on — kuin musta odaliski? Nunna. Jumalansa ääressä istuva
vestaalitar. Haaremin sulttaaninna, jonka suuret ruskeat silmät näkee
ainoastaan verannan ikkunaristikkojen takaa ja silloinkin
vilahdukselta.


"Eläinten myöjäksikö tässä", sanoo pikku isäntä, josta "asutuskysymys"
ei ole tärkeä. "Eukkoseni, tahtoisitko pikku hauvoista 1,000 mk.
kappaleelta?"


"Mitä niillä rahoilla?" siinä vastaus.


"Vaihtaisitpa silkkinahkat esimerkiksi komeaan skunkkikauluriin, —
hienoihin haisunäätiin!"


"Ei tarvitse eukkosi sellaisia koreuksia…"


"Sitä minäkin! En minäkään…"


Isännällä ja emännällä nyt on kerran vastenmielisyytensä Merkuriusta
kohtaan. Hänen ammattinsa ei tunnu oikein työltä.


No, mikä esimerkiksi isännästä sitten on muka työtä? Positiivista,
reaalista, välittömästi tuntuvaa, hyödyllistä?


"Myödä penikoita — melkein sama kuin elättää kaniineja, joita tulee
lisätä, tappaa joka päivä. Ja popsia", inhoksuu isäntä.


Hän mietti hetkisen:


"Hyi kuitenkin! — Entä sitten kuulla sellaista nälkäisten pikku
ryömijäin villiä kiljunaa kuin siellä Fransiskuksen ateljeessa. Olihan
Railla siellä kerran pienoiset, — tyytyköön siihen muistoon. Ei
uskoisi mikä ääni niistä sokeista raukoista, jotka permannolla mankivat
ruokaa kohti, saattaa lähteä! Aivan kuin — sata penikkaa yhtaikaa
viheltäisi, voihkisi, vinkuisi, kiljuisi, valittaisi ja sadattelisi:
Ruokaa, ruokaa, maitoa! Eipä sinä yönä maalarin luona nukuttu.
Puhumattakaan muusta lisästä: Kölnin vettä, Kölnin vettä! — Ja sitten:
kuka ne iskisi kuoliaaksi koko kymmenjoukkoisen pesueen, jos eivät
kaupaksi menisi, — vaikka rupeaisimme pöhöisiksi ja paksuiksi elävän
lihan kauppiaiksi, — jollaisiksi emme rupea. Ei, tyly luonto-parka
inhottavine detaljeinesi: näytämme sinulle — pitkää nenää…"


Ja Rai onkin varsin säyseä ja kiltti.


No niin, aamulla ilmestyvät epälukuiset sulhot yht'äkkiä pihalle.


Kirjeitä, kirjeitä, ihmiselle salaperäisiä, aivan lentää ilmassakin
kuin radiotietoja.


Sinä aamuna ja siitä alkaen puikkelehtii ja juoksee, pilkistelee ja
tirkistelee, viuhtoo, hoilaa ja torailee, loikkii ja sipsuttaa
rakennuksen ympärillä koiria, killisteleviä, tappelua hankaavia,
viisaita, typeriä, ovelia, tuhmia, iloisia, nöyriä ja ylpeitä
sankareita. Nyt ne markkinat alkoivat! Nyt niitä tassuttelee ikkunain
alla. Siellä vilahtelee sulhasten käpäliä, heiluu häntiä, vilahtelee
kaikenkarvaisia karvoja, kaikenlaisia korvia ja silmiä.


Tuo tuossa! Eikö se ole — Ruti'bracka — parempien joukossa? Se
killistelee pensaan takaa silmillään, jotka ovat kuin vanhanaikaiset
kengännapit, ja vetäytyy nopsasti takaisin, jos keittiön ovea
aukaistaan. Kymmenet kerrat on se saanut päähänsä, kylkiinsä kepin
pätkiä ja niskaansa vettä. Jääkylmää vettä!


Kiittäköön onneaan, ettei kiehuvaa, kuten ehkä siellä ja täällä muualla
sankariretkillään. Niin, varmaan se on kokenut sekä tulista vettä että
pyssyn syöksemiä suolarakeita. Siksi eivät vasamat, joita pikku emäntä
kuistilta linkoaa, enää osukaan siihen: se on niin varovainen, viisas,
nopsaliikkeinen. Minkä sille kärpälle voi?


Täytyy tyytyä Ruti'brackalle heristämään nyrkkiä.


Ruti'bracka! Ällistyttävä koiran nimi.


Mistä se johtuu?


Katsokaas, hän ei ole mitään ylhäistä sukua. Lieneekö hänellä sukua
ollenkaan. Lieneekö edes kunnolla isäntiä? Ja jos on, ovat he varsin
huolimattomia.


Ei ole kaunis nimi se Ruti'bracka. Se ei ole oikein nimikään. Se on
haukkumanimi. Tai — kunniamaininta.


Kunniadiploomiko? Aivan toisessa mielessä antoivat poliisit hänelle
sellaisen attribuutin, kun sieppasivat hänet kerran vesikauhun aikaan
kiinni maantieltä ja veivät putkaan. Konttoriinsa. Katselivat raukkaa
siinä. Laskivat leikkiä toisilleen ja eräille kyläläisille, jotka
sattuivat sinne omia koiriaan pelastamaan:


"Ruti'bracka!" — Poliisit olivat nimittäin ruotsalaisia. "Kyllä on
kummallinen koira. Mätä rakki. Me voisimme sen myödä. Kuka tahtoo sen
ostaa? Muuten se tapetaan. Sen saa kahdella markalla…"


Tuli kuitenkin nähtävästi omistaja tämänkin koiran pelastamaan, koska
se nyt tuolla pensaan takana kuikkii ja killistelee.


Ruti'bracka! Se ei ole suuren suuri. Se on kuin hyvänlainen kissa.
Vartalo sillä on pitkä — kuin juna. Väärät koivet. Toinen etujaloista,
— jalat ovat kaikki lyhyet, — vääntynyt sivulle, melkein taaksepäin:
riisitautia. Karva takkuinen. Häntä roikkuva. — Riisitauti kuin
riisitauti! — Pää pieni ja punainen. Ja siinä törröttävät suunnattoman
isot pystykorvat! Ruti'bracka muistuttaa jonkinmoista lepakon ja lasten
leikkijunan sekasikiötä.


Se on kaikenkarvainen, kaikenvärinen, karvaton ja väritön.


Oikea epäsikiö.


On sekin sulhanen Raille!


Mutta isojen yökönkorvien varjosta hohtaa kaksi ruskeaa, hyvin viisasta
tai viekasta silmää, jotka ovat näinä aikoina hellittämättömän
tarmokkaat. Ne silmät ovat, kuten ilmaistu, kuin kuluneet
vanhanaikaiset kengännapit, mutta kuitenkin elämää täynnä.


"Menetkös sinäkin sieltä!"


Mutta siihen ei siis osuta, ainakaan loitolta. Ja lähelle ei se tule,
kun ihmisen näkee. Ja se näkee ihmisen aina.


Näkee jo kaukaa. Ja livistää portista heti käpälämäkeen.


Ihminen, joka on epätoivoissaan kirjeistä, joita sulhaset jättävät,
vihaa ja vainoaa poloista riisitautista yökköä. Sille riittää näyttää
nyrkkiä, niin se menee matkaansa. Tosin ainoastaan hetkeksi: tuskin ovi
saadaan kiinni, niin yökkö rientää kirjoittamaan pienen lappusensa
ovelle…


Eikös taas! Hänen harmaa selkänsä se jälleen vilahti portailta pakoon.


Ja nyt se siis pilkistelee katajapensaan takaa, kätkien itsensä niin
visusti että tuskin pää ja pienet silmät näkyvät.


"Menetkö, lurjus! Kiitä onneasi, ettemme rakasta pyssyjä muuta kuin —
roistojen varalta, emmekä halua eläintä suolata."


Aina se on täällä, silloinkin kuin muut hetkeksi poistuvat. Kenen
mustat korvat ne tuolta törröttävät? Kenen veikeät silmät ne ylös
ikkunoihin killistelevät? Ken se pistää katsellessaan kapean punaisen
kielensä ulos suusta? Ruti'bracka, hullunkurisen pieni ja onnettomuuden
runtelema, rohkein ja pelkurimaisin, viisain ja ovelin!


Muut sulhot sitten!


Miltä Parisin piiritys lienee näyttänyt? Hyväkin emäntä tästä
närkästyy!


Mutta onneksi saa kaikille muille paitsi tuolle pikku yökölle antaa
tuntuvampaa kuria kuin nyrkinheristystä.


"Koiralle keppiä, sanoi ystävä Fransiskus!"


Ja saavathan ne sitä välistä. Saavat keppiä. Tomuutusrottinkia.


Kalikoita. Kivennappuloita. Mitä käteen sattuu. Ja vettä kauhasta.




Keppi lentää kuistilta väkkäränä ilmassa. Kohtaa kauniin, punaruskean
Joken lonkkaa. Arka Jokke pelästyy, häkeltyy juoksemaan pakoon…


Mutta suuri bernhardilainen Jutte: vaikka möykyttäisit hänen
selkäänsä halolla, — huoli emännänarvosta tekee ihmisen
epätoivoiseksi, — niin, vaikka möykyttäisit halolla, jota tosin ei
tehdä, on se sama kuin et Jutteen koskisikaan… luulemme. Se ei tästä
liikahda. Vötys! Mutta se ei purekaan. Isot, uskolliset, hieman hölmöt
silmät vain alakuloisina katselevat…


Buldoggi Golgat on asettunut talon nurkalle kuin pronssiin valettu
muistopatsas. Sekään ei heitoista vingu. Mutta yritäpäs se siitä
karkoittaa. "Tämä on Golgatin paikka! Oma paikka!" Siihen se on aivan
juuttunut kiinni. Se irvistää ahdistajalle. Se uhkaa ja täyttää
tarvittaessa uhkauksensa. Sen ruman kärsän leuat, kuin mitkäkin
sepelikoneen musertimet, työntäytyvät eteenpäin ja näyttävät julmia
torahampaita. Sitä saisi tykillä ampua, — se ei väistyisi!


Tällaista se on, kun on tytär talossa! Keppejä! Kiviä! Salaa tai
peittelemättä nakattua vettä.


Pilkatut sulhas-raukat kärsivät sitä paitsi naurua, nolauksia,
pettymyksiä, loukkauksia.


Tuolla tipsuttaa Tipsa, valkea, mutta nyt rapainen villakoira.


Tuolla tulevat foksterrierit Pim ja Pom. Kyllä emäntä kylän tuntee
tarkemmin kuin luullaankaan. Miksi ei siis kylän — koiriakin?


"Koirille keppiä!"


Mutta se ei ollenkaan asiaa muuta. Vastoinkäymiset yllyttävät uusiin
sankaritekoihin. Sellaista on rakkaus, senhän tiedämme.


Tasapeli: huvilan omistajat eivät voi estää sulhoja tulemasta, sulhot
näkevät sulttaanittaren vain ikkunasta.


Turhaa puolin ja toisin! Turhaa nuorukaisten näytellä kauneuttaan,
komeita pukujaan, sileää ihotakkiaan kuten Golgat, hienoja tuuheita
turkiksiaan kuten S:n Ludvigin setteri Kekku… Turhaan tehdä
sankariasenteita. Jokke katselee uljaasti ikkunaan ja sovittaa
kirjettä hyvin korkealle petäjän kupeeseen: "Tällainen poika minä olen,
— valitse minut, oi armoitettu!"


Turhaan kaikki: Jakkerintytär tuskin huomaakaan.


Lahjuksiakin tuodaan. Lunnaita!


Kalevalan ja muiden puolibarbaaristen aikain kosijat ostivat vaimonsa
tuomalla taloon joko hinnan tai lahjuksia. Nyt tuodaan huvilaan —
vanha hevosen kontti. Isännillekö? Ei nyt sentään, emme oikein siihen
ajatukseen tahtoisi alistua. Kuvittelemme että se oli tarkoitettu
Raille, — jos se nyt oli tarkoitettu kenellekään.


Mutta niin vain on että bernhardilainen Jutte, muuten melkoisen
siisti ja säädyllinen, raahaa jostakin pihalle sen vanhan, — varsin
vanhan, — hevosen kontin. Kavioineen päivineen. Lihaa ei siinä enää
voi paljoa olla, sillä se on todellakin — hyvin vanha, riutunut ja
laihtunut.


— Mutta täytyisihän toki antaa arvo nöyrän sydämen hellälle
auliudelle.


Äläpäs luule lahjovasi! Kunpa tietäisitte, senkin koirat, runtukset,
miten rauhallisia, täysin rauhallisia täällä ollaan.


Antaa vaan sulhasten kihistä! Raille se on melkein yhdentekevä asia.


Ilmeisistä rakkikoirista ei Rai välitä yhtään, — nyt enemmän kuin
käveltäessäkään, jolloin näyttää kuin se ei huomaisi haukkuvatko rakit
sitä vai ei.


Tulkoot pystykorvatkin, jotka ovat karanneet kotoaan ja juosseet kai
kilometrejä ja kärsineet monta vuorokautta vilua ja nälkää. Väliäpä
heistä! Joskus kenties ikkunasta vingahdetaan, mutta sitten totellaan
helposti ja asetutaan penkille levolle. Tai katsellaan kaikessa
rauhassa ruokasalin ikkunasta.


Mitä vehkeilet joutavia, Jutte. Sinun kurkotuksiasi korkealle puun
kylkeen ei Rai näe, vaikka juuri silloin ikkunaan katselet.


Mikäs se tuo sitten on? Vanha ja vaivainen, vielä surkeampi kuin
Ruti'bracka. Lieneekö sillä nimeäkään? Emme herraa tunne! — Se on
kuin kilpikonna, lihavuuteensa pakahtuva, hampaaton ja karvaton. Kuinka
se jaksoi tänne asti madella? Eihän se vain kuole sydänhalvaukseen —
tähän pihalle.


Mutta Rai makaa, ei tiedä mistään.


Tuokaa vain, sulhaset, suloisesti uhrautuen hevosenkonttejanne ikkunan
alle! Istukaa siinä tai tehkää kiemailevia liikkeitä vartalo
keikarimaisissa asennoissa. Täällä joskus hiukkasen vikistään, — siinä
kaikki.


Sulhaset istuvat koko päivän lumessa, jota sataa yhtä mittaa. Sataa
yötä ja päivää. He istuvat tai samoilevat vuorokauden toisensa jälkeen.
Ja Ruti'bracka on kaikkein sitkein istumaan.


Nyt sai hän melkein vertaisensa toverin. Tämä on kellertävä ja
tuuheaturkkinen kuin vanhanaikainen käsipuuhka. Se istuu Ruti'brackan
kanssa kilpaa. Se on likomärkä räntäsateesta, niin märkä, että karvat
valuvat pitkin pintaa.


Vielä pahempi on Pimillä ja Pomilla, Lennartssonin foksterriereillä,
sillä luonto on luonut ne melkein alastomiksi. Niillä ei karva ole
paljon parempi kuin porsliinikoirilla. Poloiset, kuinka ne vapisevat
vilusta! — Ne käväisevät lämmittelemässä kotonaan, ja ilmestyvät
sitten taas istumaan ja loikkimaan.


Tulee vihdoin ilta. Silloin näyttävät hävinneen aivan kaikki muut
paitsi Ruti', joka jää siihen yksinään kalliolle, — varmaankin koko
yöksi.


Menee yö:


"Hyvää huomenta, jonglöörit! Mitäkö kuuluu? Meillekö? Tavallista oloa
vain. Ei meillä ole huolta…"


Rai istuu ikkunassa enimmäkseen aivan muissa tuumissa, —
vartiovuorossa, ainaisen tapansa mukaan. Harvoin hän vinkuu hetkisen,
ja jättää sitten hienosti koko joutavuuden mielestään.


Se on totta; Rai tähystelee yleensä kovin levollisena. Kun nuhdellaan,
tyytyy se katselemaan yli koko kiehuvan ja vehkeilevän sulhasarmeijan
kuin ei heitä olisikaan.


Rai on ylimyskoira… Kuin espanjatar musta domino kasvoilla: kuono ja
leuanalus kullankeltaiset, mutta silmien paikka peitetty välkkyvään,
mustaan, peloittavaan verhoon. Silmät kuultavat siitä mustasta hunnusta
kuin Tunisin mahometitarten. Vaskisina läikkinä kiiluvat keltaiset
pilkut silmäkulmissa. — Ja vaskinen on sydänkin — pienille,
epärotuisille ja rumille. Aivan pienille ja rumille ei se helly yhtään.
Kauniimpi on jo tulenpunertava Jutte… mutta nuhteilla Rai
silloinkin asettuu.


Rotukoirien kanssahan se tahtoo taisteluunkin. Ainoastaan niille se
kävellessä harjansa nostaa ja pyrkii ulvoen karkaamaan kimppuun.
Näyttää siltä kuin sen rakkauskin olisi samantapaista.


Mutta nyt tulee Carlo.


Tai se ei oikeastaan tule, se vain näkyy.


Poliisikamarin Carlo. Se on tuolla nimismiehen rinnalla kävelemässä.


Carlo, jalointa verta, sukutauluilla varustettu. Korkea ja komea. Selkä


musta kuin piki ja välkkyvä kuin raakasilkki. Jalat solevat ja suorat.


Kaulanahka kireällä.




Carlon kanssa on Rai ennen innokkaasti pyrkinyt kahakkaan.


Tappeluunko nytkin, koska Rai ulvahtaa?


Ei, Rai ei nosta harjaksiaan, kun nyt näkee Carlon.


Siellä se nyt on, se komea Carlo!


Carlo on saanut pysähtyä. Saanut luoda keltaiset silmänsä, jotka tosin
eivät ole niin kauniit kuin Rain ruskeat, verannan ikkunaan. Täällä
istuu donna musta domino kasvoilla, kullanvärinen harso povella.


Katsos vain Raita, joka halveksii rakkeja! Tämä ei ole suinkaan vihaa!
Nyt sen koko ruumis tärisee selkään ja lantioihin asti. Ja ovelle se
tahtoo.


Ovi on auttamatta kiinni!


Se näyttää aikovan syöksyä ikkunasta ulos. Turhaan: ihmiset, jotka
pelkäävät ruutujaankin, estävät, ajavat tottelevaisen koiran penkiltä
pois.


Jakkerintyttären silmistä hohtaa valo, joka on kuin palavaa kultaa.


Mutta turhaan!


Ja sitten Carlo katoaa…


Uusi yö. Jutte ja Kekku, Pim ja Pom, villakoira Tipsa ja muut ovat
kadonneet.


Mutta yksi on jäänyt palstalle istumaan. Ruti'bracka.


Toista viikkoa hän jo tässä istuu. Istuu likomärkänä ja vilusta
täristen, julmaa nälkää kärsien. Istuu räntäsateessa, joka ei hellitä.


Istuu varmaan yötkin, kaiketi onnellisena, vaikka onkin luonnon näin
pahasti runtelema.


Luonnon, jolla ei ole sydäntä eikä — hellyyden rahtua.


Onpas: tämä kärsimys on sittenkin ihaninta onnea.


Rai lihoo ja — saa selkäänsä kissalta.


Railla ei ole tarjolla metsästystä, eläinten tai ihmisten. Ei
seikkailua, voittoa minkäänlaista.


Haukkua, kuten sanottu, aamuisin miestä, joka askaroi läpi seinän
papereitaan.


Kantaa sanomalehdet ja kirjeet isäntäväelle vuoteeseen.


Sitten aamukahvi. Koiralle myös. Kolmannelle henkilöistämme, kuinkas
muuten!


Syömistä ja makaamista! Suotta eivät ystävät tiedustelekaan taloon
tullessaan:


"Kuinkas Rai voi? Onko se edistynyt? Ah, kuinka isoksi se on
kasvanut…"


Isoksi, tietysti…


Rai on ollut aikuinen jo monta, monta vuotta…


"No ainakin siitä on tullut aika — pönkäre", puolustautuu kohtelias
vieras.


Vähemmälläkin! Nukkua kaiken päivää, melkein kaiken päivää. Enimmäkseen
isännän pöydän alla, mahdollisimman lähellä ihmistä. Yhä lähempänä
kuukausi kuukaudelta. Ainakin jokin osa ruumiista kiinni pikku isännän
jalassa, — ikäänkuin pelosta että isäntä, tuo ihmeellinen aarre,
karkaisi… Tai lonkka emännän jalan päällä, kun neulotaan tai luetaan.


Eikä kumminkaan aina, sillä varsin usein, liian usein, makailee
poliisikonstaapelitar nykyään — sohvalla. Se vajoaa yhä suurempaan
velttouteen. Surkastuu — isännän kehnouden tähden. Kuorsaa välistä
niin sikeästi ettei huomaa vieraiden askelien kolinaa portaissa.


Oi rappeutumista! Sellaista se on, kun antautuu mukavuuteen!
Vetelöityy! Tavoittelee joka huomen kielelleen koffeiinia ja sitten
pitkin päivää hilloja, ohukaisia… Pitää puolukkapuuroa miltei verisen
lihan vertaisena! Turmelee lopulta koko terveen makunsa: syö etikoituja
silakoita ja, kuten kerrottu, ranskalaista sinappia!


"No ainakin siitä on tullut aika pönkäre", sanoi se vieras.


Todellakin pönkäre. Rai on rasvaisen rullasyltyn näköinen. Oikea
pönäkkä porvariskoira!


Ja kuitenkin se ikävöi koiraelämää! Ikävöi syksyn yhä pitenevinä
päivinä, harmaina päivinä, jolloin kattorännit soittavat yhtämittaista
rallatustaan. Yhä pitenevinä talvipäivinä ja iltoina, jotka ovat aina
samaiset, vanhaa tuttua.


Silloin tahdotaan edes jotain vaihtelua. Silloin Rai — yhä viisastuu:
se keksii itsestään uusia temppuja, ihmisten opettamien lisäksi.


Se tuumiskelee hetkisen pää alaspäin niinkuin mikä aprikoiva filosofi.
Sitten se ryhtyy yht'äkkiä puremaan punaisen huoneen lattialla
typöhäntäänsä ja pyörähtelee ympäri. Katsoo siinä välillä odottavasti
ihmisiin. Pyörii taas, ja pitää kovaa ääntä:


— Ettekö nyt huomaa? Tehdään jotain!


"Kas vain, Rai! Mitä osaat! Oi mitä osaat!"


Silloin sitä hyrräämistä vasta osataankin! Se pyörähtelee kymmenet
kerrat ympäri.


Elleivät ihmiset ryhdy sen kanssa leikkimään, keksii se ajan
tappamiseksi muitakin vehkeitä. Se tuo ihmisille aiheettomasti hattuja,
tohveleita, kenkiä, kalosseja. Onhan siinä koiran alotteeksi!


Mutta ruvetaanhan sitä leikkimään! Silloin se saa kerrankin oikein
villisti haukkua, kun nakellaan pyöreää kiveä huoneesta toiseen ja se
apporteeraa sitä kymmenet kerrat. Tai hypätään korkeushyppyä ruokasalin
oviaukossa. Tahi piiloitellaan esineitä. Taikka istutaan niinkuin
pystykorvat ja puudelit, — se on uusi temppu. Tai heittäydytään
kuolleeksi ketuksi.


Rai on hyvin viisas, se oppii helposti uuttakin.


       *       *       *       *       *


Totisesti viisas, koskapa siinä pilkahtelee sellaistakin kuin huumoria
ja itseivaa. Se sietää helposti itseensä kohdistuvaa pientä nolausta.
Moinen huvittaa sitä.


Ystävä Fransiskus käy joskus talossa. Rai tuntee tietysti hänet,
nuoleskelee kättä kerran tahi pari, mutta tietää ettei hän enää ole
isäntä.


Rai on jo paljon enemmän kiintynyt uusiin ihmisiinsä. Kuinka lienee nyt
sen taivaaseenastumisen laita, — Rai on varmaankin sen jo unohtanut!


No niin, Fransiskus tulee ja hänen päähänsä pälkähtää pistää entisen
koiransa ylle isännän vanha takki ja narrata Rai hyppelemään siihen
puettuna koholle — kuin mikäkin apina! Marakatti, — tai kuin
kerjäläistyttö käärityin hihoin. Rai tanssii. Ihmiset nauravat. Tämä on
verrattoman hullunkurisen näköistä. Mutta Rai, joka on kovin arka
naurulle milloin on tehnyt pahaa, telmii yhä uhemmin. Se telmii toisten
ja omaksi ilokseen! Se on näyttelijä, joka nauttii omasta taiteestaan!
Se pärskyykin kuin nuhassa, — se nauraa!


— Antaa ihmisten minulle nauraa, pitää minua leikkinään! Kyllä minä
itseni ymmärrän. Minä osaan huvitella — omalla itselläni!


Fransiskus, ja sitten isäntäkin, ripustavat sen kaulaan lehmänkellon,
raskaan vaskikellon, joka on helistänyt kaunista, pyhimyksen kuvalla
koristettua metalliaan Sierra Nevadan säteilevillä rinteillä lähellä
Granadaa. Sen sointu on hartaasti valikoitu. Koiran korvia luulisi
kellon äänen kuitenkin kiusaavan. Mutta Rai:


— Antaa kalkatella vain. Tämä on lystikästä ilveilyä. Tämä on
pelkästään ystävien, omien kujetta. Vaihtelua yksitoikkoisuuteen.


       *       *       *       *       *


Kuinka vielä kehuisimme koiraamme? Mitä ihmeitä siitä keksisimme.


Kala- ja metsämiesten ja koiranomistajain on kerskuttava!




Eikö ole vallan merkillistä… hm, mikä? No, esimerkiksi se että Rai
tietää ja muistaa mille tuoleille saa nousta ikkunasta katsellessaan ja
mille ei. Salin tuoleille ei saa nousta koskaan…


Rai kantaa mukana halkoja kellarista, joskus parikymmentä kappaletta
yhtä mittaa. Mutta välistä se — nakkelee ne pitkin pihaa. Tämä työ on
jotain järetöntä, jonka se tosin tekee, paremman toiminnan puutteessa;
mutta mahdotonta on ymmärtää, mitä varten sitä on tehtävä.


No tämähän ei ole mitään! Turhaa sanojen tuhlausta!


Annetaan siis parempaa!


Siitä sohvasta, jolla Rain on lupa nukkua, sattui kumminkin emännän ja
isännän kesken kerran pikku riita. Isäntä sen kyllä alkoi, tietysti,
muuten vain pahalla tuulella ollessaan: siinä koko aihe. Hän väitti,
että sohva menee aivan turmiolle, sen päällinen on jo tahroissa, ja
siitä lähtee karvoja, jotka vaeltavat kaatioissa kaupunkiin mukana, —
ajatelkaa niitä hyviäkin kaatioita! Emäntä puolustaa kyllä pentuaan.
Mutta itsepäinen väittäjä voittaa. Railta kielletään sohva!


Kuinkahan pitkäksi aikaa?


Isäntä tekee jotain pöytänsä ääressä.


Kyhäily tuntuu joustavan… siis on herra hyvällä tuulella.


Samassa hän kuulee että Rai kömpii lattialta ylös lämpöiselle sohvalle.


"No kömpiköön nyt…"


Siihen se päätös hänen puoleltaan meni. Koira saisi maata sohvalla.


"Kunhan ei vain emäntä näkisi… Alkaisi nolata minua, sanani
peruuttajaa!"


Emäntä tuo kahvia.


Ja portaiden alkaessa narista hänen askelistaan Rai kopsahtaa alas
sohvalta! Se heittäytyy nopeasti permannolle takan eteen, heittäytyy
maata:


— Siltä puolelta ei päätöstä ole vielä peruutettu!


Ovi aukeaa. Ja Rai kavahtaa ylös kuin heräten yht'äkkiä sikeästä
unesta. Se pöllistelee, oikoo jäseniään, — voimistelee niinkuin olisi
maannut siinä hyvin kauan.


Mies nauraa partaansa. Ei hän suinkaan ilmaise Rain salaisuutta:


"Ollaan me vain yhtä puolta, Rai. — Nyt hän meni jo, hiivi sohvalle
takaisin."


Rai ei hiivi: se loiskahtaa sohvalle! — Ja pian alkaa kuorsaus
kuulua.


Kuluu pari päivää. — Emännässä herää epäluulo:


"Kuinka tämä sohva on niin pölyinen ja karvainen… yhäkin?"


"En tiedä! Mysteeri."


Toisen kerran emäntä sipaisee pölyä sohvasta:


"Mutta — sohvahan on lämmin! Rai on siinä varmasti maannut!"


Rai makaa uunin edessä kuin kuollut kettu. Viimein ilmaisee Rain
kanssarikollinen uuden huomionsa:


"Rai teeskentelee! — Miten kummallista! — Miten viisas koira! —


Suorastaan nero!"




       *       *       *       *       *


Sanotteko:


"Älähän…! Emme usko! Kuinka sinunlaisesi voisi olla laskematta meille
pajunköyttä? Koiramies!"


Mutta minä vannon!


Vannon! Todistan! Annan vieläkin parempaa!


Rai ajelee verannalla ampiaista. Ihmiset, vieraitakin joukossa, näkevät
sen homman ja tekevät siitä huomautuksiaan.


Rai on seurannut ilkeää ampiaista, kun se lenteli ilmassa. Seurannut,
kun se siirtyi ikkunain ruuduissa nopeasti sinne ja tänne. Mutta se ei
ole saanut juovamekkoa kiinni, vainottu on helteestä liian virkeä.


Vieraat alkavat nauraa Rain kömpelyydelle!


Mutta — nythän koiralla on ampiaisensa! Se puuhailee verannan toisessa
päässä, puolittain selin joukkoon. Sieppoo käpälällään myrkyllistä
eläintä lattialta. Urisee, näyttää tavoittelevan sitä puraista.


Kuitenkin ampiainen liikkuu yhä ikkunassa! Mikä Railla sitten maassa
on?


Mennään varovasti katsomaan:


Railla ei ole mitään! Se leikkii — tyhjällä!


Nyt se näyttää nololta, kun keksii ihmiset lähellään. Se menee pöydän
alle häpeämään.


Oliko se teeskennellyt että muka oli saanut tavoiteltavansa kiinni? Se
ei antanut itseään pilkata näin vieraiden ihmisten nähden… Sitäkös
ihmetellään. Pohditaan asiaa.


Samassa alkaa Rai aivastella ja tulee pöydän alta esille. Se on nyt kai
lyönyt kaiken leikiksi. Se nauraa — itselleen, — huomaa itsessään
huumorin.


Mitäs tästä sanotte, te Descartesin opin kannattajat, jotka näette
eläimessä ainoastaan kellokoneiston, ehkä vain hiukan näppärämmän kuin
se, joka taskussanne naksuttaa?


"No, annahan tulla lisää, koirahupsu", nauratte.


No, paljon minulla ei enää ole. Mutta on jotain!


Rai oppii puhumaan! Niin, niin, puhumaan. Se nimittäin ensiksikin lisää
ilmaisutapojaan uusilla urinan, vikinän ja haukunnan vivahteilla. Tai
lieneekö niin että ihmiset nyt vähitellen oppivat niitä vivahteita
oikein ymmärtämään?


Mutta puhumaan se oppii, se ihmekoira! Se — osaa lukea! Se tuntee
kaksi kirjainta. No, kautta kunniani, se tuntee!


"Rai, sano Y!"


Rai, joka on ensin oppinut murisemaan "yytä" siten että sen kupeita
kiusoitellen puristettiin, vastaa ilman pakkokeinoja sohvalta, joskin
ensin vastahakoisesti:


"Yy! Yy!"


"Rai, sano Ä!"


Välistä kuvittelee isäntä, että Rai osaa ä:nkin, koska se läähättää:


"Hää, hää…"


Kuuluvathan eräät poliisikoirat oppivan puhumaan pari sanaa. Kautta
kunniani, erään ystäväni serkun kaima on kertonut että hänen ystävänsä
kummin kaiman koira osasi lausua isäntänsä ja emäntänsä nimet. Ja eräs
poliisikoira Berlinissä oli osannut sanoa: "Wurst! Vernunft, Vernunft!"


       *       *       *       *       *


Mutta kaikki tämä käy sittenkin vanhaksi ainakin isännästä. Menettää
hohteensa. Haalistuu — kuin päivänpolttama kangas.


Rai alkaa tosiaan olla pelkkä pönkäre, viisas, mutta surkastunut koira.


Niinpä kissatkin pystyvät hänelle lopulta antamaan selkään!




Vihattavat kissat kiertelevät huvilaa, milloin lemmenaikoinaan,
tuskasta ihanina, milloin metsästysretkillä.


Palstallahan vilisee lintuja. Siellä soittelevat kottaraiset,
sateenkaaren värit mustassa saketissaan, piccoloaan suurien
pesäpönttöjensä puikoilla kaiket tuuliset kevätpäivät. Ne soittavat
huiluakin, ne nauskuttavat, maiskuttavat. Peipposet ruuvaavat
helisevien pikku vetopasuunainsa ääntä yhä kireämmälle, ja iskevät
toisiinsa vihaisin nokin. Paarmalinnut salaperäisesti pujahtelevat.
Leppälintu vilahduttaa auki pyrstönsä punaisen viuhkan ja toruu: "Phyit
käkä", — pois ihmistä pesälaatikkonsa luota, joka on ihmiselle muka
salaisuus. Arat tiaiset viihtyvät täällä kesälläkin; pääskyt leijaavat
autereisina kesäiltoina, jolloin pilvet uneksien punertavat, ylhäisiin
pesiinsä päädyn kuumaan varjoon.


Pikku paradiisi kissoille, — ellei täytyisi pelätä paljailla
välkkyvillä hampailla vartioivaa enkeliä, Raita.


Kissat! Niiden haikea naukuna alkaa kajahdella heleinä maaliskuun
päivinä, jolloin elämä herää, ojentelee raukeasti käsivarsiaan ja
tuntee virkistyvänsä uusista, suloisen pettävistä toiveista. Mirrit ja
kollit työntäytyvät saunan avonaiselle ullakolle, missä savutorven
kylki melkein aina henkii lämmintä. Sinne ne aikovat kotiutua
perheineen. Niistä emännälle harmi. "Eau-de-Cologne!" ne huutavat, ja
syystä kyllä. Syy on heidän omansa. Ne jolisevat, laulavat, mölisevät
etenkin kylmää risahtelevina routaöinä. Laulu kiihtyy hornamaiseksi
kuoroksi, joka on kuin taivaan riemujen pilkkaa, pikku Mefistojen
karmivaa ivanaurua sille mikä kissojenkin sydämessä on armainta ja
viattominta.


— Kissa! Se naukaisi!


Rai ryntää ikkunalautaa vasten seisomaan. Sen ruumis vapisee kuin
taudissa. Silmät tuijottavat yhteen paikkaan. Tuo paikka liikahtelee,
koska koiran pää kääntyy sen silmien mukana. Harja pystyssä niskasta
lantioihin. Kiihkosta aivan — haukkuminenkin unohtuu!


Kissa! Eikö tekisi mieli usuttaa koira sen kimppuun, lintujen vaanijan?
Monesti hiipii jokin Mirri tai Matti palstalla varkaana: suu paljastaa
sen, siinä on pikkulinnun höyheniä. Mutta älä hiisku kissasta Raille!
Se ei tyytyisi ehkä ainoastaan ajamaan kissaa pois, se lähtisi kenties
saaliinsa perästä kauemmaksikin, joutuisi autojen alle… Ja sitä
paitsi on kissan näkeminen jo sellaisenaankin Raille niin vakava asia
että siltä säästetään mikäli mahdollista tuo sydämen julma kipu, viha
ja raivo. Tai tappoaikeen ilo, selvä hulluus, metsästyksen hekuma, —
kun ei kuitenkaan voida kotipönkärettä päästää ulos.


Kumminkin se joutuu joskus itsestäänkin naukujain jälille tai kimppuun.


Kissan merkit puutarhassa. Silloin Rai: juoksua, joka ei kuuntele
kieltoja. Ryntäys poikki vihannesmaiden, puhki kukkapenkkien.


Hommaa, joka melkein aina jää tuloksetta: kissahan pääsee pakoon puuhun
tai juoksee palstan ulkopuolelle, taikka sitten käyvät ihmiset väliin
ja estävät koiran ajamasta.


Kerran olisi kissan kaula kuitenkin katkaistu, mutta ihmiset eivät
antaneet.


Surullisena syksyn iltana naukuilee pieni kissanen, jollakin tavoin
maailmassa orvoksi joutunut, räntäsateessa portailla. Emäntä vilkaisee
ulos… Sääliksi käy pientä kissanpoikaa, laihaa orpoa. Kissanpoika
pääsee hetkeksi lämmittelemään, saa tilkkasen maitoakin, salaa Railta.
Ainoastaan tämän kerran, — ei luvata vasta.


Mutta pieni vieras ei unohda tätä kertaa. Se ei unohda lämmintä ja
maitoa. Seuraavana iltana ilmestyy se taas oven taakse heikosti
naukaisemaan, — ikäänkuin sanoen:


— Ottakaa minut pieneksi ottokissanpojaksi!


"Oi, se ei ole niin helppoa! Ottolapsi: edesvastuu, ankara edesvastuu!


Ja sitä paitsi meillä on jo — koira!"




Kissanpoika ajetaan pois. Riittäähän maitotilkkakin sääliksi.


Mutta se tulee vieläkin takaisin, ja nyt salaa. Pujahtaa ovenraosta
keittiöön, missä pönkäre kärkkyy marjapuuroa.


Siitäkös rytäkkä, kauhain ja kattilain kalina! Kasi ruokahuoneeseen.
Rai perästä. Nurin narin ne kaksi hyrräävät. Nauku kaapin päälle, mutta
putoaa alas, kun koira loikkaa, tempaa koivesta. Ne kaatavat tuolin,
katkaisevat maljakon, kauniin muistoesineen. Pöytä huojuu, —
maailmanloppu on tullut! Ikkunaruutu vaarassa. Jerusalemin hävitys!
Kissa alimmaisena. Emäntä kaatuu päällimmäiseksi. Tämähän vasta
Benderin kalabaliikki!


Typerät ihmiset pelastivat kissan.


Ja yhäkin sama kissanpoika tulee takaisin palstalle. Se ei pääse
sisään, mutta se yrittää metsästystä puutarhassa. Koira sattuu olemaan
ulkona. Katti ei ennätä aidan yli, se kavahtaa korkeaan koivuun
vikkelästi kuin orava.


Siellä koivussa istuu se nyt syömättä ja juomatta kahdeksan tuntia,
sillä Rai vartioi alla, vuoroin ärjyvin kidoin, vuoroin vinkuen ja
julmasti läähättäen. Viimeinkin armahdetaan kisiä ja viedään peto pois.
Kahdeksantuntisen paaston jälkeen tuodaan kisille puun juureen maitoa.
Kisi-parka, se ei pääse alas: se on vielä niin nuori, se ei osaa
kiivetä alaspäin. Se istuu puussa seuraavan yönkin.


Viimein sen täytyy uskaltautua. Se pääsee alemmaksi saunan katolle.


Ja sitten — häntä suorana muille maille! Täällä sitä ei enää koskaan
näy!


"Hyvä, Rai, että suojelet heikompiasi, pikkulintuja. Suojelet — kun et
saa niitä suuhusi."


Kissat alkavat tietää varoa tämän puutarhan vartijaa.


Mutta ottipa Rai kerran kissalta selkäänsä!


Kuka arvasi, että tämä oli sellainen kissa!


Se ei ollut mikään tavallinen, vaan oikea kissa! Metsän vapaa eläin:
se oli villikissa.


Hännätön kissa. Syntymästään sellainen: sanovat olevan niitä paljonkin
esimerkiksi Pohjanmaalla. Se laji oli joutunut jotenkin tähän
eteläsuomalaiseen kylään ja lisääntynyt täällä villinä. Hännätön,
punainen kissarotu, ihmisten vihaama, poliisien vainoama revolvereilla
ja kivääreillä. Ja kuitenkin vielä sukupuuttoon häviämätön, sillä yhä
niitä näkyi yksilö silloin tällöin. Varkain se ullakoilla ja aitoissa
asui. Julkeasti se metsästi puutarhoissa tarkoin vaalittuja pikku
lintuja.


Nolo kissa, arvaahan sen, kun takapuoli on tylpistetty. Mutta voimakas,
suuri ja viisas. Ehkä monissa polvissa omillaan toimeentulemaan
oppinut. Omat erikoiset temppunsa tietävä. Notkea ja laiha, kuin pieni
nälkäinen ilves tai mikäkin keltaisen ja punertavan kirjava tiikeri.


Veressä yhä tiikeri, kissojen kantaisä.


Toinen melkein hännätön, Rai, näki sen vartiopaikaltaan verannalta.
Hännätön kissa kulki röyhkeän laiskasti aidanvartta. Se näki koiran,
eikä välittänyt siitä yhtään mitään!


Rai vapisee kuin horkassa, kuten sanotaan.


"Katsos tuota hännätöntä kollia, se vie uuden lintumme, puunkiipijän",
suutahti emäntä. "Lasketaan Rai ulos."


Rai kiljahtaa: — Minut lunastaneen siankinkun kautta! Sen pitää
nujertuman, kuoleman!


Rai lasketaan puutarhaan. — Kissa katselee sitä hävyttömästi vasten
silmiä, se ei liikahda paikaltaan…


Kuin salama: Rai syöksyy kiinni kissaan. Mutta — tämä kissa ei pakene!
Pakoon olisi se kyllä ennättänyt, mutta se istahtaakin pystyyn, selkä
aitaa vasten!


Rai lentää kiinni: sähinä kuin ruiskusta, raapaisu, parvi kynsiä kuin
naskaleita harrottaa pystyssä koiraa uhaten. Kissa ja koira kieppuvat
rähisten ja sähisten nurmikolla. Ja taas istuu kissa aidan suojassa
kynnet tanassa. Uusi rytäkkä!


Sitä kesti silmänräpäyksen. Ja sitten Rai tuli takaisin verannalle —
pakoon.


Tuli etujalkaansa ontuen…


Kuvaamattoman alakuloisena. Syvästi onneton kuulto silmissään.


Se oli niin masentunut ettei voinut ihmisiä silmiin katsoa.


Ja kymmenisen heleää verihelmeä kiilsi sen kuonolla.


Se valitti, kun piti niukahtaneella jalalla astua.


Nuo silmät: niin haikeat, masentuneet, epätoivoisen tuskalliset!


Nolotkin, — kaikki ylpeys ja terävyys niistä poissa.




Mieliala kuin maansa myöneen ja rahansa juoneen!


Tai niinkuin — vekselinväärentäjän, joka on joutunut kiinni.


Rai oli kerrankin saanut selkäänsä niin että tuntui, — koska oli
saanut sen kissalta! Joutavalta, alhaiselta kissalta, — joka ei
ollutkaan mikään tavallinen kissa.


Hennoiko onnettomalle nauraa, kun näki ne silmät? Hennoiko pilkata
viimeisen ylpeytensä menettänyttä — lihavaa pönkärettä! Vuotihan
eläimen sydän varmaankin vertä vielä kiduttavammin kuin nuo naarmut,
nuo naskalinpistot, joiden tähden täytyi pakostakin vikistä, sen
kuonossa kiduttivat.


Rai meni penkin alle ja pilkisteli sieltä nolona.


Ja pilkisteli vihaisena: kun emännän hemmoitteleva käsi tahtoi siihen
koskea, karkasi se hampain käteen, silmittömästi tuskastuneena ettei
sen annettu unohtaa tappiotaan ja häpeäänsä.


       *       *       *       *       *


Mutta synnynnäinen ja luonteenomainen viha ei lähde tappiollakaan.


Kissoja on vihattava!




Niinköhän, ettei lähde?


Joku aika sen jälkeen kuin Rai sai siltä kissalta selkäänsä, istuu taas
kissa puutarhan kalliolla. Ei se villikissa, hännätön tiikeri, vaan
toinen, pieni ja musta. Aivan uusi varmaankin, koska se katselee
eteensä noin rauhassa, Raista välittämättä.


Rai alkaa huutaa ikkunassa, sen silmät leimuavat villissä tulessa. Eipä
siis selkäsauna auttanut! Kuinkapa meistä vanha Aatami lähtisi!


"Koetettaisiinko, onko Rai nyt arastunut tai oppinut uusia temppuja?"
sanoi isäntä.


Ja Rai päästetään nytkin ulos. Mennessään paiskaa se oven jysähdyksellä
selälleen. Nyt läpi piikkisen berberispensaan kissan kimppuun,
Loiskahtaa kuin ilmasta heitettynä.


Mitä kummaa? Kissa ei pakene. Ei tämäkään! Se vain kohottaa häntäänsä.


Ja Rai pysähtyy sen edessä.




Pysähtyy, — ja nuuskii kissaa.


Ja se kääntyy kissasta pois, jättää kissan rauhaan.


Selkäsaunako sittenkin vaikutti?


Mutta ihmeellistä: tämähän ei ollutkaan tavallinen kissa. Tämäkään.


Tämä on angora: sillä on tuuhea häntä, vähän niinkuin oravalla.




Sinisilmäinen angora, naapurin Piccolo, joka äskettäin kuuluttiin
sinne hankitun.


Ja siinä muistavat ihmiset että olihan Rain entisellä isännälläkin,
Fransiskuksella, se angorakissa samaan aikaan kuin Rai. — Tuon
angorakissan nimi oli muuten Joonas.


Siihen kissaan oli Rai tottunut. Se oli oppinut vähitellen
leikkimäänkin sen kanssa.


Joonas, siinäpä selitys, miksi Rai ei ahdistanut tätäkään angorakissaa.


Piccolo oli nostanut häntänsä, — se oli näyttänyt tunnuksensa,
lippunsa… Tehnyt sen tietämättään. Rai ajatteli:


— Angorakissa, pyhitetty, rauhoitettu. Ystävä. Ei sitä saa ahdistaa.


Eikä Rai ahdistanut: tämähän oli kuin Joonas. Ei tämä ollut mikään
oikea kissa.


Pakko yhteiselämään vihamiehen kanssa saattaa tehdä — koirasta ja
kissastakin ystävät!


Mutakuoppa, josta tuskin tuli Betesdan lammikko.


Pikku isäntä käy kesällä koiransa kanssa usein metsässä — erään
mutakuopan reunalla. Hän oleksii siellä pitkät tunnit.


Siellä voi antaa koiran uida ja — oleilla itse täysin yksinään.


Onhan poliisikoira aikoinaan opetettu uimaan: pelastamaan hukkuneita ja
noutamaan uponneita esineitä pohjasta. Sille on uiminen suurimpia
iloja.


Pikku isäntä jälleen… hänessä on kiero kehitys jatkunut. Kuten
sanottu, yleiset tapaukset avasivat muka häneltä silmät ja veivät uskon
entisiin ihanteisiin. Hän syyttää siitä pettymyksestä aluksikin —
johtavia henkilöitä, maailmanmainioita, kykyjä, lahjoja, neroja! Mitä
ovat nerot, jotka eivät ole tahtoneet tai voineet välttää moista
onnettomuutta, joka tuntuu Europan kulttuurin luhistumiselta?


Entä mitä sitten kansat, jotka ovat joutuneet johtajiensa, nerojensa
tähden moiseen onnettomuuteen? Johtajiensako tähden? Kansalaissota
omassa maassa, maininki yleisestä maailmantaistelusta, on näyttänyt
hänelle rahvaan — vielä typerämpänä ja itsekkäämpänä kuin sen johtajat
kuunaan.


Sitten yleinen kritiikki tiivistyy. Se supistuu tarkastamaan kutakin
ihmistä erikseen. Aivan lähimmäisiä.


Ihmispoloisesta tulee melkoinen misantrooppi, — kurja sana ja kurja
ihminen, johon se sopii!


Hän näkee kanssaeläjänsä ikäänkuin kierontavasta kuvastimesta. Se
liioittelee… Se luo irvikuvia.


Mutta tälle katselijalle on se kuvastin tärkeä todellisuus!


Lähimmäiset käyvät hänelle tuskallisena vastenmielisiksi. Hänen on
vaikea suvaita ketään. Ihmiset ympäröivät ja saartavat hänen sieluaan
kuin pahan unen luomat kummitukset, naamiot, joille nauretaan
pilkallisesti ja sangen vähän säälivästi.


Hän katselee kieroon kuvastimeensa. Siitä lehahtaa hänen silmiensä
eteen ja niiden kiusaksi kaiken nervus rerum: rajaton, häikäilemätön
itsekkyys.


Ilmestyy joku sen tunteen naiivi henkilöitymä, jolle ei merkitse vanha
ystävyys mitään. Ei silloinkaan kuin on kysymys sangen vähäisestä
omasta edusta, josta luopuminen kuitenkin merkitsee toiselle ihmiselle
joko vaatimatonta elämässä säilymistä tai ilmeistä nälkäkuolemaa. Niin,
tuon henkilöitymän naama on — totinen siitä vakaumuksesta että hän
itsekkäästi menetellessään — ajaa jotain korkeampaa ihanteen asiaa.


Toinen irvinaamio kalpea väsymyksestä, joka johtuu kunnian
tavoittelusta; ainoa, mikä nuo kasvot tekee onnellisiksi, on kehunta ja
mairiminen, — lähtipä se vaikka narrin suusta.


Tarkastelu jatkuu… Mies mieheltä. Nainen toisensa jälkeen…


Tuossa nosteli nokkaansa kyynillinen materialismi, jota pikku isännän
teki mieli nimittää nousevan ajan olennoitumaksi: pelkän rahan ja
siihen perustuvan hyvinvoinnin kunnioitus, kaiken sellaisen
hylkääminen, mikä ei ole järkevää — materialistisen edun kannalta.
Sota — mainio materialismin oppimestari! Amerikaa!


Tuossa lähimmäisessä raakuus sellainen ettei hän anna rahdun arvoa edes
toisen hengelle, ja kuitenkin se raakuus uskonnollisuuden naamioon
kätkettynä: ovela temppu typerämpiä kohtaan:


"Älä pelkää, minäkö sinua vaanisin, sinut nylkisin, sinut söisin? Älä
pelkää, — anna karata kimppuusi!"


Onhan lähimmäisissämme heikkouksia, vikoja! Kenessä kateus, kenessä
vetelyys, toisissa oveluus, toisissa ääretön turhamaisuus. Kaikki
toisiaan kohtaan — vampyyreja! Taistelu ei enimmäkseen olemassaolosta,
vaan itsekkyyden rajattomista pyyteistä, ylellisyydestä.


Ja, omituista: kaikkein vastenmielisin naamio on jollakin sellaisella,
joka on vielä säilyttänyt uskon entisiin ihanteisiin. Hänen naamionsa
näyttää — mielipuoliselta. Hän on haihattelija, hassu, — enimmän
vihattava.


Viha kasvoi kyllästymiseksi. Kyllästymys niin syväksi että hän enää
ketään tuskin edes vihasi.


Siksipä istui onneton yksinään suokuopalla, joka oli ikäänkuin samea
kuvastin. Oleskeli yksinään — koiransa kanssa. Vieraat hän karisti
kodistaan pois.


Se suokuoppa! Se oli syntynyt siten että siitä oli nostettu multaa ja
mutaa läheisille patterirakennuksille.


Se päilyi synkkänä silmänä metsässä, sakean lepikon kätkössä. Välistä
se tulvehti. Sitten taas ehtyi melkein kuivaksi: oli helteinen kesä.


Sen vesi sekautui helposti mutaiseksi sotkuksi, kun koira siinä
pulikoi. Sangen vitkalleen se jälleen kirkastui.


Rai — nautti siitä: se sai toki uida!


Ja isäntä nautti — koiran ilosta. Niin, ihminen, jonka kotona kävi
muka liiaksi vieraita, joten hän ensin karsi niiden lukua ja sitten —
ei tahtonut olla tekemisissä yhdenkään kanssa heistä, vaan lopetti
kaiken seurustelun, ihminen salli kuitenkin jonkin ilon — koiralleen!


Raille heitettiin lammikkoon kalikoita tai kokonainen kaatunut puu. Se
syöksyi arvelematta sateesta kerrankin paisuneeseen vesihautaan, se toi
takaisin kalikan tai puun, veti penkerelle, päristi karvojaan,
aivasteli ilonauruaan, — ja tahtoi uudelleen toimeen: se haukkui
vimmatusti haluavansa uudestaan työhön! Se kaiveli käpälillään pohjasta
kiviä, milloin kuoppa oli jälleen helteestä melkein kuivunut.


Kaiveli niin tulisesti että oli tukehtua, kun työnsi päänsä pitkäksi
aikaa veden alle. Se löysi ruoppaisesta pohjasta jonkin sopivan kiven
ja vieritteli sitä uutterasti maalle. Se kaatoi kerran suuren
raidankin, repi sen juurineen, hajoitti mättään, joka sillä oli
jalustana.


Mikä elämän- ja työnilo — eläimellä! Rai syöksyy veteen, vesi
porskahtaa korkealle. Koira ui edestakaisin ja etsii esinettä, johon
isännän käden haju on tarttunut. Tuokion liikkuu ja poreilee mutakuopan
pinta. Sitten eläin kohoaa maalle, kiveä tai isoa puuta raahaten, ja
lampi asettuu mustaan ja mutaiseen rauhaansa. Rapakko, tervan tai
sumpin värinen… Synkkä metsän silmä… Synkkien mietteiden
vertauskuva.


Taivas siintää yllä heinäkuun helteen valoa, joka — tuntuu
häikäisevältä, tuskalliselta: mieluisemmat ovat isännälle nyt raskaat,
harmaat sadepilvet.


Kaukaa kuuluu junien vihellyksiä, pauketta kylästä, missä ihmiset,
toisiaan lopultakin vihaavat, rakentelevat pesiään, huviloitaan; ja
toisaalta jälleen kiväärien räikkyvää rätinää, ampumakentiltä.
Kiväärien rätinää: selvin argumentti ihmisten keskinäisissä kiistoissa:
kuula.


No mutta, — isäntäkin leikittelee kuulilla! Siellä mutakuopan rannalla
ammuskelee hän pilkkaan revolverillaan. Ja eläin riehuu innosta. Se
katsoo revolverin suuntaan. Se on valmis hyökkäykseen. Se hyökkää ja
puree ammutun lepän kupeita.


Nämä aseet! Edelliselle polvelle oudot, nyt niin välttämättömät!
Välistä sinkoaa ihminen revolverin suutuksissaan kauas metsään. Rai on
viisaampi: se etsii sen ja tuo takaisin hänen käsiinsä.


— Sitä tarvitaan — pahuutta vastaan.


Niin vietetään aikaa. Mutta kuinkapas sitten käy?


Ihmisiin kohdistunut kritiikki supistaa piiriään yhäti. Mistä se nyt
objektinsa löytää, kun lähimmäiset on karkoitettu pois luota? Sen vuoro
on nyt osua — itseensä isäntään!


Ahas, siitä sait.


Ihmiset eivät ole — inhimillisiä. Siksi eivät heidän ihanteensa toden
tullen merkinnekään kerrassaan mitään.


Entä sitten hän itse, tarkastelija?


Pikku isäntä tuijottaa omaan kuvaansa niinkuin näkisi sen tuosta
mutahaudan pinnasta, metsän kierosta, synkästä kuvastimesta.


Mitkä kasvot sieltä hiljaa häilyvästä vedestä hänelle näkyvät?


Ne eivät ole suinkaan kauniit! Ne ovat läikälliset kuin —
absintinnauttijan! Yhdenvärinen läiskä tuossa, toisenlainen sen
vieressä, milloin punertavaa, milloin keltaista tai vihertävää.


Musta läikkä tuossa: se oli petollisuus! Hän saattoi olla —
petollinen!


Vihreä, kuin vasken ruoste, se oli katkera, kiduttava kateus: hän oli
kateellinen!


Synkänpunainen: kostonhimo, niin leppymätön että ilmeni suorastaan
verenhimona — kuin nälkäisen eläimen.


Oh, minkämoiset ihmiskasvot!


Ne olivat täynnä tahroja, synkkien rikosten jättämiä!


Siinä ei auttanut kaunistella.


"Oi, miksi ajattelen toisia, kun itse olen kaikkia pahempi? Muistaisin
— ensinnä ja ainoastaan omia syntejäni…


"Ja jos en niitä jaksa parantaa, niin ymmärtäisin ainakin alistua,
moittimatta ketään…"


Oman halpuuden, halpamaisuuden näkeminen, ominaisuuksien, joista ei
tuntunut löytyvän pääsyä, sillä ne sitoivat itseensä kiinni väkevästi
kuin periytyvä, hyvin syvältä johtuva atavismi, se kidutti kaikkein
katkerimmin isäntää, joka vietti päiviään yksinäisyydessä, ruman
mutahaudan rannalla. Ja kuitenkin hän ikävöi pääsyä — itsestään! Hän
hapuili jonnekin, epämääräisesti ja melkoisen tosissaan. Siksi hän
viritti seuraavanlaisia avuttomia, kömpelöitä lauluja:


            Mutakuoppa.


    On mieleni jälleen — kuin mutakuoppa,


    joka synkkänä metsässä päilyy.


    Sadevirroista tuokion säilyy,


    taas paistaa paljaana pohjansa ruoppa.




    Oli hellettä päivä! Se iltaan nyt vaihtuu.


    Luo hautani jouduin tälleen.


    Yön tullessa astelu kotiini jälleen,


    suonsilmäni synkkää synkemmäks kaihtuu!




    Niin on kuin haudassa hiljaista täällä!


    Jokin piipitti lintu, pois liitää…


    Ei henkäystä tuulen: se kiitää


    saa ylhäällä, ehtyvän kuoppani päällä.




    Mua kaipuu kaukainen kalvaa, se kääntyy


    pois menneistä, kyllästys jäytää rintaa,


    kun tuijotan lampini pintaa.


    Pahan-tiedon-puusta ken söi, täten nääntyy.




    Mitä saanut en? Paljonkin saaneeni tiedän.


    Ja uutta jos kaivannenkin,


    kokemuksesta tyhjäksi tiedän jo senkin.


    Ah, kuinkapa nyt tätä tyhjyyttä siedän!




           — — —


    Sain paljonkin — pinnalta. Laadin
    ladut turhat: maailman turku
    nimi niillä. Suohaudankin surku
    mua lienee. Sain rihkamat. Nyt — mitä vaadin?


           — — —


    Suokuopasta nousee — kasvoja kauhun!
    Tuon naamion alle kun katsoin,
    näin julmuuden, ahnauden, — paksuin vatsoin
    käy veijari keskellä kunniapauhun.


    Näen julkeuden, muuta en mitään sen alta,
    niin suora sen luonteen laatu.
    Nyt mairivat kasvot, nyt naamari saatu
    kyyn kansalta matelevalta.


Rai hääräilee. Se on sotkenut veden lainehtimaan. Nyt se tulee maalle,
raahaa sinne ison puun. Ja vesi tyyntyy — kirkkaammaksi.


    Taas tyyntyy kuoppa, Rai metsäänhän juoksi.


    Omat kasvoni haudassa huomaan.


    Jopa jouduin nyt kauniiseen kuomaan!


    Ken uskoisi sielunsa moiseksi — suoksi!




    Viha, petos ja julmuus ja kateus ja — makeus


    kyyn heimolta lainattu!… Säästä


    mua taivas, kurjasta näystäni päästä!


    Miten kirkkaana päilyt, sieluni sakeus!




    Rai jälleen lampea kiertää,


    alas syöksyy, — pohjasta aarteita kaivaa.


    Ison raidan se kaataa, raivaa


    näköpiiriä lammen, niin puurtaa ja viertää.




           — — —


    Mitä kummaa? Täälläkö ois mitä — uutta!


    Kas vastaisen rannan kaistaa,


    se kultana, keltana paistaa,


    kun laajeni maisema. Kas ihanuutta!




    Kas kurjenmiekkoja… Auringotta


    ne kukkivat, — painuivat lymyyn!


    Ovat — kasvoja: syttyvät hymyyn…


    Ne virkkavat jotain, — aivanko totta?




    'Ota meidät! Saat, ota, ihmisrukka!'


    Ja metsästä kuiske vieno


    käy hiljaa, henkii tuoksu niin hieno:


    nyt neuvoo vanamonkukka:




    "Ota, nauti!" Niinköhän virkkoi se aivan?


    Miten itse tein? Minä vaadin:


    otin, taitoin. Ja — murheeni laadin!


    Ilot hylkäsin pienet, — sain ikuisen vaivan!




    "Vie meidät!" niin neuvoi tuo vanamoiden


    ja kultaisten kukkien piiri.


    Myös taivaasta tummasta äänikö kiiri:


    "Nyt anna"… Yötuuli se soi huminoiden…




           — — —


    "Oi taivas, jos auttaisit pois sydänsuosta!


    Mutahaudoilla ehtyvillä


    sua rukoilen kyynelillä:


    Sadevirtojes anna jo sieluuni juosta!"




Kuvastin: siitä ei aina näy Narkissos, klassillinen itserakkaus!


Onko kummallista, jos ihmisen ja eläimen vaistot ja sielunelämä
näyttävät ihmisestä yhä likeisemmiltä toisilleen? Joskus ne melkeinpä
sekautuvat toisiinsa…


Esimerkiksi kuvastinkohtaus! Esitämme sen tässä, ehkä se älykkäitä
huvittaa.


Lieneekö Raille ennen näytetty kuvastinta? Tuntuu siltä kuin ei olisi.


Tai se on asian unohtanut.




Nyt se näkee kuvastimen.


Salin kuvastimen paikkaa vaihdetaan ja tuo välkkyvä, kova ilma
lasketaan silloin pöytänsä yläpuolelta permannolle seinän nojaan.


Eläin sattuu olemaan salissa. Se hyökkää toista koiraa vastaan.


Varmaan Rain mieltä kiduttaa, kun se näkee mokoman koiran. Oikein
taistelunarvoisen poliisikoiran. Dobermannin. Se raivostuu, aivan
epätoivoisesti.


Se vihaa sitä toista… Se tahtoisi sen tappaa…


Silmänräpäyksessä on sen vastenmielisyys kasvanut äärimmäisilleen.


Harjakset pystyssä se loikkaa…


Ainoastaan ihmisten väliintulo pelastaa kuvastimen. Esine on vaivalla
saatu, se on ihmisistä kaunis, kallis. Mistä he löytäisivät enää
sellaista vanhaa lasia, jos tämä särkyisi? Ja mistä tulisi rahat?


"Rai, mitä teet!" kuuluu kirkaisu.


Ja kuvansa vihaajalle näytetään huutia.


Rain täytyy asettua, alistua.


Sitten se alkaa — tutkia kuvastinta. Sen karvat ovat ensin pystyssä.


Se murisee yhäkin.




Se vingahtaa tuskallisesta kiukusta.


Silmissä säkenöi vihan tuli.


Se yrittää purra — kuvastinta. Silloin sattuu kuono lasiin.


— Mitä kummaa? Eikö siinä ollutkaan koiraa?


Rai tunnustelee, se murisee vihaa.


Se aikoo kääntyä pois, mutta tulee takaisin kuvastimen luo, töytää
siihen kuonollaan, nuuskii tutkii.


Se tuhrii kuononsa kostealla huipulla kuvastimen niinkuin verannan
ikkunatkin.


Nyt se — istahtaa kuvastimen eteen.


Ja se — kääntää päänsä pois!


Ikäänkuin pelastuakseen näkemästä mokomaa vierasta, outoa, vihattavaa.


Se miettii pää riipuksissa. Miksi ei koira saisi — miettiä?


Ja jälleen se tutkii kovaa, hyytynyttä ilmaa, lasia, koskettamalla sitä
kuonollaan.


— Se ei ollutkaan koira!


— Se oli —?


Omituista: Rain ja vieraan koiran, joka ei ole mikään koira,
nähtävästikään, välillä on kovaa ilmaa, — kuin ikkunaruutu.


— Mutta koira siinä äsken vain oli! Missä se sitten nyt on?


Rai tuijottaa vakavana kuvastimeen. Se vie naamansa hitaasti yhä
lähemmäksi kuvaa. Se painaa kuononsa siihen kiinni, purematta. Se
katsoo itseään silmästä silmään.


Siellä on sittenkin jotain, se koira. Mutta se on nähtävästi —
kuvastimen takana!


Siksi Rai kiertää pilkistämään kuvastimen ja seinän väliin:


— Täällä ei ollut kerrassaan mitään!


Rai katselee uudestaan, edestä. Ja nyt on se koira taas täällä!


Rai miettii pää riipuksissa. Häntä ei heilahda. Se kääntää päätänsä ja
tutkii uudelleen kuvaa. Läheltä.


Eipä tämä koira olekaan enää niin vihaisen näköinen kuin se, jonka
kanssa äsken oli syntyä tappelu hengestä ja elämästä! Jos sitä tutkii,
ei se ole niin vihainen.


Sen silmät eivät säkenöi vihreinä.


Ja muuten: mahtaako tämä tosiaan olla mikään koira?


Vielä kerran Rai vilkaisee kuvastimen taakse, olisiko vihattava koira
sittenkin siellä.


— Ei se ole…


Siten tutkitaan kuvastinta kymmenisen minuttia.


Ja — lopulta ei olemattomalle koiralle vihoitella.


Mutta — ei myöskään sitä siedetä!


Kuvastin pannaan seinälle uudelle paikalleen. Mutta jos Rain eteen
tuodaan jokin toinen, pienempi kuvastin, niin ei koira karkaa raivoten
kuvansa kimppuun, mutta ei siedä sitä nähdäkään: se kääntää aina päänsä
pois.


Tai se pakenee hiljaa toiseen nurkkaan.


Rai, jolta ärtyy vähimmästäkin ja puree, jos ihmiset sitä ärsyttävät,
ei kuitenkaan suutu ärisemään, kun sen oma kuva tuodaan sen eteen.


Se alistuu, se pakenee.


Ja silti se ilmeisesti kärsii! Katkerasti!


Emme tietysti voi olettaa sellaista lapsellista että se olisi
käsittänyt vieraan, vihatun koiran omaksi itsekseen ja nyt itseään sen
tähden vihaisi ja halveksisi niinkuin oli ennen vihannut ja halveksinut
tuota itsensä näköistä ja kaltaista. Halveksinut niin että piti sen
henkeä ylen halpana. Vihannut niin että piti lähimmäistään, — omaa
itseään, — murhan ansainneena.


Ei voi olettaa että koira tahtoisi hävittää itsensä, — kuten Narkissos
hukuttautui ihastuksesta omaan kuvaansa. Ei voi olettaa että koira
olisi modernimpi kuin Narkissos: kärsisi omasta — koiruudestaan.


Mutta se ainakin on varmaa, että Rai kärsii.


Lopulta se suorastaan matelee nurkastaan ihmisen luo, joka sitä kiusaa
kuvastimella. Se matelee ja varmaankin pyytää:


— Armahda minua, jumalani! Poista silmistäni — minun oma kuvani!


"Ota vuotees ja käy!" — Noli-me-tangere, joka on saari.


Mutakuopalla jälleen Rain kanssa.


Ihminen istuu, aprikoi ja — odottaa jotain.


Lammikko ei ole kaunis. Se on synkkä ja alakuloinen. Sen vesi
muistuttaa, kuten sanottu, tervaa tai sumppia.


Ja kuitenkin huomaa ihminen siinä vähitellen jotain kaunistakin.


Säteileehän siihen taivas hetkittäin, — heinäkuun tummahko taivas.




Ja lammikolla on koristuksiakin: sen toisella rannalla, jossa on kaista
savista matalikkoa, kasvaa kurjenmiekkoja. Niiden lehtiä on versonut
sinne vieri viereen. Niiden kukat loistavat kultaisina.


Ja ympäriltä hiljaisesta metsästä tuntuu vanamoiden heikko tuoksu.


Koiran pulikoidessa alkaa ihmis-parka tehdä edelleen johtopäätöksiään:


"Jos kaikki ihmiset, kaikki lähimmäiset olisivat sellaisia
irvinaamioita kuin ne, jotka minun ympärilläni kummittelevat, — niin
kuinka olisi mahdollista että maailma pysyisi ollenkaan pystyssä! Että
siinä olisi mitään puhdasta, rakentavaa! Jos ne henkilöt, nykyiset
mahti- ja johtohenkilöt, joista monia kutsutaan neroiksi, ovat osanneet
johtaa kaiken tällä tavoin — häviöön, ja kansat, rahvas, on ollut
hävitykseen liiankin valmis — petomaisuudessaan, niin — kuinka
maailma yhäti on olemassa? Sittenkin! Mahtaako noiden mainioiden ja
kiitettyjen ja raa'an rahvaan ohella olla myöskin toisenlaisia? Elää
vielä toisiakin olentoja, joskin näistä syrjässä, näkymättömissä.
Täytyy olla toisia, jotka — pitävät kaiken pystyssä, rakentavat,
luovat kaunista toisten hävityksen uhallakin. Kuinka muuten elämä
ollenkaan voisi jatkua!


"Sillä se jatkuu, se pyörii sittenkin, jos oikein tyynesti ajattelee.
Historia todistaa, että olomme alkuajoista lähtien ovat kuitenkin
parantuneet! Puhukaamme esimerkiksi — kristinopin voitosta: kaikkine
nykyisine karkeuksineen on se sittenkin ehdoton voitto!


"Se voitto yksinään jo riittää todistamaan edistystä. Sillä ennen sitä
voittoa — oli maailma vielä julmempi ja eläimellisempi kuin nyt.
Antiikki oli eläin, peto.


"Missä sitten piilevät nuo ylläpitäjät, hiljaiset, pienet,
näkymättömät? Nuo — todella kristilliset?


"Sillä mahdoton on maailman seisoa tyhjän varassa!"


"Pitäisi heitä — etsiä!"


Jokin ääni siellä lammikon rannalla sanoo ihmiselle niin. Eihän vain
minkään enkelin, joka tulee sekoittamaan veden terveyttä tuottavaksi?
Ainoa enkeli, joka mutahautaa sotkee, on Rai. Se vääntää sen oikeaksi
mudan ja saven sotkuksi.


Mutta tämä uusi ajatus: etsiä, — vieläkin, — katsella… jonnekin
piiloon, syvemmälle, syrjään maailmasta, parempaan… se tuntuu
lopulta vapautukselta. Suurelta ilolta!


Ja koira antaa ihmiselle impulssin tuollaiseen etsintään: Rai
rakastaisi uintia, ja nyt sen täytyy rypeä — tällaisessa ahtaassa
mutahaudassa!


Kuinka Rai nauttisi puhtaasta vedestä! Oikean järven tai meren vedestä.


Ja kuinka ihminen itse nauttisi — päästessään jonnekin oikein syrjään.


Esimerkiksi — johonkin saareen.




Ei enää siitä syystä että hän vihaisi lähimmäisiään tai siksi että hän
luulisi sieltä päin löytävänsä sellaista uutta, jota hän kaipaa, vaan
voidakseen siellä — täydellisesti parantua.


Vielä ei hän nimittäin jaksa etsiä tuota uuttansa. Vielä saartavat
rumat ajan kuvatukset liian läheltä. Vielä ei hän voi nähdä muita kuin
näitä tavallisia, yleisiä ihmisiä. Hänen silmänsä ovat ikäänkuin
sokeutuneet siitä rasituksesta että ovat ponnistaneet liikaa
tarkastaessaan niitä, joita sanotaan huomatuiksi, tärkeiksi ihmisiksi
tai oikein kansaksi, mutta joita hän epäilee nyt — melkeinpä
hävittäjiksi. Ne eivät jaksa vielä nähdä muuta.


Niiden täytyy antaa ainakin levähtää. Sairas viedään hoitolaan, sitten
hän astukoon jälleen ihmisten joukkoon.


Ja niin käykin että koira on melkoisena tekijänä siihen, että isäntä
sitten ostaa pienen erakkosaaren. Sinne hän päättää sulkeutua. Oikein
täydellisesti sulkeutua, — tervehtymään!


Päättää jyrkästi, itsepintaisesti: erilleen kaikista! Poikki jokainen
side ympäristöön.


Tervehtymisen vuoksi! Että ajatus saisi rauhassa tehdä voimakasta
uudistustaan.


Olkoon sen saaren nimi vaikkapa Noli-me-tangere! Se on kaunis saari.
Aivan yksinäinen. Jumalallinen. Siellä eletään melkein pelkästään —
koiran kanssa.


Mikä aamujen ja päivien rauha siellä! Aamuisin aurinko nousee ja astuu
hymyillen pirttiin, jonka seinät ja katto on rauhallisinta väriä:
mustaa, lieden savun levittämää. Riippakoivut nuokkuvat erakkomajan
ympärillä — täydellisessä rauhassa: mikään tuuli ei sinne yletä,
rannat ovat valtavien puiden suojaamat; outo ei tietäisi luodolla
olevan mitään asutusta. — Niin, hopeinen aurinko muuttuu nopsasti
kultasäteilyksi ja kulkee ylhäisenä kaarena saaren ylitse. — Auringon
liikkeitä ei seurata kellolla: kelloa ei ole! Ei ole aikaa, se on
täällä yhdentekevä asia, se on tarpeeton! Se poistetaan laskuista. —
Uutisiakaan ei kaivata; niitä ei tule, niitä ei sallitakaan…
Tärkeiksi tiedoiksi riittävät leijailevien lokkien laulut. Missään ei
käydä: täällä ollaan sanatoriossa ja — valmistaudutaan johonkin
uuteen… Manterelaisten tupiin ei mennä tunkeutumaan. Sinne ei
tahdota; heistä ei puhuta koskaan sanaakaan, ei tiedetä mitään.
Pysykööt he yhtä tyyninä ja vieraina saarta kohtaan kuin saari heitä!
Kuta mykempiä he ovat, sen parempia. Ei vihaa, ei vielä rakkauttakaan!


       *       *       *       *       *


Niin menee pari kesää. Vaisto johtaa ihmistä, jos hän on onnellinen,
niinkuin eläinkin kulkee paremmin vaiston kuin jären mukaan.


Ja katso: eräänä aamuna varhain, kun aurinko hymyilee hopeisena
siniseen kamariin ulappain takaa, laulaa ihmiselle ikkunan vierestä
riippakoivusta pieni lintu, jonka nimeäkään hän ei vielä tiedä. Ehkä se
on jokin kerttulaji. Tämä on omituinen ilmiö ihmisen elämässä! Hyvin
tärkeä hänelle itselleen.


Se pikku linnun aamulaulu tuntuu niin kummalliselta.


Se viserrys on kuin psalmia. Säkeiden alut kertautuvat samantapaisina
kuin eräiden hebrealaisten psalminstrofien alut. Nuo psalmithan
toistavat usein samaa motiivia eri muodoissa. Linnun laulu on
resitatiivista. Se laususkelee jotakin, sanat hieman epäjärjestyksessä,
ilmaisu epämääräistä ja sekavaa… niinkuin psalmeissa. Mutta jotain
selvääkin siitä lähtee: juuri säkeiden alut; niissä on ajatuksen
dominantti. Säkeiden lopussa ajatuksellinen kadenssi, samoin kuin
melodinenkin… kuten psalmeissa. Säkeiden samanlaisia alkuja
seuraavat sanelmat muuntelevina sisällöltään. Kummallista, kuinka tämä
johtaa mieleen eräät psalttarin numerot! Katsotaanpa… kauniina
valoisana aamuna. Kas vain, tämän linnun laulu oli ikäänkuin 19:s,
103:s ja 150:s psalmi.


Lintu livertelee:


"Kiitä taivasta, minun sieluni! Miksi suret, ihminen?"


"Kiitä taivasta! Ajattele mitä hyvää sinulle tehty on. Ja mitä hyvää
saatat löytää.


"Sinä et ole sortunut. Olet rautaa. Sinä selkenet — yhäti!


"Kiitä taivasta ja luontoa, jota et ymmärrä: ajattelet sitä tylyksi, ja
näet sen tylyksi. Verivihollisuus vallitsee kaikkialla. Kalatkin, joita
pyydät, vihaavat toisiaan. Laupiain olet kenties — sinä, joka koetat
lopettaa niiden tuskat silmänräpäyksessä, kun ne koukkuusi saat…
Rikkaruoho vainoaa kukkaa ja kukka vie voiman rikkaruoholta. Minäkin,
joka viserrän tässä, vihaan toisia lintuja. Vihaan kohdakkoin — omia
poikiani!


"Kiitä sittenkin taivasta, sielu! Eikö ajatuksesi löydä tai aavista
mitään puhtaan ilon rahtusta? Kuinka se olisi niin paha, myrtynyt,
paatunut?


"Kiitä edes kirvesmiehestäsi, joka pirttisi rakensi. Vanhasta ukko
Kustaasta. Hänestä voimme — alkaa! Hän on köyhä, mutta hän on hyvä.
Hän on noita pieniä, hiljaisia. Hyvin — vähäpuheinen. Hän on niitä,
jotka maailmaa rakentavat. Hänen silmänsä kyyneltyvät lähimmäistensä
pienimmistäkin kivuista. Hän on auttamaan ja antamaan valmis. Mykkä ja
myhäilevä. Ei puhu koskaan kenestäkään pahaa. Hän unohtaa ne, jotka
ehkä käyttävät hänen vaivojaan väärin. Hän on tyytyväinen vähään.
Halpa, tietämätön, ja siinä viisas. Oikea — ihminen.


"Ylistä esimerkiksi hänestä taivasta.


"Palkitse hänet…


"Aukene, sielu! Tutki ja etsi maailma uudestaan! Tämä olento oli vasta
yksi sitä uutta lajia, jonka huomasit. Mutta ehkäpä niitä on —
paljonkin, kun ryhdyt etsimään. He ovat jyviä tuhotuilta vainioilta!
Ajattele heitä, maansuolaa.


"Iloitse näistä pienistä, halvoista, hengellisesti vaivaisista. Kiitä
niistä monista taivasta, koska ne kerran antavat sydämellesi sellaisen
ilon, että olet onnellinen jo siitä onnen aavistuksesta.


"Niitä on sittenkin, sellaisia, jotka rakentavat hiljaisuudessa. Mihin
mahtavammat kykenevät? Tuhoamaan!


"On totisesti. Mitäpä muista välittäisit, he eivät ole tärkeitä. Näistä
kannattaa iloita. Ja unohtaa muut. Näitä kannattaa etsiä ihmisten
joukosta…


"Kiitä taivasta. Monissa ihmisissä on ehkä — vivahdus näistä?"


Lintu visertää aamulla.


Rai kuorsaa isännän vuoteen jalkopäässä, väsyneenä ja raitistuneena
uinnista järvessä, ei mutakuopassa.


Koira pysyy koirana: "Lihaa, paljon veristä lihaa!"


Rai ansaitsi saarivapautensa yksinomaan sillä että se osaltaan johdatti
saareen siirtymisen ihmisen mieleen.


Se ansaitsi kylpynsä, virkistymisensä! Samoilunsa kahleettomana pitkin
pientä metsää. Koko kesäisen onnensa, jossa ei ole muuta ikävää kuin
jäädä yksinään rannan mahtaville kiville karjumaan epätoivosta milloin
ihmiset pakosta pistäytyvät vähän veneellä manterelle. Se tottelee, se
ei ui perästä, sillä kielto on kielto.


Sitten tulee syksy jälleen. Ja saaresta muutetaan takaisin
talvipaikkaan.


Pikku isäntä jo rahtusen muuttuneena, valmiimpana etsimään kultamurusia
— jokaisen ihmisen luonteesta.


Syksy tulee runsaita tuomisiaan kantaen. Siinä korvot marjoja, pöntöt
sieniä täynnä, säkit perunoita, isot korit omenoita. Siinä niput —
päättömiä kukonpoikia ja kanoja. Ja sammio — täynnä sianlihaa ja
silavaa.


Veristä lihaa: Raille vakavin ja ihanin asia!


Tosin on Railla paljonkin vakavia asioita. Vakavaa, kuten kerroimme,
tulla jätetyksi yksinään kotiin.


Se on totista vakavaa. Mutta tämä on iloista.


Muutakin iloista vakavaa löytyy: päästä kävelylle, vaikkapa ainoastaan
maantielle, ikäänkuin taisteluun: karkaamaan hevosten ja autojen
kimppuun. Jos — pääsee: vitjoissa sitä talutetaan. Välistä lasketaan
vitjoineen juoksemaan, milloin ei tarvitse pelätä autoja tai junia…
Ja toisenlaistakin iloista vakavaa: kävely metsissä. Uneksia siellä
mahdottomia: että löytyisi riistaa… Vaikka saaliiksi tuleekin
ainoastaan jokin sisilisko… Sitä nyt ylpeästi — kiusataan, katkotaan
siltä pyrstö ja jalat, päästetään se irti, ja taas sitä runnellaan!


Mutta tämä on iloisesta vakavasta kaikkein suurinta: talo täynnä
lihaa, paljon tuoretta, veristä lihaa!


Sika-vainaja lepää näinä päivinä keittiön eteisessä korvossa.


Aamulla ei Raita nyt tarvitse käskeä lähtemään alas. Ei, itse se on
valmiina jo syysaamun hämärässä pyrkimään sinne. Se vikisee, nousee
patjaltaan, käyskentelee edestakaisin, tulee vuoteen luo, nyiskelee
ihmisiä kuonollaan, juoksee ovelle ja takaisin. Se tahtoo sanoa:


— Alhaalla on se lihakorvo! Eivätkö nyt ihmiset tosiaan muista että
siellä on lihaa! Kauhean paljon ihanaa lihaa.


Rai pyrkii ehdottomasti alakertaan. Käskettynä asettuu se kyllä vielä
tunniksi makuulle. Mutta siinä puhaltelee se tuskallisesti viheltäviä
ääniä sieraimistaan.


Se on muistanut, — tuskin lienee unohtanut koko yönä, — että
eteisessä on se lihakorvo! Kokonainen korvo tuoretta lihaa, vakavaa,
pyhää, jumaloitua lihaa.


Liha, — olkoonpa sen nimi vaikkapa Karoliina, — asui kesän saarella
läätissään ja väljässä aituuksessa. Kyllä Rai tiesi, kuka tai mikä
Karoliina oli tahi missä se asui. Jos sitä Railta kysyi, kapsahti se
pystyyn ikkunaa vasten, josta näki röhkiväisen asumukselle, ja vinkui,
ilmaisi, että siellä se oli se Karoliina.


Rai näki Karoliinan jo aivan pienenä, toukokuun alun herttaisina
päivinä, jolloin se tuotiin mökkiin pelukoppaan mahtuvana. Vietiin
ensin saunakamariin sätkyttelevänä ja kirkuvana pikku kummana… Rai
tunsi silloin metsästyshimon leiskuvan rinnassaan. Se kierteli ja
kaarteli koria koko harjansa tappohimosta pöyristäen. Niin ja näin
alistui se antamaan porsaan säilyä "elonaikaan" asti.


Ja se oli porsaalle kateellinen. Rai on nimittäin kade. Hyväilyistäkin
niin kade että puree emäntää tai isäntää milloin he sen nähden
toistensa päätä silittävät. Ja pikku Karoliinalle oli Rai niin
kateellinen että meni syömään raakoja perunoitakin, joita sialle
annetaan. Syömään tahmaisesta kaukalosta — pelkän kateutensa
yllyttämänä! Sellaiseksi saattoi Rai, joka ei kahvipöydässäkään enää
huoli vanhempaa vehnäleipää, jos isäntäväellä on tuoreempaa, alentua —
silkasta kateudesta.


Ja siitä se vasta on kateellinen, jos ihmiset sen nähden, ikäänkuin
sitä uhitellen, taputtelevat tai raaputtelevat tuota karkeaa ja törkeää
porsasta!


Sitten muutettiin nökö saunasta aurinkoiseen aitaukseen, jossa se sai
vapaana juoksennella ja leikkiä.


Ja se leikki oikein aikomuksella — ihmisten kanssa… Olihan silläkin
järkeä… Se teeskenteli ilmeisesti säikähdystä, kun pikku isäntä
ilmestyi aidan sisälle. Tulo tapahtui tasaisesti ja peloittelematta,
tulija oli tuttu eikä ollut koskaan tehnyt nökölle pahaa. Mitäpä
Karoliina siis oikeastaan olisi pelännyt? Se teeskenteli pelkoa. Se
juoksi pakoon puun taakse. Miksi se tahtoi ihmistä purra? — Tämä oli
pelkkää leikkiä, voimistelua, urheilua! Kieppuvana vyyhdinpuuna
ajettiin toisiaan takaa petäjän ympäri.


Mutta Rai katseli karsain mielin mekastusta aidan ulkopuolelta. Harja
pystyssä. Vain sana, niin se olisi huiskahtanut aitaukseen Karoliinan
kimppuun, se korkeusloikkaaja.


Se ei kuitenkaan tullut; sellainen on ankarasti kielletty.


Se haukkuu ja vapisee, mutta tottelee.


Ja sittenkään ei sisu, jonka luonto on hänelle antanut, salli hänen
olla välistä ilkeästi näykkäisemättä kärsäkästä. Moista tapahtuu
ihmisten nähdenkin. Pistä vain, röhkö, tuores liha, punertava nenäsi
lähelle aitaa, jonka toisella puolella Rai seisoo jörönä, vaieten,
häntäänsä räpyttämättä! Pistä se ruusunpunertava nenäsi, tuores
lihapalasi viattomasti ulos säleiden välistä: jo nousee koiran harja
synkästi, jo leimahtavat sen silmät punaisiksi, mahdotonta on enää
muistaa muuta kuin rotuvihaa! Laksis: koira haukkaisee nököä kärsään,
leuat laksahtavat vastatusten.


Sen tekee Rai kauheaksi häpeäkseen ja tappiokseen: selkäänhän siitä
annetaan, ihmiset toruvat ja nolaavat. Eikähän se kipeä, sillä lievähän
lyönti oli, — vaan se häpeä!


       *       *       *       *       *


Mutta nyt on syksy, nyt on Karoliina kuollut. Nyt on Rain vuoro.


Lyhyt Karoliinan kohtalo! Vangin elämä. Kaikkiaan puolisen vuotta.


Joskus onneton yritti ensin kapinoidakin, rynnätä vapauteen… Mutta ei
jaksanut aidasta läpi.


Syömään ja makaamaan se oli luotu. No, paksua jauhovelliä se sai,
rasvaista särkikeittoa, kyllältään mehullista vesiheinää ja lioiteltuja
leivänpalasia.


Syömistä ja makaamista: onpa tämäkin elämänohjelma!


Välistä samaan laatuun kuuluvia onnen tuokioita: auringonpaistetta ja,
paahteen tullessa liialliseksi, loikoilua suurten pihlajien varjossa.
Ja jos se paahde oikein liialliseksi tuli, pari ämpärillistä raitista
vettä niskaan aidan takaa.


Sellaisia nautinnonhetkiä!


Entäpä sitten heittäytyä säkkinä tanterelle, kun ruokkijoita alkoi
polulla näkyä: — Olisi nösköä raaputettavakin… Ja ihanaa olisi
kuunnella, kun ystävänä puhutellaan.


Ja tokihan sille puhellaan, eläin-raukalle, vangille, — mestattavaksi
aiotulle.


Siinä ne ilot ja nautinnot. Ehkäpä suuretkin, — kuten aterioista ja
makailusta nauttivan ihmisen.


Sitten lokakuu, varsinainen teurastuskuukausi. Ja viimein marraskuu,
jolloin se työ, jota nyt tuskin nimeltä voidaan mainita, kuitenkin on
tehtävä.


"Kauheaa! Julmaa! — On sekin tuo sian elämä! Ja on tämä merkillistä,
tämä ihmisen — ystävyys!"


Ja kumminkin sen täytyy tapahtua!


Ja se on lopultakin yhtä hauska isäntäväelle kuin ikävä asia


Karoliinalle.




Ajatellaan jo kekkeripöytää, jonka keskellä höyryää makeaa uunipaistia,
ajatellaan vieraita, iloa, lauleskelua, j.n.e.


Isäntä on jälleen alkanut kaivata vieraita…


Sinä aamuna ilmestyy taloon punakka, hyvin terve mies, jolla on pitkä
puukko, terävä kirves ja revolveri. Puukonpäässä ja housuissakin
siankarvojen tähteitä.


Nyt hän hioskelee pitkää puukkoaan ja juttelee jos mitäkin, muun muassa
hauskoja uutisia taloista, joista hän tulee tappamasta sikoja. Yhtä ja
toista hauskaa: sikojen painosta, lihan laadusta ja saatujen
rullasylttyjen paksuudesta.


Pikku emäntä pitelee sydäntään…


Mutta asettelee pesutupaan vettä kiehumaan! Muuripadan puolilleen.


Valmistuksia nähdessään pikku isäntä sipaisee otsaansa, jolla moisissa
reaalitapauksissa on paljon tehtävää. Ja isäntä ja emäntä näyttävät
ikäänkuin sopineen etteivät he asiasta sen enempää keskenään puhu.


Jäädessään punaisen ja terveen miehen kanssa kahden kesken vannottaa
isäntä sitten miestä, että se temppu on suoritettava niin kavalasti,
rajusti ja nopeasti kuin mahdollista! Niin tuskattomasti kuin suinkin:


"Sen täytyy iskeä kuin salama kirkkaalta taivaalta. Sen pitää olla kuin
hyvä — salamurha… Ei mitään luunrusahduksia, siitä johtuvia, että
kirveshamara komahtaa sikaa päälakeen. Ei veren punaisia laineita,
jotka kuohuvat hengenhätää kirkuvasta kurkusta…"


Mies naurahtaa ja lupaa. Ei hän ole mikään eläinten rääkkääjä. Hän
tuntee vastuunsa luontokappaleista, jotka Jumala on antanut ihmiselle
— palvelijoiksi…


Ja sitten isäntä — pyyhkäisee pois surun otsaltaan ja — ajattelee
tuota mainiota uunipaistia: silavaa ja raavasta sekaisin, kuumien
perunain kanssa tarjottuna.


Rai tutkii tarkoin miehen housuja, joissa on niitä karvoja, jopa
mustuneita veritahrojakin. Niin, Rain kuono ei erkanisi millään tästä
miehestä! Tähän se on rakastunut. Tälle se ei nostele harjaksiaan, vaan
räpyttelee töpöhäntäänsä, vaikkei tarvita yleensä muuta kuin vetää
sukat housunlahkeiden päälle, niin se arvostelee miehistä vierasta
sälliksi, puukkosankariksi ja karkaa kiinni nilkkaan.


— Tämä on siivo ja siisti verinen mies, tämä on sankari! Tämän perästä
tallustellaan paikasta toiseen uskollisena seuralaisena.


Hetki lähestyy.


Emännän sydämen sykintä kiihtyy. Siitä tulee tuskallinen, julma kuin —
sydänvika.


Vesi muuripadassa kiehuu. Se pyrkii jo kuohumaan reunoille — kuin
mikäkin samppanja.


Isäntä on selvittänyt viime vuodelta pesutuvan kattoon valmiiksi
jääneen kiikin nuorat. Nyt menee hän, julmana, kaikki ajatuksensa —
tai ehkä tunteensa, — tukahduttaen, koko menneen kesän ja sen
tunnelmat ikäänkuin jonakin jo runoiltuna hyläten, ottamaan halkovajan
perukasta esille paarit.


Rai hiipii askel askelelta yhä punakan miehen kintereillä. Sen häntä ei
liikahda…


Aavistaneeko se jotain vakavaa, josta ei ole vielä oikeaa — iloa?
Aavistaneeko kauheita, vavistavia tapahtumia, joista — sittenkin pian
koituu kaikkein ihaninta.


Vielä kantaa emäntä Karoliinalle viimeiset herkut, vaikka se on
perinnäisiä teurastustapoja vastaan. Muori, joka on kutsuttu sylttyjä
keittämään ja siinä ohella viekkaasti houkuteltu verta sekoittamaan,
toruu syystäkin, kun sialle annetaan vielä ruokaa. Sitä tulisi kai
kiduttaa nälässä koko edellinen yö! Eipäs, nyt juuri annetaankin sille
kaikkein hienointa: kuivia vehnäspaloja, jotka on maidossa pehmitetty.


Karoliina nauttii… Ja emännän sydämessä tuntuu kuin juuri tulisi
sydänhalvaus!


Emäntä poistuu possun asunnolta.


Ja sinne lähtee terve mies Rain kanssa.


Isäntä, nökön kesäinen ystävä muka, pakenee hänkin sisään, — jättää
ystävän oman onnensa nojaan, verisen miehen valtaan. Sellaista se on se
ystävyys.


Sisällä koetetaan ahkerasti jutella ja olla kuuntelematta. Kuunnellaan
kuitenkin.


Siellä syrjemmällä, saunan alapuolella, tehdään kauheita.


Revolveri paukahtaa. Mutta eipäs Rai hauku! Kuitenkin Rai aina haukkuu
metsissä, milloin isäntä vain ojentaa revolverinsa. Ja karkaa leppien
kimppuun…


Ilmeisesti mestattava parkuu, — huutaa julmasti. Sitten syvä
hiljaisuus, jossa tuntuu kuin korina kaikuisi yli koko palstan.


Nyt tulee taas isännän tehtäväksi mennä auttamaan miestä, — nostamaan
aidan yli nösköä, joka eli kuusi kuukautta, nautti ravinnosta ja
auringonpaisteesta… Nostamaan äsken elänyttä pelkkänä lihana… Vielä
lämpöisenä… Tuossa makaa Karoliina leikkiaituuksessaan. Sen kaulasta
virtaa vaahtoinen veri hyytelöksi vatiin.


Ei se toki ollut huutanut muuten kuin siitä syystä että se sidottiin
murha-ajaksi takajalasta aitaan. Revolverista se ei tietänyt mitään, —
se ei ole mikään Rai.


Nyt Karoliinaa nostetaan yli aidan. Huhhuh, onpa siinä painoa!
Herttaisena keväänä korttelin tai parin pituinen; nyt siinä
seitsemisenkymmentä kiloa.


Velttona, vielä hiukan nytkähtelevänä ruumiina asetetaan se paareille.
Ja raahataan "parturiin": kuumalla vedellä kaltattavaksi; sitten
paloiteltavaksi. Ja sitten — juhlien kunniaan!


Rai kulkee tappomiesten mukana. Se on nähnyt koko tapauksen, mutta se
ei ole haukkunut eikä — karannut saaliin kimppuun…


Kummallista: ei karannut vihatun röhkön kimppuun, vaikka röhköä
ammuttiin revolverilla.


Sen häntä ei vipata nytkään, kun se vieressä kävellen haistelee
kuollutta Karoliinaa…


Eikä se ole huolinut vertä —!


Omituista tosiaan: Raista on verinen liha ja ohukaisveri keittiössä
tietysti kovin kärkyttävää…


Ajatteleeko se tätäkin — rahtusen? Rahtusenko? Ehkä juuri sen verran
kuin ihminen:


— Ikävä asia… Mutta se oli pakko!


Höyryilevässä pesutuvassa, jossa löyhkää verelle, lihalle,
sisälmyksille ja poltetuille karvoille, heitetään Raille perna. Tuores,
aivan lämmin, tummanpunainen, soikean mukava perna. Koira ottaa sen
suuhunsa ja — laskee pois.


Ei huoli — veristä pernaa!


Mutta se tulee vakavana seuraamaan kalttaamista. Siinä se istuu ääressä
toista tuntia.


Sitten, pitkän ajan kuluttua, se — syö jo pernankin.


Ja häntä alkaa jälleen vipattaa, kun isännän tai emännän ääni kutsuu.


Vaikea hetki on mennyt.




       *       *       *       *       *


Talossa sattuu kyllä hauskoja tapahtumia.


Mutta kaikkien tapahtumien huippu, kaiken ilon ja innostuksen, kaiken
vakavan ja velvoittavan, hupaisen, jännittävän ja sulolla täyttävän, —
kaiken huippu on se että tuolla eteisessä pidetään yhä täysi
korvollinen lihaa. Se tekee kodin oikein pyhäksi.


Sen tähden Rai pyrkii jo aamulla hyvin varhain yläkerrasta alas
eteiseen. Täytyy päästä näkemään sitä lihaa heti kuin silmät aukeavat.


Se on luonnollisesti nähnyt siitä koko yön unta: se on vain murissut,
— se ei ole juosta nytkyttänyt eikä haukkunut… Ja se lihakorvo on
tullut mieleen kohta herätessä.


Ihmiset nukkuvat nyt liian myöhään. Rai pyytää kiinteästi päästä alas.


Ja se pääsee. Se ryntää laukassa suoraan eteiseen.


Sen voi huoletta sinne laskea, sillä se ei koske tähän lihaan, se on jo
nähty. Tätä se ei varasta, vaikka sellaistakin on sattunut että se on
vienyt muutaman lihapalleron ruokakonttorista. Kaiketikin tämä liha on
siitä liian pyhää, liian juhlallista! Näin suunnattoman paljon lihaa!


Se ainoastaan istuu lihakorvon ääressä. Katselee lihaa. Vartioi sitä.


Ja ihailee sitä.




Koskaan se ei ole niin tottelevainen kuin nyt muissa asioissa. Se
täyttää heti kaikki pikku pyynnöt, — kun vain lomassa saa mennä
lihakorvon ääreen istumaan.


Sitä ei tarvitse neuvoa eikä kieltää. Uskollisena vartijana se kököttää
korvon vieressä, ei ole aikonutkaan korvon sisältöön koskea.


Se on kiintynyt koko sielullaan, sydämellään lihakorvoon. Se rakastaa
sitä. Kun väsyy istumiseen, niin se makaa kylki korvossa kiinni.


Anopillekin, joka aikoo mennä korvon ohitse, koira iskee hampain
jalkaan: ainoastaan emännän, isännän ja hänen itsensä on oikeus
lähennellä näin pyhää!


       *       *       *       *       *


Rai-parka! Kahtena aamuna ja päivänä, jotka korvoa pidettiin eteisessä,
ei se saanut siitä mitään. Olihan sille annettu jo paloiteltaessa, ja
nyt oli niin paljon muuta syksypuuhaa ettei lihanpalvelijaa oikein
huomattukaan.


Eikä se, kuten monesti sanottu, itse ottanut, — ei pienintä murua.


Kunnialla täytti hän pyhän velvollisuutensa, pysyi irrallaan lihasta.




Mutta kerran, — ja silloin isäntä ja emäntä olivat saapuvilla
eteisessä, — katseli Rai omituisesti ihmisiin ja alkoi korvon ääressä
istuen hiljaa vikistä. Se räpytteli töpöhäntäänsä ja katseli taas
ihmisiin.


Ja sitten, ihmisten nähden, vei se kuononsa aivan kiinni silavakelmuun,
joka riippui korvon reunan ulkopuolella. Lähensi kiinni, avasi
varovasti suutansa ja — koetteli hampaittensa huipuilla lihaa hiukan,
vain hiukan!


— Miltähän tämä maistuisi, jos tätä söisi?


Koetteli ja veti suunsa takaisin yhtä varovasti ja hiljaa.


Tunnusteli, ikäänkuin luvalla; ei varastanut, hotkaissut: tämä liha, —
ehkä sen tietäen oman nökön liha, — oli liian pyhää.


Viimeinkin puhuivat ihmiset Raille tästä asiasta. Viimeinkin annettiin
sille oikein tästä ihanasta varastosta! Sille leikattiin irti siekale,
johon se oli kainosti koskettanut, ja paljon enemmänkin.


Tuo mahtoi olla ihanaa lihaa, suloinen palkka pitkän pidättymisen
jälkeen.


Reisiluu, joka sille heitettiin sitten syysjuhlissa, vieraitten naurun
hälinässä ja laulun kaikuessa, — Rain kaulaan oli juhlan kunniaksi
pistetty suuri punainen neilikka, — se reisiluu, no, se nyt ei enää
mahtanut olla mitään. Ainoastaan tämä yksi ja pieni silavakelmu, joka
saatiin suoraan ja ensimmäisenä pyhästä korvosta, tämä, jota tuskin oli
tohdittu pyytää, niin pyhää se oli, — tämä se oli ollut ääretön
autuus.


Typöhäntäinen Don Quijote, tuulimyllyinä junat ja autot. Paatosta,
jonkinlaista aatteellisuutta, — eikö siis järkiolento?


"Rai, sinä olet hyvin kaunis koira, mielestäni, paljon kauniimpi kuin
— rotukoirat: sinähän et ole vielä oikein rotua, laatusi on
teennäinen, vasta äskettäin keinotekoisesti kyhätty. — Sinä olet
varsin kunnioitettava, rehellinen koira. Mutta yksi omituinen,
sietämätön vika sinulla on! Se että haukut junia, autoja, hevosia,
kaikkea mikä voimallisesti eteenpäin kiitää! Miksi sellaisia vihaat ja
ilkeästi niiden kimppuun karkaat? Ilkeästi ja — turhaan. Kerran
hevonen potkaisee pääsi halki! Tai hevosmies sinut ampuu. Taikka jäät
auton alle. Juna antoi jo sinulle pahan varoituksen, mutta siitäkö
olisit parantunut…!"


Rai vihaa juoksevia hevosia, ei paikallaan seisovia. Se vihaa kiitäviä
autoja. Jyriseviä junia. Nähtävästi kaikkea mikä sen mielestä ryntää
pakoon tai hyökkää muka kohti.


Hepo saa seisoa tai juostakin, kun se juoksee ravia. Silloin se ei
konstaapeliamme ärsytä. Seisova auto tai asemalle pysähtynyt juna ei
herätä Rain huomiota, mutta kyllä liikkuva auto ja juna. Sitä pahempi
kuta kiivaammin ne liikkuvat. Samoin hevonen, jos se paiskelee nopsaa
ravia tai sattuu nelistämään. Moinen vauhti on Raista pahinta.


"Oikein kyllä, Rai! Mikä hätä noilla ihmisillä tai elukoilla on —
hautaansa? Ja mitä he jyskävät, touhuavat, — meluavat kuin
reklaamirummun lyöjät? Oikein kyllä; mutta kaikki oikea ei ole hyvä…!


"Mistä tämä johtuu sinussa, Rai? Siitäkö että sinut aikoinaan
opetettiin ajamaan varkaita, jotka livistävät pakoon, juoksevat,
kiitävät? Varmaankin luulottelua: eihän sinua opetettu ainakaan junia
ja autoja ajamaan!"


Suuri salaisuus, luonteen ja luonnon mysteeri! — Tutkimallako
psykologian pulmia ratkaistaisiin tuhatsäikeisiä vaikutteita,
miljonista lähteistä juoksevia, likeltä ja kaukaa, ikäänkuin maan
päältä ja alta yksilöön yhtyviä pieniä ja suuria syiden puroja?
Psykologia — luulottelua: sen teho riippuu voimasta millä luulottelija
suggeroi toisiin — itseään; hänen oman sielunelämänsä väkevästä
uskosta erehtymättömyyteensä, — erehdyksiinsä.


Totta on ainoastaan se, ettei Raihin, kun hän taistelee tuulimyllyjään
vastaan, pysty opetus, nuhtelu eikä keppi. Jos koettaa neuvoa ettei
juoksevaa hevosta ole syytä ahdistella; jos vie koiran aivan hevosen
sivuitse, jotta se huomaisi ettei ravaaja tee mitään pahaa, turha
yritys! Jos antaa Rain tarkastella seisovaa tai hiljaa liikkuvaa autoa
läheltä, ei se vihoittele, vaikka auto päriseekin. Tai asemalla
lepäilevä veturi huohottaa. Silloin kävelee koira rauhassa ohitse.


Mutta kun nuo kulkuvehkeet lähtevät rientämään, jälleen tappelu ja
rähinä! Siinä ihminen tempoo vitjoja, käyttelee ruoskaa. Enimmäkseen
koira ei edes tunne kipua, niin innostunut se on. Välistä saa se
voivotella, kun sauva tai raippa katkeaa sen selkään. Tuokion se nyt
kävelee jäykästi ja vaivaloisesti kuin tappelupukari, jonka selkärankaa
seipäänisku on kohdannut.


Mutta kun sitten vähän ajan kuluttua hevonen juosta kapsuttelee vastaan
tai auto etäällä pohisee ja rääkkyy tai lähenevän junan tahdikas
jalanpoljento, itsetuntoinen, mahtava, voittamaton, kuuluu, silloin
koira taas hyppimään, tempomaan; se kiskoo vitjoilla taluttajansa käden
kuopille, se nostaa kaikki harjaksensa, kimpoaa ilmaan tavoitellen
hevosen turpaa, pomppii koholle hypätäkseen autoon. Se karjuu, rähisee
päästäkseen pureutumaan kiinni veturin pyöriin.


Lauleskeleva hevosmies saattaa uhata:


"Ähäs, mikä riivattu… Minä ammun tuon koiran!"


Arvaahan sen: ampuisimme varsin mielellämme toisen ihmisen koiran,
joutavan räyskän, harmillisen häkeltelijän! Vieras hyvä ei ole mitään,
se ei herätä huomiotamme muuna — kuin liian hyvänä. Tai liian huonona,
surkuteltavana: voitonilomme vuoksi.


Emäntä vastaa:


"Kas mokomaa jullia! Murjaania! Silloin minä ammun teidän kapukkanne."


Se kapukka on komea, lihava liinaharja.


Silti emäntä suututtelee Raillekin:


"Mokoma pentu! Minä heitän sen! Minä hylkään! Minä en välitä siitä
yhtään. Katkoo kädet! — Jääköön junan tai auton alle."


Ja isäntä vastaa:


"Anna sen mennä taas vitjat kaulassa… Nyt ei näy enää vaaraa, ja kai
se tulee takaisin ja antautuu kiinni, jos esimerkiksi auto tulisi.
Ovathan vitjat valmiina sen kaulassa…"


Sitten hän aprikoi:


"Kun ei tämä mitenkään opi! Eipäs uskonut siitä että juna löi silloin
siltä korvan melkein kuuroksi. Ei tästä tule oikeaa oppinutta. On kai
usutettu joskus typerästi hevosten, autojen tai junan kimppuun. Tai
ehkä tällä on perinnölliset pahat taipumukset, — perisynti. Taikka
tämä on sitten jo liian vanha. Vanhasta ei tule konkaria. — Mutta
miksi se sitten viisastui niin että muuttui ystävälliseksi
angorakissoille? Ja miksi se hyökkää yhä muita kissoja vastaan, joskin
saa niiltä selkäänsä? Ei siis luultavasti auttaisi, vaikka —
lainaisimme sille Fordin seuralaiseksi."


Mielessään isäntä jatkaa:


— Hirvittävä luonnon mysteeri! Ymmärrän sinua hiukkasen, Rai. Kerran
hevosrenki tosiaan halkaisee lapiolla pääsi! Taikka jäät junan alle:
siinä sankaritarusi, — kaikki oikein jalot, vapaat, villit eläimethän
kuolevat traagillisesti. Tahi hyppäät jonkun herrasväen, ei, trokarin
autoon, ja sinut ammutaan. Sinuun eivät pysty sukututkimuksen antamat
neuvot, ei keppikään, viisauden äiti. Jatkuu mikä on ammoin, kenties
sukupolvia sitten, alkanut. Sama tyhmyys — toistuu tuhannesti:
ymmärrän sinua, siskoparka. Sinäkö et vihaisi, sinäkö voisit olla
kipenöimättä, nousematta vastarintaan, valmiina uhrautumaan — asiasi
puolesta. Heittämään henkesi, komeasti, kunnialla, kun — vanha ruuna
juosta höpöttää, hieno Ford räklättää ja pärisee, tavarajuna ryntää
kohti häikäisevin hirviösilmin: on olevinaan niin pöyhkeä ettei sitä
mikään estää saata, kukaan estää uskalla! Kukaan tohdi asettua
pysähdyttämään junan julkeaa vauhtia. Milloinkaan ei Raista tarvitse
kuulla moista, että hän olisi pelännyt ylivaltaa! Rain sydän on kuin
leijonan! Rai hyökkää päin, se tahtoo antaa julkeille pahoja haavoja
kaiken ikänsä, ja saa keppiä. Saa pahempaakin:


"Kerran valtava juna, jonka rinnalla olet niin pieni, sinut murskaa. Se
on kohtalosi. Siitä ei pääse. Ja siinä ehkä teet oikein, Rai, — mutta
kaikki oikea ei ole hyvä!"


Ihminen on — totinen Jumala: parantaa käden kosketuksella!


Vuodet menivät. Ne pyörivät nopeasti kuin kiekko.


Nyt on taas syksy kulunut ja talvi peittänyt maailman hangilla ja
kinoksilla.


Rai, lihava pönkäre, on niin veltostunut että talvi merkitsee sille
pahaa kiipeliä: sitä paleltaa.


Ja kuitenkin se tahtoo ja pääsee isäntänsä mukana hiihtoretkelle.


Se on Raille täydellistä vapautta. Kilometrittäin vapaata juoksua.


Kaikki hyvä.




Yksi vain paha: tuo pakkanen.


Jakkerintytär on saanut syntymästään vain yhden ainoan puvun, joka
tosin vaihtuu kaksi kertaa vuodessa uuteen, mutta ei liene aikuisen
iässä muuttunut paljon sen paksummaksi kuin se oli penikkanakaan.


Kaunis puku!


No niin, nyt lienee korkea aika kehua sitä vieläkin kerran ennenkuin
jutelma iäksi loppuu! Emmekä sitä kehumasta väsy. Se on silkkiä, selvää
välkkyvää silkkiä. Musta ihomyötäinen, mutta sen mustassa läikähtelevät
lukemattomat pikku värit, ikäänkuin hyväkin sateenkaari.


Rain puku on kuin notkean nuorallatanssijattaren! Tai
uimamaisterittaren! Tavattoman siro! Raffinoituna koristeena näkyy
siinä pari neliskulmaista läiskää, joissa haituva kulkee toisin puolin
kuin muualla.


Rai on kuin hyle, niin liukas ja sulava. Luulisi kirpun hänen
pinnassaan katkaisevan jalkansa, jos siinä ainoaakaan tuollaista
urheilijaa olisi. Missään ei ole fiinimpää koiraa kuin meidän! Se on
vaatetukseltaankin sangen ylimyksellinen koira.


Mutta moinen puku on liian ohut — meidän ilmastossamme.


Se on mainio kesällä, auringonpaisteessa juoksevalle tai saaren
rannoilla pulikoivalle.


Mutta talvella, se on toista!


Jakkerintytär on ulkomaalainen, meistä jumaloitava, kuten ulkomaalainen
on suomalaisista aina jumaloitava! Se ei ole mikään oma pystykorva tai
lappalaisjurri pehmeine villoineen. Ei rahvaan lapsi… halveksittu.
Se on, kuten sanottu, ulkomaalainen: hieno kuin jokin ranskalainen
parturi, ruotsalainen kyyppari tai saksalainen makkaratehtaan renki,
joka meillä nousee heti päällysmieheksi ja pääsee kermaksi…


Nyt se on tottunut sohvannurkkaan, pehmeään alustaan, jopa peitteeseen,
joka sen sirojen jäsenien ympärille hellästi kääritään.


Hui hui, kuinka se tutisee ulkona vilusta.


Syksykin on jo ilkeä, saati sitten talvi. Syksy on pimeä ja märkä. Kun
Rai pujahtaa kuistilta pihalle, — ensin peläten pimeässä, sillä
ilmeisesti se pelkää, milloin sitä ei hyökkäämään käsketä, — niin, kun
se puikkii pihalle, niin siellä räiskyy vettä ja tippuu niskaan
räystäistä ja surullisesti kohisevien mäntyjen oksista. Pian tulee
sille alakuloinen kaipuu takaisin sisälle. — Sateessa ei se lähde
tunkioillekaan. Vapaus ei näyttäytynyt niin hyvältä kuin sitä
ruokasalissa kuviteltiin. Ei ollut ulkona aurinkoa, eikä liikkeellä
mitään eläviä olentoja: ei kissoja, ohikulkevia lapsia tai aikuisia. Ei
mitään ihmettelemistä. Kaikkein vähimmin juhlaväkeä, esimerkiksi
herroja stormit päässä, jollaiset saavat koiran kesällä aivan
äimistyksiinsä. — Nyt ei mitään muuta kuin — vettä selkään synkästä,
mystillisestä korkeudesta. Lisäksi tuulta ja peloittavaa pimeyttä.


Rai juoksee nopeasti portaille takaisin. Kiljaisten se vaatii päästä
sisään. Ja se voi rehellisesti vaatia, se ei ole viipynyt sekuntiakaan
luvattomasti.


Pönkäre lasketaan sisään, se juoksee suoraan keittiöön ja ruokasaliin
ja loiskahtaa sohvalle tai asettuu aivan palavan takan eteen.


Sellaista oli syksy. Mutta ei se vielä mitään! Tulee talvi. Tulee lumen
keralla pakkanen.


Lumi itsessään olisi kyllä hauskaa, varsinkin ensi lumi, joka on
oudostuttavan ja ilahduttavan uutta: siinä tuntee nenä erikoisen
tarkasti kaikki jälet, toisten koirien, kissojen, ihmisten.
Ruumis vapisee vanhasta poliisikoiran ja sukupolvien-takaisesta
metsästäjäinnosta: lähteä jälille, ryhtyä ajamaan, seuraamaan… Tai
kävelylle: vitjat taluttajan kädessä, — sillä varsinkin silloin täytyy
Jakkerintytärtä kävelyttää vitjoissa, — kiristyvät suoraksi ja soivat,
Rain rinta paisuu rajuun vetoon, reisilihakset jännittyvät, nenä pysyy
sitkeästi kiinni lumessa, johon on piirretty niitä tuhansia
salaperäisiä merkkejä, vain koiran, ei ihmisen, käsittämiä
kirjoituksia. Siinä riittää tutkimista ja — komentelua.


Mutta ensimmäisten lumien jälkeen tulee pakkanen.


Kamalaa kuitenkin: kahdeksan astetta pakkasta!


Vai oikein kahdeksan! Sehän onkin mieleisintä pohjoismaiselle koiralle.
Parasta talven hiki-ilmaa! Silloin lappalainen piehtaroi ja kylpee
hangessa, hautaa nauttien lumen sisään koko päänsäkin. Se on siitä
iloista kuin pikku poikasille ensi lumi.


Mutta keskieuropalaisesta ja lisäksi rappeutuneesta Raista! Naisesta,
jolla on pelkkä ihomyötäinen silkkipuku ja käpälissä yhtä ohuet
keltaiset hansikkaat!


Nyt ei Jakkerintytärtä tarvitse enää ulkona pistää vitjoihin. Nyt se ei
hairahdu karkaamaan, lankeamaan epäkuuliaisuuden syntiin, vaikka maassa
on luntakin.


Seisotaan silmänräpäys pihalla, ja sitten juostaan kiireesti ylös
portaita niinkuin rankkasateellakin. Haukahdus oven takana. Ja heti
toinen, tuskastuneesti, vihaisesti, ellei ovea jouduta avaamaan. Ja jos
vieläkin viivyttelevät, niin pieni hypähdys ja samalla entistä
tuskastuneempi haukahdus:


— Ovi auki. Ja joutuin, täällä on kylmä!


Kahdeksan astetta pakkasta! Se turmelee hemmoitellulta onnelliset
kävelyretket ihmisten kanssa. Lähdetään kävelylle riemuisin, hyppivin
toivein. Polulla innostutaan nuuskimaan jälkiä. Vedetään tuokio vitjoja
kovasti. — Jo hiljennetään vauhtia, asetutaan säyseästi taluttajan
rinnalle…


Ja sitten se tuska alkaa! Toisessa takatassussa tuntuu jotain hyvin
pahaa, mystillisenä hiipivää. Nyt etujalankin varpaissa samaa yltyvää
pakotusta, — ja se on tuo kylmä.


Odottamatta vihlaisee kyntysissä niin että se saa Rain toivottomasti
vinkaisemaan, ja silloin toinen takajalka nousee ylös ja käpertyy
vatsaa vasten.


Kolmella jalalla tässä täytyy lynkyttää, kun on tuo hirmuinen kylmä.


Jospa pääsisi pian takaisin kotiin, sohvalle.


       *       *       *       *       *


Ja kuitenkin Rai linkuttaisi omistajainsa rinnalla näinkin, vaikka
maailman ääriin, ellei tulisi vieläkin pahempaa!


Mutta se tulee. Oikea pakkanen, nariseva, paukahteleva. Viisi-,
kuusitoista astetta!


Juuri silloin sattuu isäntä pukemaan ylleen, paitsi tavallista
kävelytakkiaan, jonkin harmaan, joka tuoksuu lampaanvillalta. — Sitä
ennen on pistetty jalkaan lyhytvartiset, rasvoille lemahtavat
lipokkaat. Päähän työnnetään vielä karvalakki ja sen reunat kiskotaan
korville. Nyt on isäntä kypäröity, hän on oikein miestä mielestään.


"Lä…"


Riemu kuin riemu. Työnnytään kuistille, Rai vapaana, ilman vitjoja…
Syöksytään tuonne kylmään, jota ei aluksi tunnu, niin tulistaa vapauden
ja yhteisen huvimatkan ilo.


Isäntä vääntää kuistin alta esille pari kohtalaisen ohutta lautaa, —
melkoisen kömpelöt ja raskaat ne ovat, — ja kaksi pitkää sauvaa.
Lautoja hän sanoo suksikseen, ja sauvojen päässä on rikkonaiset porkat.
Hän nousee suksilleen, liikuttelee noita sauvojaan. Rai Jakkerintytär
luulee yhäkin sauvanheilutusta jonkinlaiseksi uudeksi leikiksi: se
karkaa uristen puremaan sompia. Leikitäänkin hetki. Sitten karkoitetaan
Rai siitä pois, ja nyt kompuroidaan, huiskahdetaankin alas mäkeä. —
Hei, mitä vauhtia: nyt saa koirakin kerran juosta niinkuin haluaa!
Tullaan kukkulan alle. Aukeaa suuri alava, peltoa, niittyä ja viimein
meren lahti. Ympärillä metsää, alastomia kallioita ja niillä rumia,
muodottomia huviloita kaikessa tyylittömyydessään, jota kutsutaan
uudeksi suomalaiseksi tyyliksi… Hiihtelijä oikaisee suoraan poikki
laajan tasaisen lumen. Koira perästä kuin varjo.


Hankalaksi käy sille kulku. Se ei saa nyt marssia vieressä, se
sotkeutuisi sauvoihin. Sen on pysyttävä takana. Se uppoaa, kahlaa
kainaloita myöten. — Mutta mielellään se puurtaa: isännän vauhti on
kerrankin hyvä; tietysti koiran täytyy mukana pysyä.


Ja se pysyy, kun oikein koville kiristää. Jopa puhaltaa välistä
ohitsekin ja pureutuu jälleen leikillään kiinni sauvan porkkaan,
ärisee, repii, — viimein kiusaksi asti.


Sitten se alkaa väsyä. Ja tuntee vilua, raukka!


Se on jäänyt kahlaamaan taakse melkoisen loitos. Se kokee nyt helpottaa
kulkuaan pysymällä hiihdetyllä ladulla, vaikka sekin sitä upottaa,
lihavaa pönkärettä, ja on ehkä lopultakin hankalampi kuin polkematon
lumi: kun ladulla uppoaa, niin hangen reunat repivät kipeästi jalkoja.
Joskus se pääsee kymmenisenkin askelta uppoamatta, ei vaivu ihan heti
kaulaansa asti hankeen, joskin sen täytyy hypellä laukkaa, pölkkäistä
rasittavaa tasakäpälää — niin että sen kulku on kuin aallokossa
keikkuvan kuutin. Mutta perästä sitä kuitenkin ponnistellaan, vaikka
silloin tällöin hyvinkin kauas jääden. Isäntä näyttäytyy tässä
liikkumistavassa paljon etevämmäksi koiraa. Kunnostautua täytyy koiran
tukalissakin oloissa! Läähättäen pääsee Jakkerintytär luokse, kun
isäntä pysähtyy odottamaan.


Jopa sitten jäällä, missä lunta on vähemmän, Rai vilistää riemuiten
edellekin.


Ei mitään hätää, — ellei yht'äkkiä tuo pakkanen karkaisi kimppuun!


Mokoma salapurija! Nipistelijä!




Enteitä siitä tuntui jo äsken, vaikka ei välitetty.


Mutta nyt täytyy taas nostaa toinen takajalka vatsaa vasten, painaa se
kiinni lämpöisempiin ruumiinosiin. Täytyy ontua kolmella jalalla.
Kolmella ohuella, hienolla, vilunaralla herraskäpälällä.


Sitten iskee vilu myöskin etukäpäliin. Kuinkas nyt enää tulla toimeen?


Isäntä, tuo kylmässäkin järkkymätön, kiipeää jäältä kuperalle,
yksinäiselle rantatöyrylle. Seisahtuu siihen sauvojensa varaan. Rai
ontuu luo, Sekin pysähtyy odottamaan.


Ihminen ei jatka heti matkaansa. Hän katselee suurelle taivaalle, josta
sieltä täältä tuikkii tähtiä…


Hän ei ole enää hyvin suruinen eikä oikeastaan väsynytkään. Hän on
ainoastaan väsynyt — väsymykseensä.


Valmis liiankin sovinnolliseen seurusteluun koko maailman kanssa, jonka
hän nyt muka luulee tietävänsä olevan hyvässä ja pahassa yhtä
mystillisten ja yhtä kaikkivaltiaitten voimien pakossa kuin hän itse…
Tai kenties yhtä kovassa pakossa kuin tuo Jakkerintytär siinä lähellä.


Sellainen antautuminen tuntuu hyvältä. Samaa lienee myöskin koiran
alistuminen isännän kuriin.


Ja moiseen on tarvittu paljon perinpohjaista ajattelua! Niinkö?
Paremminkin oli se — ihme. Tai ainoastaan väsymistä — väsymiseen,
todellakin. Siis ihme sittenkin.


Täällä yksinäisyydessä pakkasiltana… Taivas peittää tähtensä utuihin.
Ainoana elävänä pilkkuna hän tässä laajalla alalla… Avuttomana kuin
ihmiset kaikki tällä pyörivällä maapallolla, joka meitä kiidättää
äärettömien, älyllemme mahdottomien avaruuksien halki, — ehkä enemmän
surkuttelua ansaitsevina kuin tuo eläinraukka, joka on onnellisempi
ihmistä, koska ihmisen on pakko joka hetki tutkia tutkimatonta.


Arvoituksellinen avaruus tähtineen, toisine maailmoineen, joista
ihminen ei tiedä mitään. Oleminen vielä miljoonan kertaa raskaamman
udun verhossa kuin taivas tällä hetkellä: liian vanha asia
runoiltavaksi. Narri odottaa vastausta. Viisas — antanee mennä…


Ympärillä yksitoikkoiset, kuolleet, äänettömät aukeat.


Älähän asetu rauhaan: välistä pakkanen räsähtää metsässä kuin
kiväärinlaukaus! Jossakin puu halennee, aidas parkuu pakkasen kynsissä,
nurkka paukahtaa.


Pakkanen saartaa kuin kuolema rumia asumuksia, joista tulia heikosti
kuultaa… Kuin tahtoen yhdellä nyrkiniskulla armottomasti surmata
kaiken… Sellaista kuoleman uhkaa se uhoo.


Mutta sitten huomaa isäntä palvelijansakin. Rai on istahtanut
takajaloilleen syvälle hankeen. Siten se löytää takimmaisilleen
lämmintä.


Mutta etukääppänsä on se nostanut korkealle pystyyn! Niitä se kääntelee
ja vääntelee nyt kuin nainen tuskissaan käsiään, sillä niitä paleltaa
kauheasti. Rai vinkaisee, ulvahtaakin. Se valittaa hätäisesti, hiljaa.


"Älä nosta kääppiäsi, hupsu", sanoo isäntä. "Paina nekin hankeen:
siellä on lämpöisempää!"


Hän opettaa koiraa havainnollisesti: työntää sen käpälät lumeen.


Ei Jakkerintytär ymmärrä vielä! Se sieppaa tassunsa lumesta pois, ja
istuu jälleen tassupari koholla, valittaen ja katsellen ylös taivaalle
kuin mikä munkki, joka kohottaa vapisevat kätensä rukoukseen.


Ja sitten se turvautuu, melkein vihaisena, omaan keinoonsa: se yrittää
purra kiduttajan käpälistään pois, niinkuin se saunassakin pureskeli
löylyä kärpäsenä. Se huomaa, että pureskeleva suu lämmittää käpäliä. Ja
niinpä se alkaa nuolla käpäliään kuten haavoja nuollaan ja
puhdistetaan. Vuorotellen kumpikin käpälä, mutta nopeasti, sillä tuskin
kipu toisesta vähän heltiää, niin se jo iskee toiseen. Tämä nyt on koko
jyrsijä, tämä näkymätön… Ei anna hetkenkään rauhaa.


"Oi sinua, hupsua", toistaa isäntä. "Kastelet kyntesi, kipu vain
yltyy."


Ei ymmärrä Jakkerintytär.


Viimein huomannee se nuolemisenkin turhaksi, sillä se istuu nyt aivan
toimettomana ja kurottelee vaikeroiden jäätyviä käpäliään, vapisevia
tassujaan taivasta kohti kuin tuskassa rukoileva ihminen. Miten ne
käpälät haparoivat avuttomina! Ikäänkuin jotain ilmasta etsien.


Eikä mitään neuvoa…


Ja siirtyykö julma kipu nyt käpälistä koko ruumiiseenkin? Niin, vartalo
alkaa yltäänsä vapista. Ja suusta kuuluu vapiseva yninä.


"Ei, sinä palellut, Rai-parka, meidän täytyy liikkua", sanoo isäntä.


He lähtevät taas. Se on Raille helpompaa.


Mutta vain tuokioksi.


Ensin se juoksee jälleen neljällä jalalla, sitten kolmella… Kummun
juurella kinos: siinä alkaa kahlaus ja loikkiminen, — Rai uppoaa
korviaan myöten hankeen.


Mennään vähän aikaa. Mutta sitten rupeaa lähdön innostuksessa,
unohtunut vilu taas tuntumaan kynsissä. Etenkin kynsissä. Ja olisi
jatkettava tätä toivottoman raskasta kahlaamista. Minnekä asti isäntä
oikeastaan aikoo? Yhä pois kotoapäin!


Mikä on toivotonta, se on toivotonta!


Kun ei jaksa, kun ei pysty parhaalla tahdollakaan, niin ei!


Ah, kaikella uskollisuudella on rajansa! Rai on tehnyt parhaansa, mutta
mystillinen vajavuus käpälissä, se että niissä repii kamala kipu, tekee
koiralle kujeet. Rai ei jaksa, se antautuu luonnon valtaan. Se aikoo
hellittää.


Se jää isännästään kauas jälkeen, katselee hänen menoaan, alistuu omaan
huonouteensa. Ja katselee taakseen.


Siellä se istuu hangella etukäpälät koholla, taas kuin toivoton
rukoilija. Nuoleskelee vapisevia käpäliään ja voihkii.


No, mitäs tämä on? Valitus lakkasi. Koira näyttää kääntyvän matkaansa.
Se lienee suuttunut valitukseen, josta ei ole tulosta. Hitaasti se
mankii kotiin päin.


Silloin kajahtaa viimeinkin isännän ääni muutakin kuin käskyä: sydän on
lopulta tullut liikutetuksi. Hän kääntää suksensa takaisin, potkaltelee
koiransa luo ja rupattelee:


"No annahan tänne tassusi!"


Isäntä ottaa Rain etutassun, pistää sen jalkojensa väliin ja hieroo
sitten toista tassua käsissään, joista on pudottanut rukkasensa. Hieroo
hetkisen. Sitten hän vaihtaa tassuja, kätkee hierotun käpälän
jalkojensa lämpöön ja sulkee toisen käsiinsä. Hieroskelee lumella,
puristelee hiljaa, puhalteleekin tassuun ihanaa hengitystään, joka
haisee — tupakalle… Ja pyyhkii kädellään ja nenäliinalla veden pois,
kun sitä alkaa jäisistä tassuista tippua.


Ihme! Tapahtuu ihme!


Ilmeinen ihme: tuskin isäntä koskee koiraparkansa käteen, tuskin siihen
hänen ihana tupakkainen henkäyksensä sattuu, niin kipu katoaa! Katoaa,
ja koko Rain ruumiin täyttää vapautus, — pelastus mystillisestä
kauhusta.


Vain kosketus isännän kädellä, ja kaikki on taas niin autuasta! Mikä
riemu!


Jumalallinen on poistanut tuskan pienellä rakkaudennäytteellä!
Suurella, äärettömällä nerollaan! Ennen kaikkea rakkaudellaan koiraansa
kohtaan.


Rai juoksee ilosta hurjana pari piiriä ihmisen ympärillä.


Tulee luokse — ja nuolaisee isäntänsä kättä.


Sitten se on taas valmis jatkamaan retkeä, todellakin vaikka maailman
ääriin.


Yksi ainoa isännän kosketus puhaltaa pois kamalasti pakottavan,
polttavan, valituksiin väkisten ahdistavan tuskan, joka oli lopulta
niin kiivas ettei auttanut muu kuin alistua raukaksi, miettiä kotiin
pötkimistä.


Sitten, tuon ensi kerran jälkeen, ei Rai enää istuutunut hankeen
ojentelemaan käsiään taivasta kohti, katselemaan avuttomana tähtiä
tuikkivaan avaruuteen.


Ei, kun pakkanen alkoi vihloa, oli isännällä keino siihen vaivaan!


Jumalalla, joka tahtoi ja voi koiraansa auttaa.




Vilun tassuissaan huomatessaan Rai juoksee heti isännän luo kipeältä
tuntuva käpälä koholla. Se ojentaa käpälänsä isännälle, varmaankin
tahtoen sanoa:


— Ota, paranna!


Ja se parannetaan.


Sitten ojennetaan toinen käpälä:


— Jo lähti tuosta. Tämä vielä!


Ja sekin parannetaan.


Sitten hiihdetään edelleen. Pysähdyspaikoissa lääkitään käpäliä.


       *       *       *       *       *


Vuodet kiitävät kuin kiekko. Talvet lähtevät. Tulee kesä — pian
kadotakseen.


Saaren kesä jälleen.


Siellä tunkeutuu jokin oas Rain käpälään, ja kiiltävä puutiainen paisuu
ja mahtavoituu kuonossa.


Rai muistaa varmaankin talvellisen pakkastempun. Se juoksee isännän
luokse, ojentaa käpälänsä tai työntää kuonoaan esille:


— Ota pois piikki ja puukki!


Rai, joka on niin ärtyisä, että karkaa kiinni koipeen, jos häneen
erehdyksessäkin kenkänsä kärellä sipaisee, on kärsivällinen potilas. Se
ei nyt pure, vaikka anturoita kaivetaan ja inhottavaa pirtua kaadetaan
aivan kuonon päälle, siinä puutiaista uitellaan.


— Kun on syy kärsiä, niin ei nureksita. Tutkimattomat ovat isännän
tiet!


Koira on vuorostaan jumalallinen; se näyttää että muistaa vielä
läksynsä. — Isäntä yötä muuripadassa.


Ja sitten tuli taas syksy. Ja se syksy meni, ja tuli talvi. Sekin meni,
antoi hetkeksi paikan kesälle…


Ja nyt oli jälleen syksy. Villiviini laskenut seinältä punaisen
mattonsa, ravistanut lehtensä ja riippuu alastomana.


Sateen ainaista loiskinaa vesikouruissa. Vaihteeksi välistä sumua…


Joskus pilkahtaa aurinko. Ja sitten yhäti sataa…




Pikku isäntä ravaa nyt kaupungilla melkein joka päivä. Hän on oikea
kylänluuta. Kiertää kaikkialla, työntää nokkansa joka paikkaan.
Mahdoton mies!


Hän ei aio tukehtua omaan hengitykseensä. On kuin ahven, joka on
päästetty vapauteen katiskasta, jossa se näki viikon päivät nälkää:
kala loikoi tuokion selällään, hiljaa kitusiaan raotellen; jo pääsee
kääntymään oikeaan asentoon, jo alkavat väsyneet evät liikkua,
kyrmyniska tekee pienen käännöksen, tekee toisenkin, tylsänä vielä, —
ikäänkuin tunnustellen missä nyt on se rautasilmuinen seinä, johon se
oli kuluttanut kuononsa verille. Ja se huomaa olevansa — vapaa;
potkaltaa, kiitää riemuiten matalasta verkkorannasta suurelle ulapalle.


Ihminenkin tahtoo vapaasti seurustella kaikkialla. Porvarien
rattoisissa kodeissa. Ja melkein mieluummin niiden, joilla ei
mainittavaa kotia olekaan: vielä piilee hänessä kuvitelma että
viimeksimainitut ovat paremmin sitä, jota hän kaipaisi ja rakastaisi.
Näillä on muka vähemmän tarjolla kiusauksia, joissa suuret ja mahtavat
turmeltuvat, vääntyvät, kierostuvat, muuttuvat turhamaisiksi,
narrillisiksi. Siihen kuvitelmaan on hänet johtanut jokin köyhä ja
yksinkertainen kirvesmies Kustaa. Ja voittohan on sekin, että hän
on oppinut huomaamaan kultajyviä edes noissa syrjäisissä,
unohdetuissa… Mutta hän toivoisi löytävänsä niitä muissakin. Ja hän
tyytyy melkoisen vähään: oma naamio, jonka hän näki mutakuopan
kuvastimesta, saa hänet ihailemaan muita, arvioimaan heidän hyviä
puoliaan kalliiksi.


Kullanhuuhdonta on hauskaa hommaa! Se on intohimoa herättävää,
jännittävää. Usko kullan löytymisestä tekee elämän
auringonpaisteiseksi.


No niin, pikku isäntä ravaa kaupungissa.


Ja nyt on jälleen lauantai, jolloin hän varsinkin himoitsee kylää
luutimaan.


Mikäpäs: perspektiivissä paljon mies- ja naissukuista seuraa. Ynnä
paljon viiniä, hyvää viiniä!


Tämä ei ole tosin hauskaa Raista. Sillä on täysi syy vihaisesti
urahtaen loikata sohvalle. Eikä emännästäkään:


"Älä nyt latki kaikkea sitä — yksinäsi. Ethän ole mikään sieni. Olet
pieni. Pieni vielä, voimaton. Lupaa nyt kerrankin, mutta ethän sinä
lupaa!"


"Luvata on vaikeaa. Suuret aikeet, mutta vallan vaikeet! Henki vahva,
mutta liha heikko… Yritelläänhän. Ja onhan minulla turvana hädän
tullen auto."


Salaa on isäntä pistänyt pienen revolverinsakin taskuunsa, että jos
sittenkin erehtyisi takaisin kävelemällä…


Siinä se nyt on! Emännän silmissä kuvastelevat ainakin pehkut ja
pahnat. Kahisevat pehkut, — eivät suinkaan mikään kunniaseppele jo
harmaantuneille ohimoille! Pehkut ja porsaan pahnat, joista sittemmin
esitettäisiin kohtuuton, aivan liian kohtuuton lasku. Kallis hotelli!
Sakkoja loppumattomiin! Entäpä sitten yökulkijain puukot ja paukut?
Vähänkös täällä puukotellaan ja paukutellaan. Sanomalehdissä tänäänkin
uutisia: "Maanantaina tapahtui puukotus, joka vaati uhriksi
ihmishengen." "Mies puukotettu henkihieveriin häissä." "Puukko lyöty
keuhkojen läpi ilman aihetta." "Ampumista Työväenyhdistyksen iltamista
palatessa." "Raaka puukotus Remeskylässä." "Revolverihäät: kaksi
tusinaa haavoittuneita, viisi kuollutta…" — Sitten hautajaiset ja
musta risti!


"Niin, se on totta", sanoo isäntä. "Miten nyt kerskuisimme? Että:
suomalaiset ovat rehellinen kansa. Lyövät suoraan otsaan, vatsaan,
sydämeen. Muualla varastellaan jalokiviä, kavalletaan pankkeja, myödään
kokaiinia. Emme ole ihan vielä päässeet kulttuuriin…"


"No lupaa ainakin että tulet kotiin autolla etkä kävellen."


"Kyllä lupaan. Minä lupaan! Ja minä lupaan!"


Mokoma lupaus!


"Niin, hyvä olisi luvata! Mutta mitäpä sanoo siihen tuo heikko liha?
Koetan kuitenkin", vastaa isäntä rautatieasemalla, jonne nainen ja
koira hänet saattavat.


Entäpä mitä sanoo hauska seura? Miesten seura ja kunnon naistenkin?
Paljon reiluja miehiä, mahtavia, huomattavia miehiä. Joviaalisia,
haarniskansa riisuneita. Heikkoutensa kerrankin mielellään näyttäviä.
Parhaan sydämellisyytensä muille tarjoavia. Sukkelia, säkenöiviä
miehiä, joita tahtoisi kauan nöyränä kuunnella, joiden edessä tuntee
itsensä halvaksi kuin tomu. Joista ei mitenkään haluaisi erota, jos
yhdeksi yöksi pääsee lähelle.


Joukossa aivan kultaisia miehiä: vaatimattomia, ylpeitä, suoria, —
sellaisia etteivät juuri mahdin rappusia ravaa, eivät kumartele,
kerjää, imartele eivätkä ahnehdi! Ja hiljaisia, hymyileviä naisia,
jotka tuhlaavat hyvyyttään välittömästi. Paljon kultaa, ikäänkuin
kätkettynä ahjoon, jonka elämän pintailmiöt ovat peittäneet tuhkaan ja
kuonaan.


Mainio isäntä, rehevä isäntä tuo professori:


"Esitän kohta, niin, suorastaan vaadin, että täällä soitellaan ja
laulellaan vahvasti…"


Niinpä siis flyygeli pauhaa ja katto pyrkii tärisemään.


Kynttiläin lauhkeat valot lekuttavat. Satakoon ulkona, ropsikoon…


Tämä on hieno seksa. Tilkka whiskyä. Muutama laji viinejä. Puolalaista
viinaa, sitä kantaa tuon tuostakin eräs fenomenaalisen terävämuistinen
Puolan juutalainen. Pikkuisen punssia. Sormustin konjakkia.


Onhan sitä siinä jo puheensiementä:


"Popo-popo!" Puhe porisee yli ja poikki pöydän. Nyt hartiavoimalla niin
että hiki tulee. "Popo-popo, — se tekee sitä ja toinen tekee tätä.
Saksan politiikka kulkee niin, mutta Espanjan viisaammin, mutta
Liberiassa käy kaikki raakalaismalliin! Popo-popo." "Kieltolaki
tarkoittaa hyvää, mutta tarkoitus ei pyhitä välikappaleita. Bacchus on
häädetty asunnostaan, poloinen, taivasalle värisemään. Mutta se
pujahtaa koteihin, se on sinne tervetullut. Se ei ole mikään kettu,
jolla olisi pelkästään luolansa. Kaikki ovet ovat sille auki… Se
nauraa viskaaleille sakkaiseen partaansa. Ja vääntääpä taskuistaan
esille sellaistakin, mikä on paljon pahempaa kuin whisky ja
konjakki, lämmittävä burgunderi ja iloiseksi ja älykkääksi tekevä
Champagne-kalja." "Mitäpäs eräs halpa runoniekan-tapainen sanoi kerran
kauan sitten? Kas vain, jo — kerskuu, eipäs malta, tämä pässi. Ah,
ihmissurkeutta! Näin hän varoitti:


    "Jos luotte meille kieltolait,
    niin korven kohtuun kuljen vait
    ja ryhdyn työhön suureen:
    Ma korpikuusen juureen
    tuon viinapannun ratteineen.
    Teen viinaa suuren pannun.
    Juon viinaa suuren kannun!
    Ken tahtoo tehdä haitan,
    sen virkaniskat taitan…"


"Sitä on nyt tehty. Taitetaan edelleen virattomiakin niskoja. Ei
uskottu. Suututtiin oikein. Drakon oli hölmö, Solon pääsi perille. Emme
kärsi tyranniaa, kuninkaita. Kuningas Alkohol on inhottava, mutta vielä
ilkeämpi presidentti Saivartelija. Tahdomme jalostua vapaasti. Pois
bolshevismi. — Murhiin on jouduttu bagatellista: sillä maisteleminen
ei ole laisinkaan — varkaus tai murha. Muuten olisi Mooseskin
kirjoittanut 11:nnen käskyn:


"Ei sinun pidä viinatteleman. Vai mitä, rakas israeliitta, Varsovan
juutalainen?"


"Pöpö-pöpö!"


Seurassa on myöskin Fransiskus. Puheliaan Raista. Fransiskus sanoo
ettei koirasta voi tehdä kasvissyöjää, vegetariaania, joskin se täytyy
estää repimästä lihaa ihmisten koivesta. Ei miestä voi estää
maistelemasta, mutta sordiinin saa panna maistelulle, järkeväin
neuvojen muodossa. Ja Fransiskus haukkuu syyllä, että koira nyt
pureksii pikku emäntää ja että se lihotetaan nahkansa halkaisemaan.


       *       *       *       *       *


Ja sitten, valitettavasti, esirippu isännältä laski! Kas mikä
sattuikin. Hän on niin pieni ja voimaton. Yleensä — niin raitis,
vaikka maistelee hiljalleen. Meni — muisti, — mitäpä siitä
kaunistella?


Mutta alter ego, ruumis, se teki omia liikkeitään. Se oli niihin
tottunut monina kymmeninä vuosina. Se pisti takin ylleen, kalossit
jalkaansa. Se aikoi kyllä täyttää kotona annetun lupauksen: se päätti
lähteä kotiin junalla, eikä jalkaisin. Riuska päätös, mutta huono
tekniikka!


Konduktööri tiukkaa:


"Missä piletti?"


Eipä tätä kannattaisi esittää. Kuka meillä ei häpeäisi puhua totta? Ei
kannattaisi mainita vastausta:


"Piletti? Johan minä sen — eilen annoin."


Tottakai alter ego antoikin sen eilen: junallahan hän tuli
eilisiltana kaupunkiin.


Ploiskis, alter ego toimitetaan välipysäkille, syksyiseen pimeyteen.


"Sanopas muuta! Pahaa vääryyttä tehdään…


"Mutta onhan minulla jalat. Tallustelen nyt jalkaisin kotiin."


Maantie on kyllä aivan tuttu. Sadella ripsuttaa. Koiranilma. Mutta
työaiheita singahtelee päässä kuin ihania meteoreja. Fantasia
liikkuu…


Esirippu nousee jälleen sen verran että ihminen huomaa alter egonsa
istuvan jossakin oudossa paikassa kiviportailla. Älkää luulko että tämä
on vaarallista! Kovin mallikelpoisillekin saattaa — tiiliskivi pudota
päähän! — Mutta kuinka hän on tähän tullut, typerä, sieluton ja
mieletön alter ego! Mokomaan paikkaan! — Vilukin alkaa ravistella
kihtisen alter egon jäseniä. Ja tässä hän on levännyt kuin — Jeppe
Niilonpoika ylimyksen sängyssä!


Vilu on kuin suihku niskaan! Kylmä suihku hullun niskaan.


Täytyy mennä kotiin.


Siinä sitten kulkee — Könnin kuokkamies. Maantie autio, siellä ei aja
vielä ketään. Ei edes maalaiskaravaaneja, jotka liittyvät pimeässä
yhteen revolverisankarien varalle. Se maantie näkyy parhaiksi pimeässä.


Valoa kohti mennään. Tähteä kohti: tuolta tuikkaa lyhty ajuri- ja
trokarikylän kohdalta. Se kylä on jo lähellä, aivan lähellä omaa kylää.


Mutta juuri siinä lyhdyn alla tulee vastaan miehiä. Sällejä. Varmaankin
"joraamasta", tanssimasta kotikylän Työväenyhdistyksen talolta, jota
usein, ja hyvällä syyllä, se täytyy myöntää, kutsutaan ryöväriluolaksi.


Sällejä "Sörkasta", lahkeistakin ne tuntee. Ne tulevat rivissä, ottaen
itselleen koko maantien, saartaen sen reunasta toiseen.


Jopa nyt jotakin! Eivät anna ihmisen, vaikka hän on niin pieni, —
kulkea rauhassa.


"Mikä sinä olet? Mistä tulet? Mistä olet noin seiliin päässyt?"


Täytyyhän sitä vastata:


"Herrat pääsevät aina seiliin! Toista on sällien, hampparien!"


Nyt kajahtaa sadatuksia. Onhan niitä meillä: vuoroin r:ää ja s:ää
rikkaana kuorona, mutta kuitenkin yksitoikkoisena, raakana, karkeana.


"Sanotko meitä hamppareiksi, hä?"


Ketju supistuu. Isoin roikale, jonka naama on kalpea ja toisen silmän
alla leveä musta viiru, lähestyy:


"Sanotko vielä?"


Silloin se vasta sanotaankin! Nyt viholliset keksivät r:ien ja s:ien
lisäksi muitakin meheviä sanoja. Tekisipä mieli kilpasille:


"Luuletteko etten minä osaa tuota yhtä hyvin kuin tekin? Retkuja ei
kursailla. Yritetäänpäs!"


Luulemme että suomalainen sanakirja osataan melko runsaasti, kauheina,
järistävinä, kummallisen raffinoituina, hemaisevina ja monimutkaisina
tosintoina. Vihollisten olisi syytä hiukan äimistyä, ja he
äimistyvätkin — hetkeksi. Yksinpä tuokioksi isoin roikalekin.


Isoin roikale puukkaisee sitten miehen, joka on niin pieni ja voimaton,
alas maantien ojaan.


Johan siitä suuttuu! Herrat suuttuvat, jos tikulla silmään pistää.


"Nyt te saatte kuulla kunnianne!"


Ja he saavat tosiaan: he saavat moraalia! Heille toivotetaan
raipparangaistusta eikä lihomista vankiloissa. Raippoja selkään! Pää
poikki! "Koivun oksa konnan palkka!" Mies vain mätänee raudoissa. On
keinoja parempiakin! J.n.e.


Roikale hyppää perästä ojaan. Puukko kädessä.


Puukko on Suomessa täyttä totta, ei kirjallisuutta:


"Älä pölötä! Tänne rahaa, tai keuhkosi höyryävät."


Tämä ei ole enää leikkiä!


Mitä tehdä?


Pieni mies haparoi takataskuaan. On voitettava aikaa…


Hän kaivelee muka kukkaroaan, mutta aikoo saada revolverin esille.


Revolveri on — poissa. Se jäi varmaankin äskeiseen levähdyspaikkaan!


Putosi!




On voitettava aikaa… Rahoista ei niin vain luovuttaisi!


Ja mitä se auttaisi? Rahojen tähden ei Suomessa puukotella.


Ei olisi alistuttava ilkivaltaan: se olisi vääryyttä kansaa kohtaan,
jota on opetettava, näytettävä sille huutia.


On voitettava aikaa. Kaivellaan taskuja. Povitaskussa sattuvat käteen
— tekohampaat. Hampaat — taskussa? No, eihän viiniä hampailla juoda!


Mikä kummallinen päähänpisto! Isäntä lyö löytönsä kansansankarin
kouraan.


Ei aivan pieni ällistys. Sitä seuraa jälleen monta r:ää ja s:ää, liian
monta: yksitoikkoista tämä jätkien ja metsäläisten tyyli: — "R-r-r-r!
S-s-s! Mitä nämä on? Hittoako minä näillä teen?"


Aikaa voitettiin tuokio. Vieläkin pysyi lompakko povella, — eikä se
aio sieltä lähteä. Pikku mies olisi kehno, jos hän taipuisi
väkivaltaan!


Muut sällit jo nauravat, mutta tämä roikale ei:


"Rahat tänne vaan!"


Pieni taistelee vastaan, silmittömästi, sokeana raivosta. Runsaasti
niitä r:iä käytellen. Kaksi muutakin kansanpoikaa tulee nyt toveriaan
auttamaan. Ja he kaivavat hänen liivintaskuistaan pikkuseteleitä. Siinä
käy rähinä, joka peloittaisi kulkijat, jos heitä sattuisi autiolla
tiellä liikkumaan.


Ahdistettu hätkähtää: joku tulee takaa. Henkeä salpaa niin että
sieraimissa oikein tohahtaa: hän luulee juuri saavansa iskun selkäänsä.
Jokin löi selkään:


Se oli Rai!


Rai!


Isäntä ei ymmärrä kuinka se kävi! Se pomppasi selkään. Se huiskahti
ympäri ja seisoi hänen rinnallaan. Se ulvahti vimmasta. Se oli todella
peloittava, selkä harjana ja irvistävin ikenin lyhdyn alla.


Se oli pudottanut mustan esineen suustansa. Mikä siinä oli?


"P—le, minkänäköinen koira", kuului ylhäältä tieltä.


Rai oli pudottanut revolverin!


Kas niin, nyt tämä alkoi pikku mieheltä sujua:


"No, yritetäänpäs nyt!"


Varmuushaka ympäri. Pahin roikale väistyi. Toinen, riidasta tulistunut,
toisen taskujen kaivelija, alkoi sen sijaan edetä ja kaivella omia
taskujaan. Hänelläkin revolveri.


"Wehr dich, Rai!"


Isäntä kohotti aseensa, Rai häkeltyy hetkeksi, se ulahtaa, sitten
kiljaisu, hyppy ilmaan, ja se takertuu miehen ranteeseen. Siinä koira
riippuu, puree, rähisee. Se on silmitön. Se on väkevä. Sälli kaatuu.
Rai seisoo paikallaan, kuono miehen kurkulla, mutta ei pure, kuono
hänen naamansa edessä, tuossa paikassa iskemäisillään.


"P—le", kuuluu tieltä. "Ota pois koirasi. Tappaa se pitäisi!"


Ja toisaalta joku:


"Mennään pois."


Kaadettu sälli on sangen nöyrtynyt. Isäntä myöskin, myönnetään, nyt jo
sangen valmis väistymään. Mieli kuohuksissa hän kutsuu koiransa ja
lähtee. Souvarit kiroillen omalle taholleen.


"Mainio koira", jupisee isäntä, oikein vielä aavistamatta vaaran
suuruutta. "Kas vain, etpä ollutkaan unohtanut oppiasi. Söskön min
Hunt, kuten se poliisikonstaapeli aapisessa sanoi…"


Minne nyt? Kotiinhan on matka… Väsyttää lopultakin niin sitkeästi.


Mikä on koti?


Sen tunnusmerkki on sauna.


Tullaan kylään.


Ja tuossa on nyt huvila, jossa on sauna…


Se sauna on tosin vieras, mutta sauna kuin sauna.


Ykskaikki. Isäntä menee koirineen siihen saunaan.


Siellä on kylmä. Mutta tuossa kamarissa näkyy muuripata.


Ja padan alla on hiukkasen paperia ja kekäleitä.


Pistetäänpä tuli kekäleihin…


Se onnistuukin hiljalleen.


Täällä on kovin kylmä. Ja väsyttää viimeinkin ihan sietämättömästi…


Ollapa lämmin vuode.




Mutta — onhan lämmin muuripata!


Sinne nyt isäntä nousee. Jalat jäävät tosin sängynreunalta ulos ja
pystyyn, mutta välipä sillä.


       *       *       *       *       *


Aamulla: skandaali kuin skandaali. Lienee tuli toki sammunut padan
alta, mutta naama on varmasti noessa. Ainakin kädet hiilistä ja
muuripadasta.


Nyt nopea luikkiminen Rain rinnalla kotiin.


Ja yön tapahtumat alkavat selvitä mielessä.


Mikä vaara: eipä kaukana, niin ehkä risti olisi todella vedetty nimen
perään! Ja Rai oli ollut pelastus! Se on varma.


Rai, kuinka se oli sinne tullut?


Mutta — mitähän nyt kotona sanotaan?


No, onhan ainakin kertomista pelastuksesta — pelastukseksi.


Ja kotona ei torutakaan. Silmät punottavat siellä oikein vakavista
kyynelistä. Kasvot ovat valvonnasta kalpeat.


Ei, siellä otetaan sekä koira että hänen isäntänsä iloisesti vastaan.
Ja ennenkuin kahvipannu joutuu tulelle, selitetään:  "Päästin Rain
irti, kun se riehui ja tahtoi. Mitä on tapahtunut? Miksi Rai ontuu?"


Rai ontuu, todellakin. Sen jalassa on pieni haava, pieni, mutta
sittenkin. Puukostako? Nyt kerrotaan. Keitetään kahvia. "Kuinka se
revolverijuttu on mahdollista?  — Ehkä se sittenkin oli taskussasi?
Mutta saattoihan Rai sen jäliltäsi löytää."


"Vallan hyvin. Sehän tuli takaa, oli etsinyt jälkeni. Tai kuullut
rähinän, — en ymmärrä. Mutta ainakin se hampaillaan pelasti minut!"


Rai ansaitsi tulla lääkityksi, kiedotuksi syliin. Se ansaitsi tosiaan
sekä isännältä että emännältä kaikki lempinimensä, joita sille oli
vuosien varrella karttunut:


"Rai! Kiku kaku! Raku, kultasilmä! Hinttupelle! Priiskuttaja!


Silkkipää! Linnunpoika! Kuka uskoisi että olit vielä sellainen…"




Mutta isäntä ei lähtenyt enää sille tielle yksinään yöllä, raitille,
jossa päivisinkin seisoo kauniita nuorukaisia sinkautellen kulkijoille
törkeyksiä, noiden muodottomien huvilain kulmaukseen, missä aamuisin
näkee usein verilammikoita, — tuohon ajurien ja trokarien kylään.
Kiitti onneaan että tämä matka päättyi — muuripataan. Ja oli Raille
kiitollinen.


"Minut lunastaneen siankinkun kautta!" — "Kaikki loppuu aikanaan…"


Meni vuosia, — nopeasti kuin kiekko lentää maantietä.


Ja kaikki loppuu aikanaan.


Niin nyt tämä jutelmakin, jos vain vielä vähän siedätte odottaa.


Rai kuoli.


Koira kuolee. Mitäpä siitä?


Kuoleehan niitä koiria! Ja kuolee kissoja, hevosia ja lehmiä.


Kellahtelee porsaita ja kanoja…




Kun kerran ihmisiäkin, paljon tärkeämpiä. Eikä silti koskaan — aivan
korvaamattomia.


Älkäämme, ihmiset, kovin pöyhistelkö: ei liene loppumme useinkaan
paljon juhlallisempi kuin halvan eläin-raukan. Ainakaan ei se näytä
vakavammin valmistetulta: niksahdus vain, ja siihen menemme. Täysin
odottamatta.


Katso, tuossa mainittiin vielä eilen miestä sellaisena, jonka kesä
kukoisti parhaillaan ja lupasi syksyn mahtavaa satoa. Nyt: hän on
kuollut. Hän katosi…


Toinen, voiman ja terveyden jättiläinen kehdosta asti, sai
kummallisesti vamman rintaansa… Ikäänkuin suuttunut Apollo olisi
häneen oikkunsa puuskassa ruttonuolensa sinkauttanut. Sitten, tuon
naurettavalta ja uskomattomalta kuulostavan pikku varoituksen jälkeen,
kohtalon yksi ainoa sormipaukku: henki pois. Olematon, multaa! Musta
hautasaatto, kukkasten tulva, säikähtyneitten kohtalotoverien
järkyttäviä puheita:


"Milloinkaan ei tämä tappio tule korvatuksi!"


Ja parin kuukauden perästä se tulee erinomaisesti korvatuksi. Yhden
kuolema toisen leipä. Virka auki eläville. Unohdus.


Liian vanha tarina, liian toivoton niille, jotka runolta vaativat
pelkkää huvia, — unohdusta tuskassa.


Koiran kuolemasta taitaa olla helpompi puhua.


Miten se tapahtui?


Muistammeko tarkoin edes aikaa, minkä Rai vielä eli?


Kunnioitus sitä kohtaan kasvoi kyllä sen oikeastaan ainoan urotyön
jälkeen, jossa se oli näyttänyt ettei se ollut vanhaa taitoaan
unohtanut. Turhaan se ei ollut käynyt kouluaan, tullut
konstaapelittareksi! Sen hoitoon kiinnitettiin nyt kyllä enemmän
huomiota — jonkin aikaa. Sitä kävelytettiin paremmin sääntöjä
seuraten. Siltä kiellettiin hemmoittelevia ruokiakin — jonkin aikaa.


Eihän arvattu milloin se sattuisi olemaan tarpeen vielä pahemmassa
rytäkässä kuin tuo ilkeä kohtaus sällien kanssa.


Jonkin aikaa, sanomme. Sillä siihen se loppui kuin kanan laulu. Aikomus
räpsähti tyhjiin kuin saippuarakko.


Turmeltuminen jatkui edelleen. Koira paisui pyllimakkaraksi. Se muuttui
mursuksi ja merileijonaksi.


Aika pyöri pois käsistä. Mitään uutta ei tapahtunut.


Ja sitten huomattiin että vanhanlainen Rai jo todellakin vanheni.


Se ei kuullut enää oikein tarkoin. Se kuorsasi sikeässä unessa
matollaan, kun isäntä huomasi jonakin pimeänä syksyn yönä kolinaa
ulkoa, otti ruostuneen revolverinsa, senkin pelkuri, ja lähti
tähystelemään varkaita ulos, — valmiina taisteluun, jos kiihko päähän
nousisi.


Näkökin heikkeni Rain ruskeasamettisista kauriinsilmistä.


Ja katsos vain, harmaita karvoja ilmestyi koiran päähän — kuten
isännänkin niskavillat valkeiksi läimähtivät.


       *       *       *       *       *


Eräänä myöhäissyksyn iltana, jolloin vesikourut eivät enää soittaneet
alakuloista rallatustaan, vaan hieno jääkuori oli silaillut villiviinin
vähät lehdet, pakistiin palavan iltatakan ääressä koirasta.


Pari päivää sitä ennen oli isäntä, ympärillään pieni pino kirjoja
eläimistä, lukenut eräästä kauniista, kvarttokokoon painetusta
teoksesta, — kirjoittaja jokin Hugues le Roux, muutamia sivuja…
Tällainenkin eläinmuistelma siinä oli ollut:


"— — — kaivoin kuopan, asetin sinut hellästi sen pohjalle,
kellastuneitten lehtien päälle. Irroitin nikkelihelaisen kaulanauhasi.
Nyt se on yhä työpöytäni laatikossa. Usein sattuu käteni siihen, kun
pengon sekaisia papereitani. Silloin pikku ketju kilisee kuin
hopearahat kukkarossa… Ja tuntuu kuin sinä yhä kiertelisit
ympärilläni, Miette-parka (tarina oli kissasta)… Ja kuulen sinun
juoksevan kommeltaen ylös puuportaitani, kuulen sinun raappivan oveani!


Onko parempaa maailmaa, taivasta näitä ihmisen uskollisia palvelijoita
varten? En mahtane voida sitä vannoa… Ja sittenkin tunsin Dauphinessa
koiran, joka varmaankin niin uskoi. Se oli pieni keltainen doggi,
kummallisen näköinen, jumalaista rotua: koira, jonka Kiinan keisari
oli antanut harvinaisena lahjana eräälle ranskalaiselle diplomaatille.
Se oli näöltään kuin mikä vaakunaeläin, tuollainen merkillinen
epäsikiö, joita nähdään kuvattuina kiinalaisissa maljakoissa ja
bronssireliefeissä — — — Elämänsä loppuaikoina, jolloin minä siihen
tutustuin, oli se muuttunut omituisen uneksivaksi. Se loikoi kokonaiset
päivät pää käpäliin painettuna, tuijottaen eteensä ja muistellen kai
omia asioitaan. Eräänä iltana, kun menimme ulos terassille ihailemaan
tähtikirkasta yötä, näimme sen istumassa paadella liikkumatta,
tähystellen ylös taivaaseen. Silmillään, jotka kiiltelivät kuin hiilet,
näytti se tiukasti seuraavan yhtä ainoaa avaruuden kohtaa.


Lopulta isäntä harmistuen käski:


— Kiang! Kiang! Tule!


Sama kuin olisi kutsunut vaskista eläinveistosta, niin kaukana meistä
se eli haltiotilassaan.


Seuraavana aamuna tavattiin se kuolleena asuinkomerossaan.


Siitä alkaen olen ajatellut että Kiang kai sinä iltana aavisti loppunsa
läheisyyden… Kuuli etäältä, etäältä Siriuksen ajokoirain lauman
haukunnan, taivaanpoika-koirien iloisen helskeen, kun ne Suurta Karhua
metsästäen kiisivät pitkin ääretöntä, säteilevää linnunrataa…"


       *       *       *       *       *


Nyt siis pakistiin Raista. Ja isäntä sattui alkamaan:


"Rai-parka… Kuinkahan sitten teemme, kun se ei enää näe…? Sitten…
Tai kun sen hampaat heltiävät niin että se on tukehtua luuhun, jota
yrittää nielaista… On niitä sellaisia koiria. Oikein vanhoja. Tulevat
karvattomiksi. Röhisevät kuin porsaat astmaansa. Häntä paljas kuin
rotilla. Se on inhottavaa…"


Näin alkoi isäntä.


"Hyst", huomautti pikku emäntä. "Älkäämme puhuko noin. Se voi
ymmärtää… Eikä se aika vielä ole tullut. Odotetaanhan. Ja kunhan
pellit saadaan kiinni, mennään kävelemään. Se virkistää, nuorentaa ja
laihduttaa Raita. Vartijaamme. Rai, lähdetäänkö?"


Rai kuuli tämän, se kiepsahti emännän polville paikaltaan, jossa se oli
tirkistellyt hiillokseen, rinta ja pää tulta niin lähellä että
silkkinen pinta tuntui polttavan kuumalta. Kiepsahti yhtä virkkuna kuin
ennenkin, katseli ihmisiään silmiin kaula kallellaan. Alkoi ravata
keittiöön ja eteiseen. Töytäsi kuonollaan vitjoihin kymmenesti. Ja
aivasteli kymmenesti, — nauroi.


Vielä se oli täynnä elinvoimaa.


Siihen haihtuivat ne alakuloiset jutut, huoli — vanhoista päivistämme.


Turhaa huolta: kukapa on sanonut että meillä mitään vanhuutta onkaan?


Sinäkin iltana lähdettiin ajanratoksi pienelle kävelylle, kuten sadat
kerrat ennen. Koiran kanssa.


Kävellään huvilalta kylään. Polku on entinen, pitkä ja suora. Hopeiset
pilvet liitelevät kuutamossa. Polun ylitse kaartuvat vaahterain
lehdettömät oksat vanhoina tuttuina.


Kävellään kaikessa rauhassa, — ja mitäpä kummaa tässä tulossa
olisikaan?


Kaksi inehmoista ja koira kolmantena. Toisiinsa tottuneina, yhdessä
rivissä.


Ei aavisteta mitään. Rai ei ole tähystellyt tähtiin kuin Kiang. Se ei
ole ulvonut aavistelevasti, kuten koirien sanotaan ennen kuolemaansa
tekevän. — Rakennellaan pieniä suunnitelmiakin. Eteenpäin elävän
mieli.


Siten tultiin valtatielle. Rai kiskoi vitjoja liikaa, se aivan väänsi
isännän ranteen sijoiltaan rautasilmukoilla.


"Kiusallista… Ei tuon tähden saa rauhassa kävelläkään… Annan sen
mennä itsekseen. Vetäköön vitjojaan…"


Niinhän on usein ennenkin annettu mennä, vitjoineen juoksemaan. Jos
jokin vaara on uhannut, auto, hevonen tai juna, on Raita kutsuttu
ajoissa takaisin ja se on tullutkin. Kiitänyt kohti kuin nuoli,
hölkännyt lihava vatsa maassa, punainen kieli on lerkkunut pitkällä ja
silmistä paistanut iloinen hymy.


Kuu nousee, alkaa kiilua hopeisista pilvistä. Tien kuurainen peite
hohtelee kuin hopea.


Niin, inehmoiset rakentelevat pikku suunnitelmiaan. Kuten ennenkin,
käsi ystävän kainalossa.


On niin kaunista, hiljaista, suloista…


Jokin humisee etäällä:


"Auto. Nyt tulee auto! — Rai!"


Emännän viimeinen sana on käsky, melkein kirkaisu.


Auto tulla pohistaa kovaa vauhtia. Odottamatta. Tienhaara läimähtää
yht'äkkiä kirkkaaksi kuin valonheittäjästä. Auto kohisee, ulvoo,
lähenee.


"Rai!"


Rai ei kuule. Taikka se kuulee auton vonkuvan torven, mutta ainoastaan
sen.


Ainainen vanha viha, sitkeässä kuin perisynti!


Rai juoksee vitjoineen autoa kohti.


Emäntä parahtaa:


"Nyt se kuolee… Rai, Rai!"


Rai — taistelee jo etäällä! Parinsadan metrin päässä. Räyskää,
rähisee:


— Minut lunastaneen siankinkun kautta, sen täytyy nujertua, minä sen
murskaan!


Rai töytää suurta autoa, matkustaja-autoa vastaan, jonka sähkösilmät
häikäisevät hyökkääjän sokeaksi… Jonka suu, — punainen nimikilpi, —
näyttää sinisten hammastensa, — kirjaimien, — pitkää riviä.


Koira kimpoaa autobussia vastaan. Se iskee kiinni auton pyöriin. Sen
täytyy peräytyä… Mutta se iskee uudestaan, kahta raivoisammalla
kiukulla. Auto kulkee eteenpäin kuin — niittokone ruohossa. Rai
sinkoilee takaperin, oikealle ja vasemmalle. Se on liikkeissään
taitava. Taas, taas se saa puraistuksi vihattuja kumipyöriä!


Se ei kuule huutoja. Sankaruus on sen haltioinut!


Autobussi kohisee niin ettei koiran ääntä erota. Vitjoilla
kynsitettyjen valtavien pyöräin jyminä routaisella tiellä. Sitten Rain
hopeankirkas kiljuna — ikäänkuin vaahterain huippuja vavistaen. Emäntä
hokee, väistyen takaisin sivupolulle:


"Nyt se kuolee, se kuolee!"


Kimeä vingahdus. Yksi ainoa! Lyhyt.


Mahtava auto pysähtyy. Ihmiset hälisevät siellä jotain.


Pikku isäntä kiiruhtaa paikalle; niin, hän juoksee, kömpelöt saappaat
kopsavat.


Ihmisiä astuu ulos valtapiiriin autosta, joka luo ympärilleen
säbkölyhtyjensä häikäisevän kehän.


Mitä ne puhuvat?


"Mitä tässä on tullut?"


"Jokin koira…"


"Koira jäi auton alle."


"Se on ammuttava."


"Koira jäi auton alle."


Poliisikin liikkuu siinä, tavoittelee revolveriaan kotelosta. On
sattunut paikalle.


Isäntä — syöksyy Rain luo.


Siinä hän makaa, Rai…!


Poikki maantien ja keskellä maantietä.


Auto, tuhansia kiloja painava matkustajavaunu, Jaggernaut, joka on
kuljettanut toistakymmentä henkeä, on varmaan vierinyt sen ylitse kuin
hirmuinen jyrä.


Pikku isäntä, joka tahtoisi nimittää itseään eläimen veljeksi,
polvistuu maahan ja sieppaa koiran syliinsä. Rain pää on hervoton. Sen
suusta ja korvista kuohuu veri. Kurkku korahtelee… siitä vaahtoaa
veri.


Mitä ne huutavat ja hölisevät:


"Pitäisi vaatia vahingonkorvausta."


Toiset, joku ajomiehistä:


"Se ei tahtonut mennä tieltä pois. Ajoimme hyvin hiljaa… Ihan totta,
me hiljensimme vauhtia."


"Kyllä tiedän", vastaa isäntä lyhyesti.


Rain silmät ovat vielä auki, hiukan auki.


Mitä ne siinä nyt hölisevät:


"Se on ammuttava. Ei siitä tule enää kuitenkaan eläjää: auto ylitse,
tuhansia kiloja…"


Isäntä näkee että Rain kaulanauha on poikki reväisty. Se tarttui kai —
vitjoistaan autonpyörään, Rai koetti vapautua, hirveällä voimalla sai
se kaulanauhansa, paksun, nahkaisen, poikki… mutta ei ennättänyt
auton alta enää. Isäntä syyttää itseään, noita vitjoja, joiden oli
annettu laahata perästä. Omatunto on paha. Hän hokee:


"Kyllä tiedän… Kyllä tiedän…"


Mutta nyt tulee syylliselle kiire!


Nyt juuri on Rain päätä nopeasti silitettävä… Anteeksi anoen.
Kiitollisuudesta! Sankaria kohtaan… Hengenpelastajaakin. Nyt,
nopeasti, — kun se pää lepää verisenä isännän polvella ja — silmät
menevät umpeen.


Pikku isäntä melkein huutaa, keskellä ihmisparvea:


"Rai! Lähdetään, Rai!… Metsään! Uimaan, Rai!"


Rai nostaa päätänsä. Se avaa silmiään. Pää nytkähtää ja putoaa alas.


Joku sadattelee:


"Tappakaa nyt jo se kitumasta!"


Isäntä vastaa:


"Kyllä tiedän… Kyllä tiedän."


Hän nostaa koiran syliinsä ja kantaa sen syrjemmälle… Kotipolulle.


Laskee hyvin varovasti pehmeälle nurmikolle.




Poliisi tulee avuliaana siihen.


"Antakaa tänne", sanoo pikku isäntä.


Hän ei hiisku poliisille mitään revolverista, vaan ojentaa kätensä
taakse ja ottaa vastaan. Oman aseen taskusta kaivaminen veisi aikaa…
ja Rai voisi tuntea sen hajun!


Vieläkin tunnustelee ihminen Rain päätä: se on litteä, ruhjottu.


"Rai!… Rakas Rai!"


Nyt tulee kohtaus, jota ei sovi kuvata; häpeällinen aika: kyynelien
aika. Kyynelet eivät kuulu terveeseen elämään. Kuitenkin elämä on —
kyynelien kostuttama.


"Rai! Lähdetään!"


Veristä kaulaa halaillaan…


Ja salaa, hyvin salaa, — sillä Rai tuntee vieraankin revolverin jos
minkä, — tapahtuu jotain… Isäntä uskottelee olevansa koiran jumala:
nyt soivat jumalan rakkautta vakuuttavat ja leikilliset sanat eläimen
korvaan:


"Rai! Lähdetään! Metsään! uimaan."


Ja samassa pamahtaa laukaus: suoraan korvaan, sen kautta aivoihin. Heti
toinen, tulisesti, samassa sekunnissa. Ja kolmas.


Nytkähdys ja värinä joka kerta Rain ruumiissa, joka on ihmisen sylissä.


Se on tehty.


Koko kauniisti tehty!


Isäntä kantaa ruumiin kotiin. Siltä on jalat poikki, auto katkaisi; ne
riippuvat pelkän nahkan varassa. Rintakehä, kupera ja kaunis kuin
hienon rotunaisen, musertunut litteäksi.


"Omaan multaan me mennään… Omalle palstalle…"


Rai on sangen painava, se — pönkerö, pieni hyle, kaunis merileijona!


Sen veri tahraa rintamuksen, kauluksenkin.


No niin, emäntä on mennyt kotiin jo edeltä.


Hän ei jaksa mitään nähdä.


Hän saa päänsäryn kaikeksi yöksi. Älkäämme puhuko siitä: ymmärtäkää,
tunteethan ovat ihmisestä häpeää… Meidän täytyy olla spirituelleja.
Siis: esirippu!


Menee puolituntia, menee tuntikin.


Kuitenkin tahtoo myöskin emäntä olla hautaamassa Raita.


Kuu pilkistelee pilvistä. Sillekään emme voi mitään. Kuu on kyllä
varsin romanttinen, mutta sinä yönä se sattui paistamaan. Eikä meillä
ole mitään mahtia repiä kuuta taivaalta, me olemme vain ihmisiä.
Romantiikalla on yhtä suuri osa elämäämme kuin realismillakin,
järkevien ihmisten auringolla.


Yleensä: me emme ole järkiolentoja kukaan.


Siis kuu paistaa. Pienet hopeiset pilvet tai tiheä parvi hopeisia
hattaroita, kuin villaleperöitä kauniisti siroteltuina… Hopeiset
pilvet liikkuvat hiljaa ja ikäänkuin värisevät taivaalla.


Yht'äkkiä taivas, valtava, korkea, lentää aivan siniseksi; se näkyy
kauttaaltansa, pilvien väistyessä tyynesti omia teitään. Väistyessä
syrjään kuin esirippu.


Kodin hongat humisevat virttään.


Ikuista virttään.


Ikuistako? "Kaikki loppuu aikanaan…" Kaikki ikuinen: illuusio,
sanaleikki, pelkkä kuvitelma!


No niin, isäntä puuhailee pengermällä… Hän kaivaa routaiseen multaan
kuopan. Sellaiseen paikkaan, jossa ainakaan — kissat eivät koskaan
pidä tapanaan jolista! Paikkaan, johon ei luultavasti ihminenkään
tavallisesti astu, sillä se on syrjässä käytävistä.


Ja Rai lasketaan multaan. Hieno Rai, sinimustassa silkkipuvussaan,
multaan. Se asetetaan kupeelleen mukavasti kieppuun, niinkuin sen on
hauskin maata… Käpälät lämpöisesti ruumista vasten:


"Ablegen, Rai, ablegen… Ablegen." Jälleen laskekoon esirippu.
Kyynelet ovat — niin kuivia.


       *       *       *       *       *


Pikku isäntä muistelee siinä sitä tehdessään… menneitä vuosia. Tai
muistaa ne väkisinkin. Ehkä se on itsekästä, — tämäkin suru…


Kummakseen hän ajattelee että hän on näinä vuosina, joina Rai oli hänen
toverinaan, mahtanut — sittenkin muuttua! Omituista! Mistä se johtuu?


Kuinka hullunkurista: hän ei kimpoile enää — vääryyksiä vastaan…


On kai löytänyt oman kuvansa… Tuntee olevansa esimerkiksi kuin —
eläin. Onko mokomaa kuultu: verrata itseään moiseen!


Tohtisikohan vakuuttaa että hän säälii meitä kaikkia — kuin elukoita,
ei ollenkaan sen kummempina. Säälii voittajia heidän komiikkansa
tähden. Voitettuja heidän tuskansa…


Tavaton lallus! Menettänyt kaikkein parahimpansa: taisteluvaistonsa.


Mutta tietäkää ettei hänellä itsellään ole paljon tuskaa enää.


Ja eikö ihmisen pitäisi muuttua aina? Joka hetki! Tutkia jokainen
elämyksensä niin syvästi että se jättää jälkensä.


Jaakobin tikapuut, joiden jokainen askelma, — jokainen teko, —
vieköön — ylemmäksi. Ylemmäksi: ei tässä mitään toistamista, maneeria
sallita.


       *       *       *       *       *


Fransiskus, alakuloinen ja veitikkamainen, sai tiedon tärkeästä
perhetapahtumasta. Tavattiin hänet sitten. Ja hieman vihaisesti hän
sanoi emännälle ja isännälle:


"Syöttääkin koiraansa ankeriailla ja majoneesilla niin ettei se pääse
auton alta pois. Arvaahan sen, rullasyltty!"


Kovia sanoja. Mutta kuinka voi ihminen, jonka ammatti ei ole
metsästäjän, poliisimestarin tai menagerianhoitajan, oikeastaan pitää
koiraa? — Ja siinä tunnustetaan se ehkä törkeä rikos että Rai oli
laskettu irti vitjat kaulassa.


Fransiskus, koiranleuka, lieventeleekin sitten:


"No niin… Ja koiralle keppiä, sanoo keisari Wilhelm!"


       *       *       *       *       *


Koiran hauta — kuin ainakin koiranhauta. Reheviä nokkosia ja
takkiaisia.


Patsaitako kaipaisitte? Vai niitä… tälle koiralle!



    

*** END OF THE PROJECT GUTENBERG EBOOK RAI JAKKERINTYTÄR ***



    

Updated editions will replace the previous one—the old editions will
be renamed.


Creating the works from print editions not protected by U.S. copyright
law means that no one owns a United States copyright in these works,
so the Foundation (and you!) can copy and distribute it in the United
States without permission and without paying copyright
royalties. Special rules, set forth in the General Terms of Use part
of this license, apply to copying and distributing Project
Gutenberg™ electronic works to protect the PROJECT GUTENBERG™
concept and trademark. Project Gutenberg is a registered trademark,
and may not be used if you charge for an eBook, except by following
the terms of the trademark license, including paying royalties for use
of the Project Gutenberg trademark. If you do not charge anything for
copies of this eBook, complying with the trademark license is very
easy. You may use this eBook for nearly any purpose such as creation
of derivative works, reports, performances and research. Project
Gutenberg eBooks may be modified and printed and given away—you may
do practically ANYTHING in the United States with eBooks not protected
by U.S. copyright law. Redistribution is subject to the trademark
license, especially commercial redistribution.



START: FULL LICENSE


THE FULL PROJECT GUTENBERG™ LICENSE


PLEASE READ THIS BEFORE YOU DISTRIBUTE OR USE THIS WORK


To protect the Project Gutenberg™ mission of promoting the free
distribution of electronic works, by using or distributing this work
(or any other work associated in any way with the phrase “Project
Gutenberg”), you agree to comply with all the terms of the Full
Project Gutenberg License available with this file or online at
www.gutenberg.org/license.


Section 1. General Terms of Use and Redistributing Project Gutenberg
electronic works


1.A. By reading or using any part of this Project Gutenberg
electronic work, you indicate that you have read, understand, agree to
and accept all the terms of this license and intellectual property
(trademark/copyright) agreement. If you do not agree to abide by all
the terms of this agreement, you must cease using and return or
destroy all copies of Project Gutenberg electronic works in your
possession. If you paid a fee for obtaining a copy of or access to a
Project Gutenberg electronic work and you do not agree to be bound
by the terms of this agreement, you may obtain a refund from the person
or entity to whom you paid the fee as set forth in paragraph 1.E.8.


1.B. “Project Gutenberg” is a registered trademark. It may only be
used on or associated in any way with an electronic work by people who
agree to be bound by the terms of this agreement. There are a few
things that you can do with most Project Gutenberg electronic works
even without complying with the full terms of this agreement. See
paragraph 1.C below. There are a lot of things you can do with Project
Gutenberg electronic works if you follow the terms of this
agreement and help preserve free future access to Project Gutenberg
electronic works. See paragraph 1.E below.


1.C. The Project Gutenberg Literary Archive Foundation (“the
Foundation” or PGLAF), owns a compilation copyright in the collection
of Project Gutenberg electronic works. Nearly all the individual
works in the collection are in the public domain in the United
States. If an individual work is unprotected by copyright law in the
United States and you are located in the United States, we do not
claim a right to prevent you from copying, distributing, performing,
displaying or creating derivative works based on the work as long as
all references to Project Gutenberg are removed. Of course, we hope
that you will support the Project Gutenberg mission of promoting
free access to electronic works by freely sharing Project Gutenberg
works in compliance with the terms of this agreement for keeping the
Project Gutenberg name associated with the work. You can easily
comply with the terms of this agreement by keeping this work in the
same format with its attached full Project Gutenberg License when
you share it without charge with others.


1.D. The copyright laws of the place where you are located also govern
what you can do with this work. Copyright laws in most countries are
in a constant state of change. If you are outside the United States,
check the laws of your country in addition to the terms of this
agreement before downloading, copying, displaying, performing,
distributing or creating derivative works based on this work or any
other Project Gutenberg work. The Foundation makes no
representations concerning the copyright status of any work in any
country other than the United States.


1.E. Unless you have removed all references to Project Gutenberg:


1.E.1. The following sentence, with active links to, or other
immediate access to, the full Project Gutenberg License must appear
prominently whenever any copy of a Project Gutenberg work (any work
on which the phrase “Project Gutenberg” appears, or with which the
phrase “Project Gutenberg” is associated) is accessed, displayed,
performed, viewed, copied or distributed:


    This eBook is for the use of anyone anywhere in the United States and most
    other parts of the world at no cost and with almost no restrictions
    whatsoever. You may copy it, give it away or re-use it under the terms
    of the Project Gutenberg™ License included with this eBook or online
    at www.gutenberg.org. If you
    are not located in the United States, you will have to check the laws
    of the country where you are located before using this eBook.
  


1.E.2. If an individual Project Gutenberg electronic work is
derived from texts not protected by U.S. copyright law (does not
contain a notice indicating that it is posted with permission of the
copyright holder), the work can be copied and distributed to anyone in
the United States without paying any fees or charges. If you are
redistributing or providing access to a work with the phrase “Project
Gutenberg” associated with or appearing on the work, you must comply
either with the requirements of paragraphs 1.E.1 through 1.E.7 or
obtain permission for the use of the work and the Project Gutenberg
trademark as set forth in paragraphs 1.E.8 or 1.E.9.


1.E.3. If an individual Project Gutenberg electronic work is posted
with the permission of the copyright holder, your use and distribution
must comply with both paragraphs 1.E.1 through 1.E.7 and any
additional terms imposed by the copyright holder. Additional terms
will be linked to the Project Gutenberg License for all works
posted with the permission of the copyright holder found at the
beginning of this work.


1.E.4. Do not unlink or detach or remove the full Project Gutenberg
License terms from this work, or any files containing a part of this
work or any other work associated with Project Gutenberg.


1.E.5. Do not copy, display, perform, distribute or redistribute this
electronic work, or any part of this electronic work, without
prominently displaying the sentence set forth in paragraph 1.E.1 with
active links or immediate access to the full terms of the Project
Gutenberg License.


1.E.6. You may convert to and distribute this work in any binary,
compressed, marked up, nonproprietary or proprietary form, including
any word processing or hypertext form. However, if you provide access
to or distribute copies of a Project Gutenberg work in a format
other than “Plain Vanilla ASCII” or other format used in the official
version posted on the official Project Gutenberg website
(www.gutenberg.org), you must, at no additional cost, fee or expense
to the user, provide a copy, a means of exporting a copy, or a means
of obtaining a copy upon request, of the work in its original “Plain
Vanilla ASCII” or other form. Any alternate format must include the
full Project Gutenberg License as specified in paragraph 1.E.1.


1.E.7. Do not charge a fee for access to, viewing, displaying,
performing, copying or distributing any Project Gutenberg works
unless you comply with paragraph 1.E.8 or 1.E.9.


1.E.8. You may charge a reasonable fee for copies of or providing
access to or distributing Project Gutenberg electronic works
provided that:


    	• You pay a royalty fee of 20% of the gross profits you derive from
        the use of Project Gutenberg works calculated using the method
        you already use to calculate your applicable taxes. The fee is owed
        to the owner of the Project Gutenberg trademark, but he has
        agreed to donate royalties under this paragraph to the Project
        Gutenberg Literary Archive Foundation. Royalty payments must be paid
        within 60 days following each date on which you prepare (or are
        legally required to prepare) your periodic tax returns. Royalty
        payments should be clearly marked as such and sent to the Project
        Gutenberg Literary Archive Foundation at the address specified in
        Section 4, “Information about donations to the Project Gutenberg
        Literary Archive Foundation.”
    

    	• You provide a full refund of any money paid by a user who notifies
        you in writing (or by e-mail) within 30 days of receipt that s/he
        does not agree to the terms of the full Project Gutenberg™
        License. You must require such a user to return or destroy all
        copies of the works possessed in a physical medium and discontinue
        all use of and all access to other copies of Project Gutenberg™
        works.
    

    	• You provide, in accordance with paragraph 1.F.3, a full refund of
        any money paid for a work or a replacement copy, if a defect in the
        electronic work is discovered and reported to you within 90 days of
        receipt of the work.
    

    	• You comply with all other terms of this agreement for free
        distribution of Project Gutenberg™ works.
    



1.E.9. If you wish to charge a fee or distribute a Project
Gutenberg™ electronic work or group of works on different terms than
are set forth in this agreement, you must obtain permission in writing
from the Project Gutenberg Literary Archive Foundation, the manager of
the Project Gutenberg™ trademark. Contact the Foundation as set
forth in Section 3 below.


1.F.


1.F.1. Project Gutenberg volunteers and employees expend considerable
effort to identify, do copyright research on, transcribe and proofread
works not protected by U.S. copyright law in creating the Project
Gutenberg™ collection. Despite these efforts, Project Gutenberg™
electronic works, and the medium on which they may be stored, may
contain “Defects,” such as, but not limited to, incomplete, inaccurate
or corrupt data, transcription errors, a copyright or other
intellectual property infringement, a defective or damaged disk or
other medium, a computer virus, or computer codes that damage or
cannot be read by your equipment.


1.F.2. LIMITED WARRANTY, DISCLAIMER OF DAMAGES - Except for the “Right
of Replacement or Refund” described in paragraph 1.F.3, the Project
Gutenberg Literary Archive Foundation, the owner of the Project
Gutenberg™ trademark, and any other party distributing a Project
Gutenberg™ electronic work under this agreement, disclaim all
liability to you for damages, costs and expenses, including legal
fees. YOU AGREE THAT YOU HAVE NO REMEDIES FOR NEGLIGENCE, STRICT
LIABILITY, BREACH OF WARRANTY OR BREACH OF CONTRACT EXCEPT THOSE
PROVIDED IN PARAGRAPH 1.F.3. YOU AGREE THAT THE FOUNDATION, THE
TRADEMARK OWNER, AND ANY DISTRIBUTOR UNDER THIS AGREEMENT WILL NOT BE
LIABLE TO YOU FOR ACTUAL, DIRECT, INDIRECT, CONSEQUENTIAL, PUNITIVE OR
INCIDENTAL DAMAGES EVEN IF YOU GIVE NOTICE OF THE POSSIBILITY OF SUCH
DAMAGE.


1.F.3. LIMITED RIGHT OF REPLACEMENT OR REFUND - If you discover a
defect in this electronic work within 90 days of receiving it, you can
receive a refund of the money (if any) you paid for it by sending a
written explanation to the person you received the work from. If you
received the work on a physical medium, you must return the medium
with your written explanation. The person or entity that provided you
with the defective work may elect to provide a replacement copy in
lieu of a refund. If you received the work electronically, the person
or entity providing it to you may choose to give you a second
opportunity to receive the work electronically in lieu of a refund. If
the second copy is also defective, you may demand a refund in writing
without further opportunities to fix the problem.


1.F.4. Except for the limited right of replacement or refund set forth
in paragraph 1.F.3, this work is provided to you ‘AS-IS’, WITH NO
OTHER WARRANTIES OF ANY KIND, EXPRESS OR IMPLIED, INCLUDING BUT NOT
LIMITED TO WARRANTIES OF MERCHANTABILITY OR FITNESS FOR ANY PURPOSE.


1.F.5. Some states do not allow disclaimers of certain implied
warranties or the exclusion or limitation of certain types of
damages. If any disclaimer or limitation set forth in this agreement
violates the law of the state applicable to this agreement, the
agreement shall be interpreted to make the maximum disclaimer or
limitation permitted by the applicable state law. The invalidity or
unenforceability of any provision of this agreement shall not void the
remaining provisions.


1.F.6. INDEMNITY - You agree to indemnify and hold the Foundation, the
trademark owner, any agent or employee of the Foundation, anyone
providing copies of Project Gutenberg™ electronic works in
accordance with this agreement, and any volunteers associated with the
production, promotion and distribution of Project Gutenberg™
electronic works, harmless from all liability, costs and expenses,
including legal fees, that arise directly or indirectly from any of
the following which you do or cause to occur: (a) distribution of this
or any Project Gutenberg work, (b) alteration, modification, or
additions or deletions to any Project Gutenberg work, and (c) any
Defect you cause.


Section 2. Information about the Mission of Project Gutenberg


Project Gutenberg is synonymous with the free distribution of
electronic works in formats readable by the widest variety of
computers including obsolete, old, middle-aged and new computers. It
exists because of the efforts of hundreds of volunteers and donations
from people in all walks of life.


Volunteers and financial support to provide volunteers with the
assistance they need are critical to reaching Project Gutenberg’s
goals and ensuring that the Project Gutenberg collection will
remain freely available for generations to come. In 2001, the Project
Gutenberg Literary Archive Foundation was created to provide a secure
and permanent future for Project Gutenberg and future
generations. To learn more about the Project Gutenberg Literary
Archive Foundation and how your efforts and donations can help, see
Sections 3 and 4 and the Foundation information page at www.gutenberg.org.


Section 3. Information about the Project Gutenberg Literary Archive Foundation


The Project Gutenberg Literary Archive Foundation is a non-profit
501(c)(3) educational corporation organized under the laws of the
state of Mississippi and granted tax exempt status by the Internal
Revenue Service. The Foundation’s EIN or federal tax identification
number is 64-6221541. Contributions to the Project Gutenberg Literary
Archive Foundation are tax deductible to the full extent permitted by
U.S. federal laws and your state’s laws.


The Foundation’s business office is located at 41 Watchung Plaza #516,
Montclair NJ 07042, USA, +1 (862) 621-9288. Email contact links and up
to date contact information can be found at the Foundation’s website
and official page at www.gutenberg.org/contact


Section 4. Information about Donations to the Project Gutenberg
Literary Archive Foundation


Project Gutenberg™ depends upon and cannot survive without widespread
public support and donations to carry out its mission of
increasing the number of public domain and licensed works that can be
freely distributed in machine-readable form accessible by the widest
array of equipment including outdated equipment. Many small donations
($1 to $5,000) are particularly important to maintaining tax exempt
status with the IRS.


The Foundation is committed to complying with the laws regulating
charities and charitable donations in all 50 states of the United
States. Compliance requirements are not uniform and it takes a
considerable effort, much paperwork and many fees to meet and keep up
with these requirements. We do not solicit donations in locations
where we have not received written confirmation of compliance. To SEND
DONATIONS or determine the status of compliance for any particular state
visit www.gutenberg.org/donate.


While we cannot and do not solicit contributions from states where we
have not met the solicitation requirements, we know of no prohibition
against accepting unsolicited donations from donors in such states who
approach us with offers to donate.


International donations are gratefully accepted, but we cannot make
any statements concerning tax treatment of donations received from
outside the United States. U.S. laws alone swamp our small staff.


Please check the Project Gutenberg web pages for current donation
methods and addresses. Donations are accepted in a number of other
ways including checks, online payments and credit card donations. To
donate, please visit: www.gutenberg.org/donate.


Section 5. General Information About Project Gutenberg electronic works


Professor Michael S. Hart was the originator of the Project
Gutenberg concept of a library of electronic works that could be
freely shared with anyone. For forty years, he produced and
distributed Project Gutenberg eBooks with only a loose network of
volunteer support.


Project Gutenberg eBooks are often created from several printed
editions, all of which are confirmed as not protected by copyright in
the U.S. unless a copyright notice is included. Thus, we do not
necessarily keep eBooks in compliance with any particular paper
edition.


Most people start at our website which has the main PG search
facility: www.gutenberg.org.


This website includes information about Project Gutenberg,
including how to make donations to the Project Gutenberg Literary
Archive Foundation, how to help produce our new eBooks, and how to
subscribe to our email newsletter to hear about new eBooks.





  OEBPS/1273130973460780766_79209-cover.png
Rai Jakkerintytar

Romaani uskollisesta

Joel Lehtonen






